Tookwɛlɔi, Nyɛkasea Tookwɛlɔi Nukpai Lɛ | Nikasemɔ\n“Kristo hu na amanehulu eha nyɛ ni ekɛto okadi efɔ̃ shi eha nyɛ, koni nyɛnyiɛ enanemaahei lɛ asɛɛ.” —1 PET. 2:21.\nMɛɛ gbɛ nɔ asafoŋ onukpai baanyɛ akase Yehowa?\nMɛɛ gbɛ nɔ asafoŋ onukpai baanyɛ akase Yesu Kristo?\nMɛni hewɔ asafoŋ onukpai yasaraa nyɛmimɛi lɛ?\n1, 2. (a) Kɛ́ tookwɛlɔ ko kwɛɛɛ etooi anɔ jogbaŋŋ lɛ, mɛni jɛɔ mli kɛbaa? (b) Mɛni hewɔ mɛi babaoo ni hi shi yɛ Yesu gbii lɛ amli lɛ tamɔ tooi ni bɛ kwɛlɔ lɛ?\nJA TOOKWƐLƆ ko ekwɛ etooi jogbaŋŋ dani tooi lɛ baashwere. Wolo ko ni wieɔ tooi alɛɛ he lɛ tsɔɔ akɛ, “kɛ́ mɔ ko kɛ etooi tee niyeli kɛkɛ, ni ekwɛɛɛ tooi lɛ atsiabo loo ejie ejwɛŋmɔ yɛ amɛnɔ lɛ, etsɛɛɛ ni hela mɔmɔɔ tooi lɛ ni amɛgbɔjɔɔ.” Shi kɛ́ tookwɛlɔ ko kwɛ etooi jogbaŋŋ lɛ, tooku lɛ fɛɛ náa hewalɛ waa.\n2 Nakai nɔŋŋ kɛ́ Kristofoi tookwɛlɔi kwɛ tooi ni yɔɔ asafo lɛ mli lɛ eko fɛɛ eko nɔ jogbaŋŋ lɛ, asafo muu lɛ fɛɛ náa hewalɛ yɛ mumɔŋ. Kɛ́ obaakai lɛ, Yesu musuŋ tsɔ lɛ yɛ mɛi babaoo ko he ejaakɛ “etɔ amɛ ni amɛfee yuyaa tamɔ tooi ni bɛ kwɛlɔ.” (Mat. 9:36) Mɛni hewɔ amɛnii yɔɔ mɔbɔ nakai lɛ? Ejaakɛ mɛi ni tsɔɔ amɛ Nyɔŋmɔ Mla lɛ ayitseiaŋ wala, amɛye amɛnɔ dɛŋdɛŋ, ni amɛkɛ nɔ ni amɛtsɔɔ mɛi lɛ tsuuu nii. Yɛ nɔ najiaŋ ni jamɔŋ hiɛnyiɛlɔi nɛɛ aaajie suɔmɔ kpo atsɔɔ tooi lɛ ni amɛye amɛbua amɛ lɛ, amɛfimɔ “jatsui kɛ tsiimɔ” moŋ amɛshwie mɛi lɛ akɔ̃ɔji anɔ.—Mat. 23:4.\n3. Mɛni esa akɛ asafoŋ onukpai akai beni amɛkwɛɔ tooi lɛ anɔ lɛ?\n3 Akɛ nitsumɔ ko ni he hiaa waa ewo Kristofoi tookwɛlɔi, ni ji asafoŋ onukpai ni yɔɔ ŋmɛnɛ lɛ hu adɛŋ. Tooi ni amɛkwɛɔ lɛ ji Yehowa kɛ Yesu, ni tsɛ ehe “tookwɛlɔ kpakpa lɛ” nii. (Yoh. 10:11) Yesu “lá ni jara wa” lɛ akɛhe tooi lɛ. (1 Kor. 6:20; 1 Pet. 1:18, 19) Eesumɔ tooi lɛ aahu akɛ ejɛ esuɔmɔ mli ekɛ ewala fɔ̃ shi eha amɛ. Esa akɛ asafoŋ onukpai lɛ akai be fɛɛ be akɛ amɛmiisɔmɔ akɛ tookwɛlɔi yɛ Yesu Kristo, Nyɔŋmɔ Bi ni yɔɔ suɔmɔ, ni ji “tooi lɛ akwɛlɔ kpeteŋkpele” lɛ shishi.—Heb. 13:20.\n4 No hewɔ lɛ, te esa akɛ asafoŋ onukpai lɛ kɛ tooi lɛ aye aha tɛŋŋ? Awoɔ asafoŋbii lɛ fɛɛ hewalɛ ni ‘amɛbo amɛtsɔɔlɔi lɛ atoi.’ Shi Yehowa kɛɔ asafoŋ onukpai lɛ akɛ, esaaa akɛ ‘amɛyeɔ asafoi lɛ anɔ nuŋtsɔmɛi asane.’ (Heb. 13:17; nyɛkanea 1 Petro 5:2, 3.) Belɛ, te asafoŋ onukpai lɛ aaafee tɛŋŋ amɛkwɛ tooku lɛ nɔ ni amɛyeee amɛnɔ nuŋtsɔmɛi asane lɛ? Aloo kɛ́ wɔɔkɛɛ lɛ, te asafoŋ onukpai lɛ aaafee tɛŋŋ amɛkwɛ tooi lɛ anɔ yɛ gbɛ ni haŋ amɛteke hegbɛ ni Nyɔŋmɔ kɛha amɛ lɛ nɔ lɛ?\n“EEEHOLE AMƐ ESHÃKÃ ETSITSI”\n5. Mɛni Yesaia 40:11 lɛ tsɔɔ wɔ yɛ Yehowa he?\n5 Gbalɔ Yesaia wie yɛ Yehowa he akɛ: “Eeelɛ̀ etooku lɛ tamɔ tookwɛlɔ; eeehiɛ etoobii lɛ yɛ ekpɔkɔiaŋ, ni eeehole amɛ eshãkã etsitsi, ni too nyɛmɛi lɛ hu, eeekpala amɛ blɛoo.” (Yes. 40:11) Ŋmalɛ nɛɛ haa wɔnaa akɛ Yehowa kwɛɔ mɛi ni egbɔjɔ loo mɛi ni hebuu he miihia amɛ lɛ. Taakɛ eji yɛ tookwɛlɔ ni le nɔ pɔtɛɛ ni he hiaa etooi lɛ ateŋ eko fɛɛ eko lɛ gbɛfaŋ lɛ, Yehowa le mɛi ni yɔɔ asafo lɛ mli lɛ ateŋ mɔ fɛɛ mɔ hiamɔ nii, ni efee klalo akɛ ebaaha mɔ fɛɛ mɔ aná nɔ ni he hiaa lɛ. Agbɛnɛ hu lɛ, taakɛ tookwɛlɔ hiɛɔ toobi ni afɔ lɛ ehee lɛ yɛ ekpɔkɔiaŋ kɛ́ ehe bahia lɛ, Yehowa, ni ji “musuŋtsɔlɛi atsɛ” lɛ hu baahiɛ wɔ kɛtsɔ jaramɔ shihilɛi amli. Kɛ́ wɔkɛ kai ni mli wawai kpe loo shihilɛ pɔtɛɛ ko ha wɔhe fĩ wɔ lɛ, ebaashɛje wɔmii.—2 Kor. 1:3, 4.\n6. Te asafoŋ onukpa ko aaafee tɛŋŋ ekase Yehowa nɔkwɛmɔnɔ lɛ?\n6 Kwɛ nibii kpakpai babaoo ni asafoŋ onukpa fɛɛ asafoŋ onukpa baanyɛ akase kɛjɛ wɔŋwɛi Tsɛ lɛ dɛŋ! Esa akɛ asafoŋ onukpa lɛ hiɛ ahi tooi lɛ ahiamɔ nii anɔ, taakɛ Yehowa feɔ lɛ. Kɛ́ ele naagbai ni tooi lɛ kɛkpeɔ, kɛ naagbai lɛ ateŋ nɔ ni esa akɛ atsu he nii amrɔ nɔŋŋ lɛ, ebaanyɛ ekɛ yelikɛbuamɔ kɛ hewalɛwoo ni sa lɛ aha. (Abɛi 27:23) Enɛ tsɔɔ akɛ, esa akɛ asafoŋ onukpa lɛ ahe be ni ekɛ nyɛmimɛi lɛ agba sane ni ebo amɛ toi jogbaŋŋ. Eyɛ mli akɛ ekoliii mɛi ateemɔŋ saji amli moŋ, shi kɛ́ ena loo enu akɛ nɔ ko eyaaa nɔ jogbaŋŋ yɛ asafo lɛ mli lɛ, ekuuu ehiɛ eshwieee nɔ, shi moŋ, ejɛɔ suɔmɔ mli eyeɔ ebuaa “mɛi ni bɛ hewalɛ” lɛ.—Bɔf. 20:35; 1 Tes. 4:11.\n7. (a) Te akɛ Nyɔŋmɔ tooi lɛ ye aha tɛŋŋ yɛ Ezekiel kɛ Yeremia beaŋ? (b) Mɛni asafoŋ onukpai baanyɛ akase kɛjɛ bɔ ni Yehowa kpoo tookwɛlɔi ni yeee anɔkwa lɛ mli?\n7 Susumɔ tookwɛlɔi komɛi ni Nyɔŋmɔ wie eshi amɛ lɛ ahe okwɛ. Yehowa kpoo tookwɛlɔi ni hi shi yɛ Ezekiel kɛ Yeremia beaŋ lɛ, ejaakɛ amɛkwɛɛɛ etooi lɛ jogbaŋŋ. Amɛbuuu tooi lɛ ahe, no hewɔ lɛ agbegbee tooi lɛ, ni tooku lɛ gbɛ eshwa. Nɔ najiaŋ ni nakai tookwɛlɔi lɛ aaalɛ tooi lɛ, amɛyeɔ tooi lɛ ahe nii, ni “amɛ diɛŋtsɛ amɛhe kɛkɛ amɛlɛɔ.” (Ezek. 34:7-10; Yer. 23:1) Nyɔŋmɔ ekpoo Kristendom hiɛnyiɛlɔi lɛ, ejaakɛ amɛmiifee amɛnii tamɔ nakai tookwɛlɔi lɛ nɔŋŋ. Mɛni asafoŋ onukpai baanyɛ akase kɛjɛ bɔ ni Yehowa kpoo tookwɛlɔi ni yeee anɔkwa lɛ mli? Esa akɛ amɛjɛ suɔmɔ mli amɛkwɛ Yehowa tooku lɛ jogbaŋŋ.\n“OKADI MITO MIHA NYƐ”\n8. Kɛ́ asafoŋ onukpai miiwo amɛnyɛmimɛi lɛ ŋaa lɛ, te amɛaafee tɛŋŋ amɛkase Yesu nɔkwɛmɔnɔ kpakpa lɛ?\n8 Akɛni adesai yeee emuu hewɔ lɛ, ekolɛ Nyɔŋmɔ tooi lɛ ekomɛi nuŋ nɔ ni Yehowa taoɔ ni amɛfee lɛ shishi jogbaŋŋ. Ekolɛ amɛbaakpɛ yiŋ komɛi ni damɔɔɔ Biblia lɛ nɔ, loo amɛbaafee nibii komɛi ni baatsɔɔ akɛ amɛdarako yɛ mumɔŋ. Kɛ́ ebalɛ nakai lɛ, te esa akɛ asafoŋ onukpai lɛ afee amɛnii amɛha tɛŋŋ? Esa akɛ amɛkase bɔ ni Yesu to etsui shi eha ekaselɔi lɛ beni amɛtaa naa yɛ amɛteŋ mɔ ni baafee agbo fe fɛɛ yɛ Maŋtsɛyeli lɛ mli lɛ he lɛ. Nɔ najiaŋ ni Yesu mli baafu ekaselɔi lɛ, etee nɔ etsɔɔ amɛ nii, ni ejɛ suɔmɔ mli ewo amɛ ŋaa ni amɛba amɛhe shi. (Luka 9:46-48; 22:24-27) Yesu fɔ amɛnaji ahe ni ekɛtsɔɔ amɛ heshibaa, ni esa akɛ Kristofoi nɔkwɛlɔi hu ajie su nɛɛ nɔŋŋ kpo.—Nyɛkanea Yohane 13:12-15; 1 Pet. 2:21.\n9. Mɛɛ su ni yɔɔ Yesu kaselɔi lɛ ahe ehe bahia ni ejaje?\n9 Esoro jwɛŋmɔ ni Yesu hiɛ yɛ nɔkwɛlɔi anitsumɔ he lɛ kwraa yɛ Yakobo kɛ Yohane nɔ lɛ he. Kaselɔi enyɔ nɛɛ shwe ni amɛná hegbɛi ni nɔ kwɔlɔ yɛ Maŋtsɛyeli lɛ mli. Shi Yesu jaje amɛsusumɔ lɛ, ni ekɛɛ amɛ akɛ: “Nyɛle akɛ maji lɛ anɔ lumɛi lɛ yeɔ amɛnɔ, ni amɛteŋ gbɔmɛi agboi lɛ hu yɛ hewalɛ yɛ amɛnɔ. Akafee nakai yɛ nyɛteŋ; shi mɔ fɛɛ mɔ ni sumɔɔ akɛ etsɔ agbo yɛ nyɛteŋ lɛ, lɛ moŋ etsɔ nyɛsɔɔlɔ.” (Mat. 20:25, 26) Ehe bahia ni bɔfoi nɛɛ awu ashi shwelɛ ni amɛyɔɔ akɛ amɛaaye amɛnyɛmimɛi lɛ anɔ nuŋtsɔmɛi asane loo amɛfamɔ amɛ lɛ.\n10. Te Yesu sumɔɔ ni asafoŋ onukpai lɛ kɛ tooku lɛ aye aha tɛŋŋ, ni mɛɛ nɔkwɛmɔnɔ kpakpa Paulo fee yɛ enɛ gbɛfaŋ?\n10 Yesu miikpa gbɛ akɛ asafoŋ onukpai lɛ kɛ tooku lɛ baaye tamɔ bɔ ni ekɛ amɛ yeɔ lɛ nɔŋŋ. Esa akɛ amɛjɛ amɛsuɔmɔ mli amɛsɔmɔ amɛnyɛmimɛi lɛ moŋ fe ni amɛaaye amɛnɔ nuŋtsɔmɛi asane. Bɔfo Paulo ba ehe shi tamɔ Yesu, ejaakɛ ekɛɛ Efeso asafo lɛ mli onukpai lɛ akɛ: “Nyɛle bɔ ni mitsɔ mikɛnyɛ hi shi be muu lɛ fɛɛ, kɛjɛ klɛŋklɛŋ gbi nɔ ni miba Asia nɛɛ, ni mikɛ heshibaa jwɛŋmɔ fɛɛ . . . sɔmɔ Nuŋtsɔ lɛ.” Paulo miisumɔ ni nakai asafoŋ onukpai lɛ aba amɛhe shi, ni amɛkɛ mɔdɛŋbɔɔ aye abua amɛnyɛmimɛi lɛ. Ekɛɛ akɛ: “Mikɛ fɛɛ tsɔɔ nyɛ akɛ nakai sa akɛ atsu nii ni akɛye abua mɛi ni bɛ hewalɛ” lɛ. (Bɔf. 20:18, 19, 35) Paulo kɛɛ Korintobii lɛ akɛ eyeee amɛhemɔkɛyeli lɛ nyɔŋ. Moŋ lɛ, eji Nyɔŋmɔ sɔɔlɔ tamɔ amɛ nɔŋŋ, ni eesumɔ ni eye ebua amɛ ni amɛsɔmɔ Nyɔŋmɔ kɛ miishɛɛ. (2 Kor. 1:24) Paulo ba ehe shi ni etsu nii waa, ni esa akɛ asafoŋ onukpai ni yɔɔ ŋmɛnɛ lɛ akase lɛ.\n‘‘HIƐMƆ TSƆƆMƆ LƐ NAA ANƆKWA WIEMƆ LƐ MLI’\n11, 12. Te asafoŋ onukpa ko aaafee tɛŋŋ eye ebua nyɛmi ko ni miitao ekpɛ eyiŋ yɛ sane ko he lɛ?\n11 Esa akɛ ŋaa ni asafoŋ onukpa ko woɔ lɛ adamɔ “anɔkwa wiemɔ lɛ,” ni ji Biblia lɛ nɔ be fɛɛ be. (Tito 1:9) Kɛfata he lɛ, esa akɛ efee nakai yɛ “mlijɔlɛ mumɔ mli.” (Gal. 6:1) Yɛ nɔ najiaŋ ni tookwɛlɔ kpakpa ko aaanyɛ enyɛmimɛi ni yɔɔ asafo lɛ mli lɛ anɔ ni amɛhi shi yɛ gbɛ pɔtɛɛ ko nɔ lɛ, eyeɔ ebuaa amɛ koni amɛ diɛŋtsɛ amɛdamɔ suɔmɔ ni amɛyɔɔ kɛha Yehowa kɛ e-Wiemɔ lɛ nɔ amɛkpɛ amɛyiŋ. Akɛ nɔkwɛmɔnɔ lɛ, asafoŋ onukpa ko baanyɛ eye ebua nyɛmi ko ni miitao ekpɛ eyiŋ yɛ sane ko ni yɔɔ hiɛdɔɔ he kɛtsɔ Biblia mli shishitoo mlai kɛ saji ni yɔɔ wɔwoji lɛ amli ni kɔɔ esane lɛ he ni ekɛ lɛ aaasusu he lɛ nɔ. Ebaanyɛ ekɛɛ lɛ ni esusu bɔ ni yiŋ ni ebaakpɛ lɛ baasa ekɛ Yehowa teŋ wekukpaa lɛ he eha lɛ he. No sɛɛ lɛ, asafoŋ onukpa lɛ baanyɛ akai lɛ hu akɛ, ehe miihia ni esɔle ebi gbɛtsɔɔmɔ kɛjɛ Nyɔŋmɔ dɛŋ dani ekpɛ eyiŋ. (Abɛi 3:5, 6) Beni asafoŋ onukpa lɛ kɛ nyɛmi lɛ esusu saji nɛɛ ahe sɛɛ lɛ, ebaaŋmɛ nyɛmi lɛ gbɛ ni lɛ diɛŋtsɛ ekpɛ eyiŋ.—Rom. 14:1-4.\n12 Asafoŋ onukpai lɛ bɛ hegbɛ ko hegbɛ ko akɛ ja nɔ ni Ŋmalɛ lɛ kɛhaa amɛ lɛ pɛ. Enɛ hewɔ lɛ, esa akɛ amɛkɛ Biblia lɛ atsu nii jogbaŋŋ, ni amɛha ŋaa ni amɛwoɔ lɛ adamɔ Biblia lɛ nɔ be fɛɛ be. Kɛ́ asafoŋ onukpai fee nakai lɛ, amɛtekeŋ hegbɛ ni Nyɔŋmɔ kɛha amɛ lɛ. Tooi lɛ jeee amɛnɔ, ni mɔ fɛɛ mɔ ni yɔɔ asafo lɛ mli lɛ baabu yiŋ ni ekpɛɔ lɛ he akɔntaa eha Nyɔŋmɔ kɛ Yesu.—Gal. 6:5, 7, 8.\n“MƐI NI TOƆ OKADII AMƐHAA ASAFOKU LƐ”\nAsafoŋ onukpai yeɔ amɛbuaa amɛwekui ni amɛsaa amɛhe kɛhaa shiɛmɔ nitsumɔ lɛ (Kwɛmɔ kuku 13)\n13, 14. Mɛɛ nibii amli esa akɛ asafoŋ onukpa ko afee nɔkwɛmɔnɔ eha tooku lɛ?\n13 Beni bɔfo Petro ewo asafoŋ onukpai ŋaa akɛ amɛkaye mɛi ni akɛha amɛ nɔkwɛmɔ lɛ “anɔ nuŋtsɔmɛi asane” lɛ sɛɛ lɛ, ewo amɛ hewalɛ ni amɛfee “mɛi ni toɔ okadii amɛhaa asafoku lɛ.” (1 Pet. 5:3) Te asafoŋ onukpa ko aaafee tɛŋŋ eto okadi eha tooku lɛ? Susumɔ sui enyɔ komɛi ni esa akɛ ana yɛ ‘mɔ ko ni miitao nɔkwɛmɔ nitsumɔ lɛ’ he lɛ ahe okwɛ. Esa akɛ efee mɔ ko ni “jwɛŋmɔ mli tse.” Enɛ tsɔɔ akɛ, enuɔ Biblia mli shishitoo mlai ashishi jogbaŋŋ, ni ele bɔ ni akɛtsuɔ nii yɛ shihilɛ mli hu. Efeee yeyeeye kɛ́ ekɛ shihilɛi ni mli wawai kpe, ni esusuɔ nii ahe jogbaŋŋ dani ekpɛɔ eyiŋ. Agbɛnɛ hu lɛ, esa akɛ efee “mɔ ni yeɔ lɛ diɛŋtsɛ ewe nɔ jogbaŋŋ.” Enɛ tsɔɔ akɛ, kɛ́ asafoŋ onukpa ko yɛ weku lɛ, esa akɛ efee nɔkwɛmɔnɔ kpakpa akɛ wu kɛ tsɛ, ejaakɛ “kɛ́ mɔ ko leee lɛ diɛŋtsɛ ewe nɔ yeli lɛ, té eeefee tɛŋŋ ekwɛ Nyɔŋmɔ asafo lɛ huŋ?” (1 Tim. 3:1, 2, 4, 5) Nyɛmimɛi ni yɔɔ asafo lɛ mli lɛ baanyɛ amu afɔ̃ asafoŋ onukpa ni jieɔ sui ni tamɔ nɛkɛ akpo lɛ nɔ.\n14 Asafoŋ onukpai lɛ nyiɛɔ hiɛ yɛ shiɛmɔ nitsumɔ lɛ mli taakɛ Yesu fee lɛ, ni amɛkɛ enɛ feɔ nɔkwɛmɔnɔ kpakpa amɛhaa amɛnyɛmimɛi Kristofoi lɛ. Beni Yesu yɔɔ shikpɔŋ lɛ nɔ lɛ, Maŋtsɛyeli lɛ he sane kpakpa lɛ shiɛmɔ lɛ ji nitsumɔ ko ni he hiaa waa yɛ eshihilɛ mli. Etsɔɔ ekaselɔi lɛ bɔ ni esa akɛ amɛtsu nitsumɔ nɛɛ amɛha. (Mar. 1:38; Luka 8:1) Ŋmɛnɛ lɛ, shiɛlɔi yɛ miishɛɛ akɛ amɛaafata asafoŋ onukpai ahe kɛshiɛ. Amɛnaa ekãa ni asafoŋ onukpai lɛ kɛtsuɔ yiwalaheremɔ nitsumɔ nɛɛ, ni amɛkaseɔ bɔ ni amɛtsɔɔ nii amɛhaa lɛ. Kɛ́ asafoŋ onukpai lɛ kɛ amɛbe kɛ amɛhewalɛ shiɛ sane kpakpa lɛ yɛ dekã ni amɛbɛ lɛ fɛɛ sɛɛ lɛ, ewoɔ asafo muu lɛ fɛɛ hewalɛ ni amɛfee nakai nɔŋŋ. Kɛfata he lɛ, onukpai lɛ baanyɛ afee nɔkwɛmɔnɔ kpakpa amɛha amɛnyɛmimɛi lɛ kɛtsɔ amɛhe ni amɛaasaa kɛha asafoŋ kpeei, amɛhe ni amɛkɛaawo mli, kɛ nitsumɔi krokomɛi tamɔ Maŋtsɛyeli Asa lɛ nɔ saamɔ kɛ ekuramɔ ni amɛkɛ amɛhe aaawo mli lɛ nɔ.—Efe. 5:15, 16; nyɛkanea Hebribii 13:7.\nAsafoŋ onukpai feɔ nɔkwɛmɔnɔ kpakpa yɛ shiɛmɔ nitsumɔ lɛ mli (Kwɛmɔ kuku 14)\n“NYƐHEREA MƐI NI FEƆ GBEDEE LƐ”\n15. Mɛɛ yiŋtoi komɛi ahewɔ asafoŋ onukpai lɛ yasaraa asafoŋbii lɛ?\n15 Kɛ́ tookwɛlɔ kpakpa ko na akɛ too lɛ eko epila loo ebɛ hewalɛ lɛ, ehe feɔ oya kɛyeɔ ebuaa lɛ. Nakai nɔŋŋ esa akɛ asafoŋ onukpai lɛ ahe afee oya kɛye amɛbua mɛi ni miina nɔ loo mɛi ni hewalɛwoo kɛ ŋaawoo he miihia amɛ waa lɛ. Ekolɛ ehe baahia ni aye abua mɛi ni egbɔlɔ kɛ mɛi ni bɛ hewalɛ lɛ koni amɛná amɛheloonaa hiamɔ nii, shi nɔ titri ni he hiaa amɛ ji, ni abaajɛ Ŋmalɛ lɛ mli awo amɛ hewalɛ ni ashɛje amɛmii. (1 Tes. 5:14) Ekolɛ oblahii kɛ oblayei ni yɔɔ asafo lɛ mli miiwu amɛmiishi “oblahiiaŋ sɛɛdii lɛ.” (2 Tim. 2:22) Asafoŋ onukpai lɛ yeɔ amɛbuaa nyɛmimɛi fɛɛ ni yɔɔ asafo lɛ mli lɛ kɛtsɔ saramɔ nitsumɔ lɛ nɔ. Kɛ́ asafoŋ onukpai yasara nyɛmimɛi lɛ, amɛbɔɔ mɔdɛŋ akɛ amɛbaanu amɛnaagbai lɛ ashishi, ni amɛjɛɔ Ŋmalɛ lɛ mli amɛwoɔ amɛ hewalɛ. Kɛ́ asafoŋ onukpai lɛ ahe fee oya kɛye amɛbua amɛnyɛmimɛi lɛ, amɛbaanyɛ amɛtsu naagbai pii ahe nii dani nu afe ma.\n16. Kɛ́ nyɛmi ko yɛ naagba ko ni yɔɔ hiɛdɔɔ lɛ, mɛni asafoŋ onukpai lɛ baanyɛ afee kɛye amɛbua lɛ?\n16 Ni kɛ́ nyɛmi ko yɛ naagba ko ni yɔɔ hiɛdɔɔ ní miihe afite ekɛ Yehowa teŋ wekukpaa lɛ hu? Yakobo ŋma akɛ: “Kɛ́ nyɛteŋ mɔ ko he waaa lɛ lɛ, etsɛ́ asafo lɛ mli onukpai lɛ kɛba eŋɔɔ, ni amɛkpa lɛ mu yɛ Nuŋtsɔ lɛ gbɛ́i amli ni amɛsɔle amɛha lɛ, ni hemɔkɛyeli sɔlemɔ lɛ aaahere helatsɛ lɛ yiwala, ni Nuŋtsɔ lɛ aaatee lɛ shi, ni kɛji efee eshai lɛ, aaaŋɔfa lɛ.” (Yak. 5:14, 15) Kɛ́ mɔ ni he waaa lɛ lɛ tsɛɛɛ “asafo lɛ mli onukpai lɛ” po lɛ, esa akɛ amɛhe afee oya kɛye amɛbua lɛ kɛ́ amɛná amɛle sane lɛ nɔŋŋ. Kɛ́ asafoŋ onukpai lɛ kɛ nyɛmimɛi lɛ fee ekome kɛsɔle, amɛsɔle amɛha amɛ, ni amɛye amɛbua amɛ beni amɛyaje shihilɛ ni tamɔ nɛkɛ mli lɛ, ehaa anaa akɛ amɛji tookwɛlɔi kpakpai ni woɔ amɛnyɛmimɛi lɛ hewalɛ ni amɛkɛ miishɛɛ asɔmɔ Nyɔŋmɔ.—Nyɛkanea Yesaia 32:1, 2.\n17. Kɛ́ asafoŋ onukpai kase “tookwɛlɔ nukpa lɛ,” mɛni jɛɔ mli kɛbaa?\n17 Kristofoi tookwɛlɔi lɛ bɔɔ mɔdɛŋ amɛkaseɔ Yesu Kristo, ni ji “tookwɛlɔ nukpa lɛ” yɛ nɔ fɛɛ nɔ ni amɛtsuɔ yɛ Yehowa asafo lɛ mli lɛ mli. Asafoŋ onukpai nɛɛ yeɔ amɛbuaa tooku lɛ ni amɛhe waa yɛ mumɔŋ ni amɛyaa nɔ amɛsɔmɔɔ Nyɔŋmɔ. Nibii nɛɛ fɛɛ haa wɔhiɛ sɔɔ nɔ ni Yehowa, ni ji Tookwɛlɔ kpeteŋkpele lɛ feɔ ehaa wɔ lɛ, ni wɔjieɔ eyi.\nKɛmaje Mɔ Ko Kɛmaje Mɔ Ko Tookwɛlɔi, Nyɛkasea Tookwɛlɔi Nukpai Lɛ


Yohane 14 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\n14 “Nyɛkayea nyɛtsui. Nyɛjiea hemɔkɛyeli kpo yɛ Nyɔŋmɔ mli; nyɛjiea hemɔkɛyeli kpo yɛ mi hu mimli. 2 Shihilɛhei pii yɛ mi-Tsɛ we lɛ. Kɛjeee nakai kulɛ, mikɛɛ nyɛ, ejaakɛ miiya koni mayasaa he ko mato nyɛ. 3 Agbɛnɛ hu, kɛ́ mitee ni miyasaa he ko mito nyɛ lɛ, maba ekoŋŋ ni mabaŋɔ nyɛ kɛya mishĩa, koni he ni miyɔɔ lɛ, nyɛ hu nyɛhi jɛmɛ. 4 Ni he ni miyaa lɛ, nyɛle gbɛ lɛ.” 5 Toma kɛɛ lɛ akɛ: “Nuŋtsɔ, wɔleee he ni oyaa. Te feɔ tɛŋŋ ni wɔleɔ gbɛ lɛ?” 6 Yesu kɛɛ lɛ akɛ: “Miji gbɛ lɛ kɛ anɔkwale lɛ kɛ wala lɛ. Mɔ ko mɔ ko baaa Tsɛ lɛ ŋɔɔ akɛ ja etsɔ minɔ. 7 Kɛji nyɛle mi lɛ, nyɛbaale mi-Tsɛ hu; kɛjɛ bianɛ kɛyaa lɛ, nyɛná nyɛle lɛ ni nyɛna lɛ hu.” 8 Filipo kɛɛ lɛ akɛ: “Nuŋtsɔ, tsɔɔmɔ wɔ Tsɛ lɛ, ni no fa hã wɔ.” 9 Yesu kɛɛ lɛ akɛ: “Kɛjɛ jeeŋmɔ ni mikɛ nyɛ yɔɔ nɛɛ, oleko mi lolo, Filipo? Mɔ fɛɛ mɔ ni ena mi lɛ ena Tsɛ lɛ hu. Te feɔ tɛŋŋ ni okɛɔ akɛ, ‘Tsɔɔmɔ wɔ Tsɛ lɛ’? 10 Ani oheee oyeee akɛ mi kɛ Tsɛ lɛ efee ekome, ni Tsɛ lɛ hu kɛ mi efee ekome? Nibii ni mikɛɔ nyɛ lɛ, jeee mi diɛŋtsɛ miyiŋ mitoɔ miwieɔ, shi Tsɛ lɛ ní yaa nɔ ekɛ mi feɔ ekome lɛ miitsu enitsumɔi. 11 Nyɛhea mi nyɛyea akɛ mi kɛ Tsɛ lɛ efee ekome ni Tsɛ lɛ hu kɛ mi efee ekome; kɛjeee nakai lɛ, nyɛhea nyɛyea yɛ nitsumɔi lɛ diɛŋtsɛ ahewɔ. 12 Lɛɛlɛŋ, lɛɛlɛŋ, miikɛɛ nyɛ akɛ, mɔ fɛɛ mɔ ni jieɔ hemɔkɛyeli kpo yɛ mimli lɛ, ebaatsu nitsumɔi ni mitsuɔ lɛ hu; ni ebaatsu nitsumɔi ni fe nomɛi, ejaakɛ miiya Tsɛ lɛ ŋɔɔ. 13 Agbɛnɛ hu, nɔ fɛɛ nɔ ni nyɛbaabi yɛ migbɛ́i mli lɛ, no mafee, koni awo Tsɛ lɛ hiɛ nyam yɛ Bi lɛ hewɔ. 14 Kɛ́ nyɛbi nɔ ko yɛ migbɛ́i mli lɛ, mafee. 15 “Kɛ́ nyɛsumɔɔ mi lɛ, nyɛbaaye mikitãi lɛ anɔ. 16 Ni mabi Tsɛ lɛ ni ebaahã nyɛ yelikɛbualɔ* kroko ni ekɛ nyɛ ahi shi kɛya naanɔ, 17 anɔkwale lɛ mumɔ lɛ, ni je lɛ nyɛŋ aŋɔ lɛ, ejaakɛ enaaa no ni asaŋ eleee no. Nyɛle no, ejaakɛ no yaa nɔ ekɛ nyɛ hiɔ shi ni eyɛ nyɛmli. 18 Mishiŋ nyɛ tamɔ mɛi ni agbo ashi amɛ.* Miiba nyɛŋɔɔ. 19 Eshwɛ fioo ni je lɛ enaŋ mi dɔŋŋ, shi nyɛ lɛ nyɛbaana mi, ejaakɛ mihiɛ kã ni nyɛ hu nyɛhiɛ baakã. 20 Nakai gbi lɛ nɔ lɛ, nyɛbaale akɛ mi kɛ mi-Tsɛ efee ekome ni nyɛ hu nyɛ kɛ mi efee ekome ni mi hu mi kɛ nyɛ efee ekome. 21 Mɔ fɛɛ mɔ ni yɔɔ mikitãi lɛ ni eyeɔ nɔ lɛ, lɛ ji mɔ ni sumɔɔ mi. Ni mɔ fɛɛ mɔ ni sumɔɔ mi lɛ, mi-Tsɛ baasumɔ lɛ, ni mi hu masumɔ lɛ ni majie mihe shi faŋŋ matsɔɔ lɛ.” 22 Yuda, jeee Iskariot lɛ, kɛɛ lɛ akɛ: “Nuŋtsɔ, mɛni eba hewɔ ni oto oyiŋ akɛ obaajie ohe shi faŋŋ otsɔɔ wɔ, shi jeee je lɛ?” 23 Yesu hã lɛ hetoo akɛ: “Kɛ́ mɔ ko sumɔɔ mi lɛ, ebaaye miwiemɔ lɛ nɔ, ni mi-Tsɛ baasumɔ lɛ, ni wɔbaaba eŋɔɔ ni wɔbaahã ekɛ wɔ ahi shi.* 24 Mɔ fɛɛ mɔ ni sumɔɔɔ mi lɛ, eyeee miwiemɔi lɛ anɔ. Wiemɔ lɛ ni nyɛnuɔ lɛ, jeee minɔ ni, shi moŋ Tsɛ lɛ ni tsu mi lɛ nɔ ni. 25 “Be mli ni mikɛ nyɛ yɔɔ lolo nɛɛ, miikɛɛ nyɛ nibii nɛɛ. 26 Shi yelikɛbualɔ* lɛ, mumɔ krɔŋkrɔŋ lɛ, ni Tsɛ lɛ baatsu yɛ migbɛ́i mli lɛ, lɛ ebaatsɔɔ nyɛ nibii fɛɛ ni ebaahã nyɛkai nibii fɛɛ ni mikɛɛ nyɛ lɛ. 27 Miishi toiŋjɔlɛ miihã nyɛ; miihã nyɛ mitoiŋjɔlɛ lɛ. Jeee bɔ ni je lɛ kɛhãa lɛ miŋɔhãa nyɛ. Nyɛkayea nyɛtsui ni asaŋ nyɛtsui akafãa. 28 Nyɛnu akɛ mikɛɛ nyɛ akɛ, ‘Miishi kɛmiiya, ni maba nyɛŋɔɔ ekoŋŋ.’ Kɛ́ nyɛsumɔɔ mi lɛ, nyɛbaaná miishɛɛ babaoo akɛ miiya Tsɛ lɛ ŋɔɔ, ejaakɛ Tsɛ lɛ da fe mi. 29 No hewɔ lɛ, amrɔ nɛɛ miikɛɛ nyɛ dani eba mli, koni kɛ́ eba mli lɛ, nyɛhe nyɛye. 30 Mikɛ nyɛ ewieŋ babaoo dɔŋŋ, ejaakɛ je lɛ nɔyelɔ lɛ miiba, ni ebɛ hewalɛ ko yɛ minɔ. 31 Shi bɔ ni afee ni je lɛ ale akɛ misumɔɔ Tsɛ lɛ, miifee bɔ pɛ ni Tsɛ lɛ ewo mi kitã akɛ mifee lɛ. Nyɛtea shi, nyɛhãa wɔjea biɛ wɔyaa.\n^ Aloo “miishɛjelɔ.” Yɛ biɛ lɛ, aawie mumɔ krɔŋkrɔŋ lɛ he oookɛɛ mumɔ krɔŋkrɔŋ lɛ, mɔ ko ni.\n^ Aloo “tamɔ awusãi.”\n^ Aloo “wɔbaahã ekɛ wɔ ahi wɔshihilɛhe lɛ.”\n^ Kwɛmɔ kk. 16 sh. niŋ.


Yohane 15 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nAnɔkwa wein tso lɛ he nɔkwɛmɔnɔ lɛ (1-10)\nAwo kitã akɛ ajie suɔmɔ ni tamɔ Kristo nɔ lɛ kpo (11-17)\n‘Suɔmɔ ko bɛ ni da fe enɛ’ (13)\nJe lɛ nyɛɔ Yesu kaselɔi lɛ (18-27)\n15 “Miji anɔkwa wein tso lɛ, ni mi-Tsɛ ji okwaafonyo lɛ. 2 Mihe nine fɛɛ nine ni wooo yibii lɛ, efolɔɔ eshwieɔ, ni eko fɛɛ eko ni woɔ yibii lɛ, efolɔɔ he* koni ewo yibii fe tsutsu lɛ. 3 Nyɛhe etse momo yɛ wiemɔ ni mikɛ nyɛ wie lɛ hewɔ. 4 Nyɛ kɛ mi afea ekome, ni mi hu mi kɛ nyɛ afee ekome. Taakɛ tso nine diɛŋtsɛ nyɛŋ awo yibii, akɛ ja ema wein tso lɛ he lɛ, nakai nɔŋŋ nyɛ hu nyɛnyɛŋ, akɛ ja nyɛtee nɔ nyɛ kɛ mi fee ekome. 5 Miji wein tso lɛ; nyɛji niji lɛ. Mɔ fɛɛ mɔ ni yaa nɔ ekɛ mi feɔ ekome, ni mi hu mi kɛ lɛ feɔ ekome lɛ, lɛ ewoɔ yibii babaoo; ejaakɛ kɛjeee mi ni lɛ, nyɛnyɛŋ nɔ ko kwraa nyɛfee. 6 Kɛ́ mɔ ko eyaaa nɔ ekɛ mi efeee ekome lɛ, ashɛɔ lɛ afɔ̃ɔ tamɔ tso nine, ni egbiɔ. Ni mɛi buaa niji nɛɛ anaa ni amɛshɛrɛɔ amɛshwieɔ la mli, ni niji lɛ shãa. 7 Kɛ́ nyɛtee nɔ nyɛ kɛ mi fee ekome ni miwiemɔi lɛ hi nyɛmli lɛ, nyɛbia nɔ fɛɛ nɔ ni nyɛtaoɔ ni ebaaba mli ehã nyɛ. 8 Enɛ ji nɔ ni woɔ mi-Tsɛ hiɛ nyam, akɛ nyɛya nɔ nyɛwo yibii babaoo ni nyɛhã ana hu akɛ nyɛji mikaselɔi. 9 Bɔ ni Tsɛ lɛ sumɔɔ mi lɛ, nakai mi hu misumɔɔ nyɛ; nyɛhia misuɔmɔ lɛ mli. 10 Kɛji nyɛye mikitãi lɛ anɔ lɛ, nyɛbaahi misuɔmɔ lɛ mli, tamɔ bɔ pɛ ni mi hu miyeɔ Tsɛ lɛ kitãi anɔ ni mihiɔ esuɔmɔ lɛ mli lɛ. 11 “Miwie nibii nɛɛ mitsɔɔ nyɛ koni mimiishɛɛ lɛ ahi nyɛmli, ni nyɛmiishɛɛ lɛ ayi obɔ. 12 Enɛ ji mikitã lɛ, akɛ nyɛsumɔsumɔa nyɛhe tamɔ bɔ pɛ ni misumɔɔ nyɛ lɛ. 13 Mɔ ko bɛ suɔmɔ ni da fe enɛ, akɛ mɔ baaŋɔ ewala* eŋmɛ shi ehã enanemɛi. 14 Kɛ́ nyɛfee nibii ni miwoɔ nyɛ he kitã lɛ, no lɛ minanemɛi ji nyɛ. 15 Mitsɛɛɛ nyɛ nyɔji dɔŋŋ, ejaakɛ nyɔŋ leee nɔ ni enuŋtsɔ feɔ. Shi miitsɛ nyɛ nanemɛi, ejaakɛ nibii fɛɛ ni minu yɛ mi-Tsɛ naa lɛ, mihã nyɛle. 16 Jeee nyɛ nyɛhala mi, shi mi moŋ mihala nyɛ, ni mihole nyɛ koni nyɛya ni nyɛyawo yibii, ni akɛ, nyɛyibii lɛ aya nɔ ahi shi, koni nɔ fɛɛ nɔ ni nyɛbaabi Tsɛ lɛ yɛ migbɛ́i mli lɛ, ekɛhã nyɛ. 17 “Nibii nɛɛ miwoɔ nyɛ he kitã koni nyɛsumɔsumɔa nyɛhe. 18 Kɛ́ je lɛ nyɛɔ nyɛ lɛ, nyɛle akɛ mi tsutsu enyɛ dani enyɛɔ nyɛ lɛ. 19 Eji nyɛfata je lɛ he kulɛ, je lɛ baadɔ lɛ diɛŋtsɛ enii ahe. Agbɛnɛ, akɛni nyɛfataaa je lɛ he, shi mi moŋ mihala nyɛ kɛjɛ je lɛ mli lɛ, no hewɔ ni je lɛ nyɛɔ nyɛ lɛ. 20 Nyɛhãa wiemɔ ni mikɛ nyɛ wie lɛ ahia nyɛjwɛŋmɔ mli akɛ: Nyɔŋ efeee enuŋtsɔ. Kɛ́ amɛwa mi yi lɛ, amɛbaawa nyɛ hu yi; kɛ́ amɛye miwiemɔ lɛ nɔ lɛ, amɛbaaye nyɛ hu nyɛnɔ nɔ. 21 Shi migbɛ́i lɛ hewɔ lɛ, amɛbaafee nibii nɛɛ fɛɛ amɛshi nyɛ, ejaakɛ amɛleee mɔ ni tsu mi lɛ. 22 Eji mibaaa mikɛ amɛ ebawieee kulɛ, esha bɛ amɛhe. Shi amrɔ nɛɛ, amɛbɛ amɛhe esha lɛ he naajiemɔ ko. 23 Mɔ fɛɛ mɔ ni nyɛɔ mi lɛ, enyɛɔ mi-Tsɛ hu. 24 Eji mitsuko nitsumɔi ni mɔ ko mɔ ko tsuko eko dã yɛ amɛteŋ kulɛ, esha bɛ amɛhe; shi amrɔ nɛɛ, amɛna mi ni amɛnyɛɔ mi kɛ mi-Tsɛ fɛɛ hu. 25 Shi enɛ ba lɛ nakai bɔ ni afee ni wiemɔ lɛ ni aŋma yɛ amɛ-Mla lɛ mli akɛ: ‘Amɛnyɛ mi yakatswaa’ lɛ aná aba mli. 26 Kɛ́ yelikɛbualɔ* lɛ ni matsu lɛ nyɛŋɔɔ kɛjɛ Tsɛ lɛ ŋɔɔ, anɔkwale lɛ mumɔ lɛ, ni jɛɔ Tsɛ lɛ ŋɔɔ lɛ, ba lɛ, lɛ ebaaye mihe odase; 27 ni nyɛ hu, nyɛbaaye odase, ejaakɛ nyɛ kɛ mi ehi shi kɛjɛ shishijee lɛ.\n^ Sht. ŋm., “ehãa ehe tseɔ.”\n^ Kwɛmɔ Yoh 14:16 sh. niŋ.


Yehowa Shwɛɛɛ Etsuji Ni Baa Amɛhe Shi Lɛ Ahe Kwraa | Buu-Mɔɔ Nikasemɔ\nKANEMƆ YƐ Acholi Afrikaans Aja Akha Albania Altai Alur Amerika Mumuii Awiemɔ Amharic Amis Arabic Argentina Mumuii Awiemɔ Armenia Armenia (West) Aukan Australia Mumuii Awiemɔ Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Blɔfo Bolivia Mumuii Awiemɔ Boulou Brazil Mumuii Awiemɔ Britian Mumuii Awiemɔ Bulgaria Cakchiquel (Western) Catalan Cebuano Changana (Mozambique) Chavacano Chichewa Chile Mumuii Awiemɔ Chin (Hakha) China Mumuii Awiemɔ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Mumuii Awiemɔ Croatia Croatia Mumuii Awiemɔ Cuban Sign Language Czech Czech Mumuii Awiemɔ Damara Dangme Denmark Digor Douala Drehu Dutch Ecuador Mumuii Awiemɔ Edo Efik Esan Estonia Ewe Fiji Filipi Mumuii Awiemɔ Finland Finland Mumuii Awiemɔ Fon French French Mumuii Awiemɔ Ga Garifuna Georgia Germany Germany Mumuii Awiemɔ Gitonga Gokana Greenland Guadeloupean Creole Guarani Gujarat Gun Haitian Creole Hausa Hebri Hela Hela Mumuii Awiemɔ Herero Hiligaynon Hindi Hiri Motu Hmong (White) Hondura Mumuii Awiemɔ Hungary Hungary Mumuii Awiemɔ Iban Ibanag Ibinda Iceland Idoma Igbo Igede Iloko India Mumuii Awiemɔ Indonesia Indonesia Mumuii Awiemɔ Isoko Italia Italia Mumuii Awiemɔ Japan Japan Mumuii Awiemɔ Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korea Korea Mumuii Awiemɔ Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laos Latvia Lenje Lhukonzo Lingala Lithuania Lomwe Low German Luganda Lunda Luo Luvale Macedonia Macua Makhuwa-Meetto Malagasy Malawi Mumuii Awiemɔ Malay Malayalam Malta Mam Mambwe-Lungu Mapudungun Marathi Marshallese Mauritia Creole Maya Mazatec (Huautla) Mbunda Mexico Mumuii Awiemɔ Mingrelian Mixe (North Central) Mixtec (Guerrero) Mizo Mongolia Moore Motu Mozambique Mumuii Awiemɔ Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niue Norway Nyaneka Nyungwe Nzema Okpe Oromo Ossetia Otetela Palau Panaman Mumuii Awiemɔ Pangasinan Papiamento (Curaçao) Persia Peru Mumuii Awiemɔ Pidgin (West Africa) Pohnpei Poland Poland Mumuii Awiemɔ Portugal (Portugal) Portuguese (Brazil) Punjabi Quebec Mumuii Awiemɔ Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romania Romania Mumuii Aweimɔ Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Russia Mumuii Awiemɔ Rutoro Samoa Sangir Sango Saramacca Sena Sepedi Sepulana Serbia (Roma) Serbian (Cyrillic) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Mumuii Awiemɔ Slovenia Solomon Islands Pidgin South Africa Mumuii Awiemɔ Spania Spania Mumuii Awiemɔ Sranantongo Sunda Swahili Swahili (Congo) Swati Sweden Tagalog Tahiti Taiwan Mumuii Awiemɔ Tajiki Tamil Tarascan Tatar Telugu Tetun Dili Thailand Thailand Mumuii Awiemɔ Tigrinya Tiv Tlapanec Tojolabal Tok Pisin Tonga Totonac Tshiluba Tshwa Tsonga Turkey Turkmen Tuvalu Twi Tzeltal Tzotzil Uighur (Arabic) Uighur (Cyrillic) Ukrain Umbundu Urdu Urhobo Uruund Uzbek Uzbek (Roman) Venda Venezuela Mumuii Awiemɔ Vietnam Wallis Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zimbabwe Mumuii Awiemɔ Zulu\n‘Yehowa naa heshibalɔi.’—LALA 138:6.\nLALA 48 Wɔkɛ Yehowa Baanyiɛ Daa\n1. Te Yehowa kɛ mɛi ni baa amɛhe shi lɛ yeɔ ehãa tɛŋŋ?\nYEHOWA sumɔɔ mɛi ni baa amɛhe shi lɛ asane waa. Anɔkwa, mɛi ni jɛɔ amɛtsuiŋ amɛbaa amɛhe shi lɛ pɛ ekɛbɔɔ gbagbalii. “Shi henɔwolɔi lɛ, amɛyɛ shɔŋŋ yɛ ehiɛ.” (Lala 138:6) Ekã shi faŋŋ akɛ, wɔ fɛɛ wɔmiisumɔ ni Yehowa aná wɔhe miishɛɛ ni esumɔ wɔsane, no hewɔ lɛ, ehi jogbaŋŋ akɛ wɔbaakase heshibaa.\n2 Yɛ nikasemɔ nɛɛ mli lɛ, wɔbaahã sanebimɔi etɛ ni nyiɛ sɛɛ nɛɛ ahetoo: (1) Kɛ́ akɛɛ mɔ ko baa ehe shi lɛ, te atsɔɔ tɛŋŋ? (2) Mɛni hewɔ esa akɛ wɔmia wɔhiɛ wɔba wɔhe shi? (3) Mɛɛ bei amli ebaanyɛ ewa kɛhã wɔ akɛ wɔbaaba wɔhe shi? Nikasemɔ nɛɛ baahã wɔna akɛ, kɛ́ wɔmia wɔhiɛ wɔba wɔhe shi lɛ, wɔbaahã Yehowa tsui anya, ni wɔ diɛŋtsɛ hu wɔbaaná he sɛɛ.—Abɛi 27:11; Yes. 48:17.\nKƐ́ AKƐƐ MƆ KO BAA EHE SHI LƐ, TE ATSƆƆ TƐŊŊ?\n3. Kɛ́ akɛɛ mɔ ko baa ehe shi lɛ, te atsɔɔ tɛŋŋ?\n3 Kɛ́ akɛɛ mɔ ko baa ehe shi lɛ, etsɔɔ akɛ mɔ lɛ enaaa ehe tsɔ, ewooo ehe nɔ, ni eyeee etsui naa sane. Mɔ ko ni baa ehe shi lɛ hãa ehiɔ ejwɛŋmɔ mli be fɛɛ be akɛ, Yehowa Nyɔŋmɔ nɔ kwɔ kwraa fe lɛ. Agbɛnɛ hu, ekpɛlɛɔ nɔ akɛ, mɔ fɛɛ mɔ fe lɛ yɛ nɔ ko mli.—Fip. 2:3, 4.\n4-5. Mɛni hewɔ wɔnyɛŋ wɔdamɔ bɔ ni mɔ ko yɔɔ lɛ pɛ kɛkɛ nɔ wɔtsɔɔ kɛji ebaa ehe shi loo ewoɔ ehe nɔ?\n4 Mɛi komɛi yɛ ni amɛhiɛ gboɔ waa, ni amɛsumɔɔɔ wiemɔ. Aloo ekolɛ he ni amɛda yɛ loo bɔ ni atsɔse amɛ ahã lɛ hewɔ lɛ, amɛbuɔ mɔ waa, ni amɛfeee basabasa. Ani enɛ pɛ kɛkɛ tsɔɔ akɛ amɛbaa amɛhe shi? Dabi, jeee doo. Mɛi komɛi yɛ nakai, shi yɛ amɛtsui mli lɛ, amɛwoɔ amɛhe nɔ waa, ni bɔ fɛɛ bɔ ni fee lɛ, gbi ko kɛ̃ lɛ, ebaaje kpo.—Luka 6:45.\n5 Mɛi komɛi hu yɛ ni amɛsumɔɔ wiemɔ waa, ni amɛkɛ amɛsane eteee, ni kɛ̃lɛ, wɔnyɛŋ wɔdamɔ no pɛ nɔ wɔmu sane naa akɛ amɛwoɔ amɛhe nɔ. (Yoh. 1:46, 47) Fɛɛ mli lɛ, esa akɛ mɛi ni tamɔ nakai lɛ akwɛ jogbaŋŋ, ejaakɛ bɔ ni amɛyɔɔ lɛ hewɔ lɛ, ewaaa akɛ amɛbaahe amɛhe amɛye fe nine. Sane lɛ kɛkɛ ji akɛ: Wɔsumɔɔ wiemɔ jio, wɔsumɔɔɔ wiemɔ jio lɛ, esa akɛ wɔ fɛɛ wɔmia wɔhiɛ wɔba wɔhe shi kɛjɛ wɔtsui mli.\nBɔfo Paulo enaaa ehe tsɔ (Kwɛmɔ kuku 6) *\n6. Mɛni bɔfo Paulo wie yɛ 1 Korintobii 15:10 ni hãa wɔnaa akɛ ebaa ehe shi? Ni te wɔbaafee tɛŋŋ wɔkase lɛ?\n6 Bɔfo Paulo ba ehe shi waa. Yehowa kɛ lɛ tsu nii waa diɛŋtsɛ. Akɛ nɔkwɛmɔnɔ lɛ, etsɔ enɔ eto asafoi ashishi yɛ maji srɔtoi amli. Etamɔ nɔ ni etsu nibii pii yɛ Yehowa sɔɔmɔ lɛ mli fe Yesu Kristo bɔfoi lɛ ni eshwɛ lɛ fɛɛ. Kɛ̃lɛ, Paulo nuuu he akɛ ehi fe enyɛmimɛi Kristofoi lɛ. Ejɛ heshibaa mli ewie akɛ: “Miji bibioo kwraa yɛ bɔfoi lɛ ateŋ, ni misaaa mɔ ni atsɛɔ lɛ bɔfo po, ejaakɛ miwa Nyɔŋmɔ asafo lɛ yi.” (1 Kor. 15:9) Ewie kɛfata he akɛ, eji Nyɔŋmɔ enaaa lɛ mɔbɔ ni ebaajie mlihilɛ kpo etsɔɔ lɛ, shi moŋ ekɛ ejwɛŋmɔ ma esubaŋ kɛ enifeemɔi anɔ kulɛ, wekukpaa kpakpa nyɛŋ ahi ekɛ lɛ teŋ kɔkɔɔkɔ, ni esane ja. (Kanemɔ 1 Korintobii 15:10.) Esa kadimɔ waa akɛ, Paulo ba ehe shi ni ewie nibii ni tamɔ nɛkɛ yɛ wolo ni eŋma eyahã Korintobii lɛ mli, titri lɛ, kɛ́ wɔkwɛ bɔ ni mɛi komɛi ni yɔɔ nakai asafo lɛ mli lɛ ka akɛ amɛbaatsɔɔ akɛ amɛhi fe lɛ lɛ!—2 Kor. 10:10.\nKarl F. Klein, ni sɔmɔ akɛ Gbɛtsɔɔmɔ Kuu lɛ mli nyo lɛ, ba ehe shi (Kwɛmɔ kuku 7)\n7. Mɛni nyɛmi nuu ko ni ale lɛ waa lɛ fee ni hãa wɔnaa akɛ ebaa ehe shi waa?\n7 Mɔ kroko ni ba ehe shi waa ji, Nyɛminuu Karl F. Klein ni sɔmɔ akɛ Gbɛtsɔɔmɔ Kuu lɛ mli nyo lɛ. Yɛ ewala shihilɛ he sane lɛ mli lɛ, ejɛ heshibaa mli ewie tɔmɔi ni etɔ̃ kɛ naagbai ni ekɛkpe yɛ eshihilɛ mli lɛ pii ahe. Akɛ nɔkwɛmɔnɔ lɛ, ewie akɛ yɛ afi 1922 be ni eka klɛŋklɛŋ kwraa akɛ ebaashiɛ yɛ shĩa fɛɛ shĩa lɛ, enáaa lɛ mlɛo kwraa. No hewɔ lɛ, afii enyɔ sɔŋŋ baho ni eshiɛɛɛ yɛ shĩa fɛɛ shĩa. Ewie hu akɛ, be ni esɔmɔɔ yɛ Betel lɛ, nyɛmi ko wo lɛ ŋaa yɛ nɔ ko he, shi emli fu lɛ, ni be fioo shwie mli dani eŋmɛɛ he. Ewie po akɛ, be ko lɛ ehao waa yɛ nɔ ko he aahu akɛ ewo lɛ hela, shi sɛɛ mli lɛ, ehe wa lɛ ekoŋŋ. Ni kɛ̃lɛ, Nyɛminuu Klein ná sɔɔmɔ hegbɛi pii ni nɔ bɛ yɛ Yehowa asafo lɛ mli. Eji Nyɛminuu Klein baaa ehe shi kulɛ, ani ebaawie tɔmɔi kɛ naagbai ni ekɛkpe lɛ ahe yɛ maŋjaanɔ, titri lɛ, kɛ́ okwɛ bɔ ni mɛi le lɛ waa hã lɛ? Nyɛmimɛi pii kaiɔ Nyɛminuu Klein kɛ bɔ ni egba esane lɛ ni eshiuuu nɔ ko nɔ lɛ. *\nMƐNI HEWƆ ESA AKƐ WƆMIA WƆHIƐ WƆBA WƆHE SHI?\n8. Mɛɛ gbɛ nɔ 1 Petro 5:6 lɛ hãa wɔnaa akɛ, kɛ́ wɔmiitao wɔsa Yehowa hiɛ lɛ, esa akɛ wɔba wɔhe shi?\n8 Yiŋtoo ni fe fɛɛ hewɔ ni esa akɛ wɔmia wɔhiɛ wɔba wɔhe shi ji akɛ, wɔmiisumɔ ni wɔsa Yehowa hiɛ. Nɔ ko ni bɔfo Petro wie lɛ hãa wɔnaa enɛ faŋŋ. (Kanemɔ 1 Petro 5:6.) Wolo ni ji, ‘Ba Ni Obanyiɛ Misɛɛ’ lɛ, gbala nɔ ni ewie lɛ mli akɛ: “Abaanyɛ akɛ henɔwomɔ ato ebɔɔ he. Nɔ ni jɛɔ mli kɛbaa lɛ baanyɛ aye awui waa. Eji su ko ni baanyɛ ahã mɔ ko ni yɔɔ dromɔ keenii babaoo po afee mɔ ko ni he bɛ sɛɛnamɔ yɛ Nyɔŋmɔ hiɛ. Yɛ gbɛ kroko nɔ lɛ, heshibaa baanyɛ ahã mɔ ni abuuu po he aba sɛɛnamɔ waa yɛ Yehowa hiɛ. . . . Wɔ-Nyɔŋmɔ lɛ baaná he miishɛɛ akɛ eeejɔɔ bo yɛ ohe shi ni obaa lɛ hewɔ.” * Ekã shi faŋŋ akɛ, nɔ ko bɛ ni hi fe ni wɔbaahã Yehowa tsui anya, aloo jeee nakai?—Abɛi 23:15.\n9. Mɛni hewɔ kɛ́ wɔba wɔhe shi lɛ, mɛi baasumɔ wɔsane lɛ?\n9 Kɛ́ wɔba wɔhe shi lɛ, wɔnáa he sɛɛ yɛ gbɛ kroko hu nɔ. Ehãa mɛi sumɔɔ wɔsane. Mɛni hewɔ wɔkɛɔ nakai? Bo lɛ, susumɔ enɛ he okwɛ: Namɔ obaasumɔ ni okɛbɔ naanyo? Mɔ ko ni kɛ́ ewie lɛ awieee eko? Aloo mɔ ko ni boɔ ŋaawoo toi? (Mat. 7:12) Wɔteŋ mɛi pii sumɔɔ ni wɔkɛ mɛi ni baa amɛhe shi lɛ abɔ, ni no hewɔ wɔnáa miishɛɛ kɛ́ wɔyɛ wɔnyɛmimɛi Kristofoi lɛ ateŋ lɛ. Wɔnyɛmimɛi lɛ ‘nuɔ he amɛhãa wɔ, amɛjieɔ nyɛmimɛi ateŋ suɔmɔ kpo, amɛmusuŋ tsɔɔ amɛ yɛ wɔhe, ni amɛbaa amɛhe shi.’ (1 Pet. 3:8) Kɛ́ wɔba wɔhe shi lɛ, amɛ hu amɛbaaná he miishɛɛ akɛ amɛkɛ wɔ baabɔ naanyo.\n10. Kɛ́ wɔbaa wɔhe shi lɛ, wɔyeŋ wɔtsui yɛ mɛni he?\n10 Kɛ́ wɔbaa wɔhe shi lɛ, wɔyeŋ wɔtsui yɛ nibii komɛi ahe. Jeee be fɛɛ be nibii baaya lɛ bɔ ni wɔtaoɔ aloo bɔ ni wɔsusuɔ akɛ eya lɛ. Maŋtsɛ Solomon, nilelɔ lɛ, wie akɛ: “Mina tsuji ni tara okpɔŋɔi anɔ, ni lumɛi lɛ moŋ nyiɛ amɛnane nɔ tamɔ tsuji.” (Jaj. 10:7) Jeee be fɛɛ be mɛi ni le nii waa loo amɛhe esa waa lɛ náa hegbɛi ni wɔkpaa gbɛ akɛ amɛbaaná lɛ. Bei komɛi lɛ, nakai hegbɛi lɛ yajeɔ mɛi ni anaa amɛ akɛ amɛleee nɔ ko tsɔ loo amɛbɛ hesaa srɔto ko lɛ moŋ adɛŋ. Shi nakai jeŋ yɔɔ, ni yɛ nɔ najiaŋ ni wɔbaaye wɔtsui tuutu yɛ shihilɛi ni tamɔ nakai lɛ ahe lɛ, esa akɛ wɔkpɛlɛ nɔ kɛkɛ, tamɔ Solomon wie lɛ. (Jaj. 6:9) Ni kɛ́ wɔbaa wɔhe shi lɛ, ewaŋ tsɔ kɛhãŋ wɔ akɛ wɔbaafee nakai.\nMƐƐ BEI AMLI EBAANYƐ EWA KƐHÃ WƆ AKƐ WƆBAABA WƆHE SHI?\nMɛni hewɔ bei komɛi lɛ ewa akɛ wɔbaaba wɔhe shi yɛ shihilɛi ni tamɔ nɛkɛ amli? (Kwɛmɔ kuku 11-12) *\n11. Kɛ́ awo wɔ ŋaa lɛ, te esa akɛ wɔfee wɔnii wɔhã tɛŋŋ?\n11 Daa gbi lɛ, nibii pii baa ni hãa wɔnáa hegbɛ ni wɔkɛbaatsɔɔ akɛ wɔbaa wɔhe shi. Naa ekomɛi. Kɛ́ wɔtɔ̃ ni aawo wɔ ŋaa. Kaahã ohiɛ kpa nɔ akɛ, eji tɔmɔ ni otɔ̃ lɛ bɛ hiɛdɔɔ tsɔ tamɔ bɔ ni osusuɔ lɛ kulɛ, ekolɛ mɔ ni woɔ bo ŋaa lɛ gbaŋ ehe naa ni ebaawo bo ŋaa yɛ he. No hewɔ lɛ, kaatswa ŋaawoo lɛ oshɛ ofɔ̃ oya nɔŋŋ, ni agbɛnɛ hu, kaatao tɔmɔi yɛ mɔ ni woɔ bo ŋaa lɛ loo bɔ ni ewoɔ bo ŋaa ehãa lɛ he. Kɛ́ wɔbaa wɔhe shi lɛ, wɔbaabo ŋaawoo toi ni wɔmia wɔhiɛ wɔkɛtsu nii.\n12. Yɛ nɔ ni awie yɛ Abɛi 27:5, 6 lɛ naa lɛ, mɛni hewɔ kɛ́ mɔ ko wo wɔ ŋaa lɛ, esa akɛ wɔda lɛ shi waa lɛ? Okɛ nɔkwɛmɔnɔ ko atsɔɔ mli.\n12 Mɛi ni baa amɛhe shi lɛ náa miishɛɛ kɛ́ awo amɛ ŋaa. Akɛ nɔkwɛmɔnɔ lɛ, ŋɔɔ lɛ akɛ akpa asafoŋ kpeei ni oŋa nyɛmimɛi pii ni okɛ amɛ egba sane. Shi sɛɛ mli lɛ, nyɛmi ko tsɛ bo kɛtee afã ni ekɛɛ bo akɛ niyenii eka onyanyɔŋ mli. Te obaafee onii ohã tɛŋŋ? Eyɛ mli akɛ ebaafee bo hiɛgbele fioo moŋ, shi obaada lɛ shi waa akɛ ekɛɛ bo. Ekolɛ obaanu he po akɛ, eji mɔ ko kɛɛ bo mra mli kulɛ, ebaaŋɔɔ onaa. Nakai nɔŋŋ esa akɛ wɔfee wɔnii kɛ́ wɔnyɛmi Kristofonyo ko fee ekãa ni ewo wɔ ŋaa yɛ nɔ ko he. Nɔ najiaŋ ni wɔbaanu he akɛ esumɔɔɔ wɔsane lɛ, esa akɛ wɔna lɛ akɛ eji naanyo kpakpa.—Kanemɔ Abɛi 27:5, 6; Gal. 4:16.\nKɛ́ mɛi ná sɔɔmɔ hegbɛ ko ni wɔbɛ lɛ, mɛni hewɔ esa akɛ wɔba wɔhe shi? (Kwɛmɔ kuku 13-14) *\n13. Kɛ́ wɔbaa wɔhe shi lɛ, mɛni wɔfeŋ kɛ́ mɛi ná sɔɔmɔ hegbɛi?\n13 Kɛ́ mɛi ná sɔɔmɔ hegbɛi. Nyɛmi nuu asafoŋ onukpa ko ni atsɛɔ lɛ Jason lɛ wie akɛ: “Bei komɛi lɛ, kɛ́ ahã nyɛmimɛi komɛi sɔɔmɔ hegbɛi lɛ, mibiɔ mihe akɛ, ‘Mɛni hewɔ mi lɛ ahãaa mi eko lɛ?’” Ani bei komɛi lɛ bo hu onuɔ he nakai? Kɛ́ mɔ ko miishwe akɛ ená sɔɔmɔ hegbɛ ko lɛ, ejeee tɔmɔ. (1 Tim. 3:1) Shi kɛ́ wɔkwɛɛɛ ni ahi lɛ, wɔbaaná susumɔi komɛi ni ejaaa, ni wɔbaawo wɔhe nɔ yɛ wɔtsui mli. Akɛ nɔkwɛmɔnɔ lɛ, kɛ́ nyɛmi nuu ji bo lɛ, ekolɛ obaanu he akɛ mɔ ko bɛ ni baanyɛ atsu nakai sɔɔmɔ hegbɛ lɛ he nii jogbaŋŋ tamɔ bo. Aloo kɛ́ nyɛmi yoo ji bo lɛ, obaanu he akɛ owu lɛ bɔɔ mɔdɛŋ kwraa fe mɔ ni akɛ hegbɛ lɛ ehã lɛ. Kɛ́ wɔbaa wɔhe shi lɛɛlɛŋ lɛ, wɔhãŋ susumɔi ni tamɔ nɛkɛ ahe shi yɛ wɔtsui mli.\n14. Be ni akɛ hegbɛi ni Mose yɔɔ lɛ eko hã mɛi krokomɛi lɛ, te efee enii ehã tɛŋŋ? Ni mɛni wɔkaseɔ yɛ mli?\n14 Bɔ ni Mose fee enii ehã be ni mɛi krokomɛi ná hegbɛi ni eyɔɔ lɛ eko lɛ ji nɔkwɛmɔnɔ kpakpa kɛhã wɔ. Mose shwɛɛɛ nitsumɔ ni Yehowa kɛwo edɛŋ akɛ enyiɛ Israelbii lɛ ahiɛ lɛ he kwraa. Be ni Yehowa ŋmɛ mɛi komɛi gbɛ ni amɛye amɛbua Mose yɛ nitsumɔ nɛɛ mli lɛ, te Mose fee enii ehã tɛŋŋ? Ani edɔ lɛ? Dabi. (4 Mo. 11:24-29) Kɛ́ obaakai lɛ, ejɛ heshibaa mli ekpɛlɛ ni mɛi krokomɛi ye amɛbua lɛ kɛ maŋ lɛ kojomɔ. (2 Mo. 18:13-24) Israelbii lɛ ná enɛ he sɛɛ waa. Akɛni mɛi pii yɛ ni baakwɛ amɛsaji ahã amɛ hewɔ lɛ, anyɛ atsu saji ahe nii ahã amɛ oya fe be ni Mose kome kojoɔ lɛ. Mose susu nɔ ni he baaba sɛɛnamɔ kɛhã maŋ lɛ he, moŋ fe hegbɛ ko ni baaje edɛŋ lɛ he. Enɛ ji nɔkwɛmɔnɔ kpakpa kɛhã wɔ. Be fɛɛ be lɛ, esa akɛ wɔkai akɛ, kɛ́ wɔhe esa tamɔ mɛ, shi wɔbaaa wɔhe shi lɛ, Yehowa nyɛŋ ekɛ wɔ atsu nii. “Yehowa yɛ ŋwɛi shɔŋŋ moŋ, shi enaa heshibalɔi.”—Lala 138:6.\n15. Mɛɛ gbɛ nɔ mɛi pii ashihilɛ etsake?\n15 Kɛ́ wɔshihilɛ tsake. Nyɛsɛɛ nɛɛ, atsake nyɛmimɛi pii ni kɛ afii abɔ esɔmɔ lɛ anitsumɔ. Akɛ nɔkwɛmɔnɔ lɛ, yɛ afi 2014 lɛ, ahã kpokpaa wulu nɔkwɛlɔi le akɛ, aakpa kpokpaa wulu nɔkwɛmɔ nitsumɔ lɛ, ni no hewɔ lɛ, abaasumɔ ni amɛ kɛ amɛŋamɛi lɛ kɛ amɛhe awo be fɛɛ sɔɔmɔ nitsumɔ lɛ fãi krokomɛi amli. Yɛ nakai afi lɛ nɔŋŋ mli lɛ, ahã kpokpaa nɔkwɛlɔi le akɛ, kɛ́ amɛye afii 70 lɛ, amɛkɛ kpokpaa nɔkwɛmɔ nitsumɔ lɛ baafɔ̃ shi. Agbɛnɛ hu, amrɔ nɛɛ kɛ́ nyɛmi nuu ko ye kɛjɛ afii 80 kɛyaa lɛ, enyɛŋ esɔmɔ akɛ onukpai akuu lɛ saji ahe gbɛjianɔtolɔ. Yɛ afii fioo ni eho nɛɛ amli hu lɛ, ahã Betel weku lɛ mli bii pii etee koni amɛyasɔmɔ akɛ gbɛgbalɔi. Nyɛmimɛi ni yɔɔ be fɛɛ sɔɔmɔ krɛdɛɛ lɛ mli lɛ ateŋ mɛi komɛi hu kɛ amɛsɔɔmɔ lɛ efɔ̃ shi yɛ hela, weku sɔ̃i, loo yiŋtoi krokomɛi ahewɔ.\n16. Mɛɛ gbɛ nɔ nyɛmimɛi ni atsake amɛnitsumɔi lɛ etsɔɔ akɛ amɛbaa amɛhe shi?\n16 Ŋwanejee ko bɛ he akɛ, nyɛmimɛi nɛɛ nya nitsumɔ ni amɛtsuɔ lɛ he waa, ni yɛ amɛteŋ mɛi pii agbɛfaŋ lɛ, no nɔŋŋ amɛtsu afii abɔ. No hewɔ lɛ, be ni amɛshihilɛ tsake lɛ, amɛnáaa nibii mlɛo. Amɛteŋ mɛi komɛi ye awerɛho waa, ni ehe be dani amɛna nibii anaa. Shi amɛnyɛ amɛna naa kɛ̃. Mɛni ye ebua amɛ? Nɔ titri ni ye ebua amɛ ji, suɔmɔ ni amɛyɔɔ kɛhã Yehowa lɛ. Amɛkai amɛhe akɛ, amɛjɔɔ amɛhe nɔ amɛhã Nyɔŋmɔ, shi jeee nitsumɔ ko, gbɛ́i ko ni kã amɛnɔ, loo sɔɔmɔ hegbɛ ko. (Kol. 3:23) Nyɛmimɛi nɛɛ ejɛ heshibaa mli amɛmɔ nitsumɔi hei ni ahã amɛ lɛ amli, ni amɛmiitsu kɛ miishɛɛ. ‘Amɛshɛrɛɔ nibii ni hãa amɛyeɔ amɛtsui lɛ fɛɛ amɛshwieɔ Yehowa nɔ,’ ejaakɛ amɛle akɛ ejwɛŋɔ amɛhe.—1 Pet. 5:6, 7.\n17. Mɛni hewɔ eŋɔɔ wɔnaa akɛ Nyɔŋmɔ Wiemɔ lɛ woɔ wɔ hewalɛ ni wɔba wɔhe shi lɛ?\n17 Kɛ́ osusu bɔ ni kɛ́ wɔba wɔhe shi lɛ wɔ diɛŋtsɛ kɛ mɛi krokomɛi náa he sɛɛ lɛ he lɛ, ani eŋɔɔɔ onaa akɛ Nyɔŋmɔ Wiemɔ lɛ woɔ wɔ hewalɛ ni wɔjie su nɛɛ kpo? Kɛ́ wɔba wɔhe shi lɛ, ebaaye ebua wɔ ni wɔnyɛ wɔdamɔ naagba fɛɛ naagba ni wɔkɛbaakpe yɛ shihilɛ mli lɛ naa. Nɔ ni fe fɛɛ lɛ, ebaahã naanyobɔɔ ni yɔɔ wɔ kɛ wɔ-Tsɛ ni yɔɔ ŋwɛi lɛ teŋ lɛ mli awa. Eŋɔɔ wɔnaa waa akɛ, Yehowa, “Mɔ Ni Nɔ Kwɔ Gojoo” lɛ, sumɔɔ etsuji ni baa amɛhe shi lɛ, ni eshwɛɛɛ amɛhe kwraa!—Yes. 57:15.\nLALA 45 Saji Ni Mijwɛŋɔ Nɔ Yɛ Mitsui Mli\n^ kk. 5 Sui ni ehe miihia waa ni wɔjie lɛ kpo lɛ ateŋ ekome ji heshibaa. Kɛ́ akɛɛ mɔ ko baa ehe shi lɛ, te atsɔɔ tɛŋŋ? Mɛni hewɔ esa akɛ wɔmia wɔhiɛ wɔba wɔhe shi? Ni mɛni hewɔ kɛ́ wɔshihilɛ loo nitsumɔ ni wɔtsuɔ yɛ asafo lɛ mli lɛ tsake lɛ, ebaanyɛ ewa kɛhã wɔ akɛ wɔbaaya nɔ wɔba wɔhe shi lɛ? Wɔbaahã sanebimɔi ni he hiaa nɛɛ ahetoo yɛ nikasemɔ nɛɛ mli.\n^ kk. 7 Kwɛmɔ sane ni yitso ji, “Jehovah Has Dealt Rewardingly With Me” (Yehowa Efee Mi Ejurɔ Waa), ni je kpo yɛ October 1, 1984 Blɔfo Buu-Mɔɔ lɛ mli lɛ, kɛ sane ni yitso ji, “Yehowa Efee Mi Ejurɔ!” ni je kpo yɛ May 1, 2001 Buu-Mɔɔ lɛ mli lɛ.\n^ kk. 8 Kwɛmɔ yitso 3, kk. 23.\n^ kk. 53 MFONIRI LƐ HE SANE: Bɔfo Paulo eyasara nyɛmi ko yɛ eshĩa ni ekɛ mɛi ni yɔɔ jɛmɛ lɛ, onukpai kɛ gbekɛbii fɛɛ, miigba sane.\n^ kk. 57 MFONIRI LƐ HE SANE: Nyɛmi nuu onukpa ko miibo ŋaa ni nyɛmi nuu ko ni eye lɛ onukpa lɛ jɛɔ Biblia lɛ mli ewoɔ lɛ lɛ toi.\n^ kk. 59 MFONIRI LƐ HE SANE: Nyɛmi nuu ni edako tsɔ lɛ yɛ sɔɔmɔ hegbɛ ko ni nyɛmi nuu onukpa lɛ bɛ, shi nyɛmi nuu onukpa lɛ he tsɛ̃ɛɛ lɛ.


Baiblo Mi Sanehi Nyumu nɛ He Wa Pe Nɔ Tsuaa Nɔ - Yehowa Odasefoli Internet Nítsumi He\nANƐ o le nyumu nɛ he wa pe kulaa nɛ hi si hyɛ ɔ biɛ lo? E ji ma nyadalɔ, nɛ a tsɛɛ lɛ ke Samson. Yehowa ji nɔ nɛ ha Samson he wami ɔ nɛ. Loko a ma fɔ Samson ɔ, Yehowa de e nyɛ ke: ‘E be kɛe nɛ o ma fɔ binyumu. E maa nyɛɛ Israel hɛ mi kɛ kpɔ ma a kɛ je Filistibi ɔmɛ a dɛ.’\nFilistibi ɔmɛ ji nimli yayamihi nɛ a ngɛ Kanaan. A ngɛ tabuli babauu, nɛ a haoɔ Israelbi ɔmɛ wawɛɛ. Ligbi ko ɔ, benɛ Samson yaa Filistibi ɔmɛ a ngɔ ɔ, jata ngua ko kɛ lɛ ba kpe ngɛ blɔ nɔ. Se Samson ngɔ e nine kɛkɛ nɛ e kɛ gbe jata a. Jehanɛ se ɔ, e gbe Filistibi yayamihi fuu hulɔ.\nPee se ɔ, Samson ya ngɔ yo ko nɛ a tsɛɛ lɛ Delila. Filistibi ɔmɛ a nyatsɛmɛ ɔmɛ wo Delila si kaa, ke e tsɔɔ mɛ nɔ́ nɛ ha Samson he wami ɔ, a ti nɔ tsuaa nɔ ma ha lɛ sika hiɔ 1,100. Delila suɔ kaa e ná sika fuu nɛ a tsɔɔ nɛ ɔ. Pi Samson, loo Mawu webi a huɛ kpakpa ji Delila. Enɛ ɔ heje ɔ, e bi Samson si abɔ konɛ e tsɔɔ lɛ he nɛ e ná e he wami ɔ kɛ je.\nDelila hao Samson hluu nɛ nyagbe ɔ, Samson tsɔɔ lɛ he nɛ e he wami ɔ ngɛ. E de lɛ ke: ‘Kɛ je benɛ a fɔ mi ɔ, a sã we ye yi bwɔmi ɔ hyɛ. Ejakaa Mawu hla mi kaa ma pee e sɔmɔlɔ slɔɔto ko nɛ ji Nazirno. Ke a sã ye yi bwɔmi ɔ pɛ, ye he wami ɔ maa je ye mi.’\nBenɛ Delila nu munyu nɛ ɔ, e ha Samson hwɔ mahe ngɛ e tɛ nɔ. Kɛkɛ nɛ e tsɛ nyumu ko nɛ e ba sã Samson yi bwɔmi ɔ. Benɛ Samson hɛ tsiɛ ɔ, e he wami ɔ je e mi. Filistibi ɔmɛ ba nɛ a ba nu lɛ. A tá e hɛngmɛ enyɔ ɔmɛ, nɛ a ngɔ lɛ kɛ pee a nyɔguɛ.\nLigbi ko ɔ, Filistibi ɔmɛ ngmɛ okplɔɔ nguaa ko, konɛ a kɛ wo a mawu nɛ ji Dagon ɔ hɛ mi nyami. Lɔɔ he ɔ, a ya je Samson kɛ je tsu ɔ mi kɛ ba lejɛ ɔ, konɛ a ye e he fɛu. Se, Samson yi bwɔmi ɔ bɔni hɛmi ekohu. Lɔɔ he ɔ, Samson de nyumuyo ɔ nɛ pɛtɛ e nine si ɔ ke: ‘Ha ma pɛtɛ titima amɛ a he nɛ ma hyɛ.’ Kɛkɛ nɛ Samson pɛtɛ titima amɛ a he, nɛ e sɔle ha Yehowa kaa e ha lɛ he wami ekohu. E kpa ngmlaa nɛ e de ke: ‘Ha nɛ i kɛ Filistibi ɔmɛ nɛ gbo.’ Filistibi 3,000 nɛ a ngɛ okplɔɔ ngmɛmi ɔ sisi. Nɛ benɛ Samson tsitsɛɛ tɛ ɔmɛ ɔ, tsu ɔ hule kɛ pue nimli yayami nɛ ɔmɛ tsuo a nɔ nɛ a gbo.\nManyadali yi 13 kɛ ya si 16.\nKɛ a tsɛɛ nyumu nɛ he wa pe kulaa nɛ hi si hyɛ ɔ kɛɛ, nɛ mɛnɔ ha lɛ he wami ɔ?\nLigbi ko ɔ, mɛni Samson pee jata agbo ko kaa bɔnɛ o na ngɛ foni ɔ mi ɔ?\nMɛni laami mi sane Samson ngɛ sɛɛe ha Delila ngɛ foni ɔ mi ɔ, nɛ mɛni blɔ nɔ enɛ ɔ ha Filistibi ɔmɛ ná e he blɔ nɛ a nu lɛ?\nMɛni blɔ nɔ Samson gbe henyɛli nɛ ji Filistibi 3,000 ngɛ ligbi nɛ e gbo ɔ nɔ?\nKane Manyadali 13:1-14.\nMɛni blɔ nɔ Manoa kɛ e yo ɔ pee bimɛ a lɛmi he nɔhyɛ nɔ́ kpakpa kɛ fɔ si ha fɔli? (Many. 13:8; La 127:3; Efe. 6:4)\nKane Manyadali 14:5-9 kɛ 15:9-16.\nMɛni lɛ jata nɛ́ Samson gbe, kɛ kpa nɛ a kɛ fi lɛ nɛ e tsɔ mi, kɛ teji tsitsa wu nɛ e kɛ gbe nyumuhi 1,000 he sane ɔ tsɔɔ ngɛ bɔnɛ Yehowa mumi klɔuklɔu ɔ tsuɔ ní ha a he?\nMɛni blɔhi a nɔ mumi klɔuklɔu yeɔ bua wɔ mwɔnɛ ɔ? (Many. 14:6; 15:14; Zak. 4:6; Níts. 4:31)\nKane Manyadali 16:18-31.\nMɛni blɔ nɔ huɛ bɔmi yayami ye Samson awi ngɛ, nɛ mɛni wa ma nyɛ maa kase kɛ je enɛ ɔ mi? (Many. 16:18, 19; 1 Kor. 15:33)


KANEMƆ YƐ Acholi Afrikaans Albania Amharic Arabic Armenia Armenia (West) Aymara Azerbaijani Azerbaijani (Cyrillic) Batak (Toba) Bicol Blɔfo Bulgaria Cambodia Catalan Cebuano Chichewa Chinese (Shanghainese) Chinese (Sichuanese) Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatia Czech Dangme Denmark Dutch Efik Estonia Ewe Finland French Ga Garifuna Georgia Germany Greenland Guarani Gun Haitian Creole Hausa Hebri Hela Hiligaynon Hiri Motu Hmong (White) Hungary Iban Iceland Igbo Iloko Indonesia Isoko Italia Japan Kamba Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korea Krio Latvia Lingala Lithuania Luganda Lunda Luo Luvale Macedonia Malagasy Malay Malta Mam Mambwe-Lungu Maya Mazatec (Huautla) Mixe (North Central) Mizo Mongolia Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Nepali Ngabere Norway Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Poland Portuguese (Brazil) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romania Runyankore Russia Samoa Sango Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Sidama Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tahiti Tatar Tetun Dili Thailand Tigrinya Tiv Tlapanec Tok Pisin Totonac Tshiluba Tsonga Turkey Tuvalu Twi Tzotzil Ukrain Umbundu Urdu Vietnam Wayuunaiki Wolaita Xhosa Yoruba Zande Zapotec (Isthmus) Zulu\nAle Yehowa Odasefoi waa yɛ amɛshiɛmɔ nitsumɔ lɛ hewɔ. Shi ani ole hu akɛ wɔto gbɛjianɔ ni wɔkɛ mɛi kaseɔ Biblia lɛ yɛ jeŋ fɛɛ?\nYɛ afi 2014 lɛ, Odasefoi ni fa fe 8,000,000 ni yɔɔ maji 240 amli lɛ kɛ mɛi aaashɛ 9,500,000 kase Biblia lɛ daa nyɔɔŋ. * Kɛ́ akɛ mɛi ni wɔkɛkaseɔ Biblia lɛ to maji 140 komɛi ahe lɛ, mɛi ni wɔkɛ kaseɔ Biblia lɛ ayi fa kwraa fe mɛi ni yɔɔ maji nɛɛ eko fɛɛ eko nɔ!\nBɔ ni afee ni anyɛ atsu nitsumɔ nɛɛ lɛ, daa afi lɛ Yehowa Odasefoi kalaa Bibliai, woji, magazin srɔtoi, kɛ nibii krokomɛi ni akɛkaseɔ Biblia lɛ akpekpe toi akpe kome kɛ fã yɛ wiemɔi aaafee 700 mli! Yehowa Odasefoi pɛ bɔɔ mɔdɛŋ kɛkalaa woji babaoo nɛkɛ, ni enɛ hãa mɛi náa hegbɛ kɛkaseɔ Biblia lɛ yɛ wiemɔ ni amɛsumɔɔ mli.\n“Be ni miyaa skul lɛ, misumɔɔɔ nikasemɔ kwraa, shi nikasemɔ nɛɛ ŋɔɔ waa. Ni nibii ni mikase lɛ hã mimii shɛ mihe waa!”—Katlego, South Africa.\n“Miná misanebimɔi lɛ fɛɛ kɛ ekrokomɛi hu ahetoo yɛ nikasemɔ lɛ mli.”—Bertha, Mexico.\n“Wɔfeɔ nikasemɔ lɛ yɛ mishĩa lɛ yɛ be ni hi hã mi lɛ mli. Nɔ ko nɔ ko bɛ ni hi fe enɛ!”—Eziquiel, Brazil.\n“Wɔkɛ minitii 15 kɛmiimɔ 30 feɔ nikasemɔ lɛ, ni bei komɛi lɛ, nɔ ni fe nakai—wɔfeɔ yɛ be falɛ ni hi hã mi lɛ naa.”—Viniana, Australia.\n“Aheee shika ko kwraa—eyɛ naakpɛɛ waa!”—Aimé, Benin.\n“Mɔ ni kɛ mi kase Biblia lɛ to etsui shi waa ehã mi, ni emli hi hu. Wɔbatsɔmɔ nanemɛi.”—Karen, Northern Ireland.\n“Akɛ mɛi pii kaseɔ Biblia lɛ, shi amɛbatsɔmɔɔɔ Odasefoi.”—Denton, England.\nSAJI NI MƐI FƆƆ BIMƆ YƐ BIBLIA MLI NIKASEMƆ NI WƆKƐ MƐI FEƆ LƐ HE, KƐ AMƐHETOI\nTe ato Biblia mli nikasemɔ lɛ he gbɛjianɔ ahã tɛŋŋ?\nWɔhalaa Biblia mli saji srɔtoi ni wɔkɛ ŋmalɛi ni kɔɔ nakai saji lɛ ahe lɛ susuɔ he. Akɛ nɔkwɛmɔnɔ lɛ, Biblia lɛ hãa sanebimɔi tamɔ nɔ ni nyiɛ sɛɛ nɛɛ ahetoo: Namɔ ji Nyɔŋmɔ? Te Nyɔŋmɔ su yɔɔ tɛŋŋ? Ani eyɛ gbɛ́i? Nɛgbɛ eyɔɔ? Ani wɔbaanyɛ wɔbɛŋkɛ lɛ? Kɛ̃lɛ, naagba lɛ ji, Biblia lɛ mli nɛgbɛ tuuntu wɔbaana hetoi lɛ yɛ?\nBei pii lɛ, wɔkɛ Mɛni Biblia lɛ Tsɔɔ Diɛŋtsɛ? wolo lɛ yeɔ ebuaa mɛi koni amɛná sanebimɔi nɛɛ ahetoo. * Yiŋtoo titri hewɔ ni afee wolo nɛɛ ji, ni eye ebua mɛi koni amɛnu Biblia mli shishijee tsɔɔmɔi lɛ ashishi. Tsɔɔmɔi nɛɛ ekomɛi kɔɔ Nyɔŋmɔ, Yesu Kristo, adesai anɔnaa, gbohiiashitee, sɔlemɔ, kɛ saji krokomɛi babaoo he.\nMɛɛ be, ni nɛgbɛ abaanyɛ afee nikasemɔ lɛ yɛ?\nAbaanyɛ afee nikasemɔ lɛ yɛ be kɛ he ni hi hã bo.\nBei enyiɛ nikasemɔi lɛ eko fɛɛ eko heɔ?\nMɛi komɛi halaa akɛ daa otsi lɛ, amɛkɛ ŋmɛlɛtswaa kome loo nɔ baakase Biblia lɛ. Abɛ be pɔtɛɛ ni nikasemɔ lɛ heɔ. Wɔkɛ be falɛ ni baahi kɛhã bo baafee. Mɛi komɛi kɛ minitii 10 loo 15 pɛ kaseɔ Biblia lɛ daa otsi.\nShika enyiɛ awoɔ kɛhã nikasemɔ lɛ?\nAwooo nikasemɔ lɛ kɛ woji ni akaseɔ lɛ he nyɔmɔ. Enɛ kɛ gbɛtsɔɔmɔ ni Yesu kɛhã esɛɛnyiɛlɔi lɛ kpãa gbee; ekɛɛ amɛ akɛ: “Yaka nyɛná, yaka nyɛŋɔhãa.”—Mateo 10:8.\nBei enyiɛ nikasemɔ muu lɛ fɛɛ baahe?\nBei abɔ ni nikasemɔ muu lɛ fɛɛ baahe lɛ damɔ onɔ. Saneyitsei 19 yɔɔ Mɛni Biblia lɛ Tsɔɔ Diɛŋtsɛ? wolo lɛ mli. Obaanyɛ okase yitsei lɛ ekomɛi loo fɛɛ yɛ bei falɛ ni baahi kɛhã bo lɛ naa.\nAni esa akɛ matsɔ Yehowa Odasefonyo?\nDabi. Wɔkpɛlɛɔ nɔ akɛ mɔ fɛɛ mɔ yɛ hegbɛ akɛ eheɔ nɔ fɛɛ nɔ ni esumɔɔ lɛ eyeɔ. Kɛ̃lɛ, kɛ́ mɛi ná amɛle Biblia mli shishijee tsɔɔmɔi lɛ, amɛbaanyɛ amɛfee nihalamɔ ni ja.\nKɛ́ miitao male Yehowa Odasefoi ahe saji babaoo lɛ, nɛgbɛ mana yɛ?\nObaana nɔ ni Yehowa Odasefoi heɔ amɛyeɔ kɛ nibii ni amɛfeɔ lɛ he saji yɛ jw.org/gaa Wɛb saiti lɛ nɔ.\nTe mafee tɛŋŋ mabi ni akɛ mi akase Biblia lɛ?\nBi kɛtsɔ www.jw.org/gaa lɛ nɔ.\nBi Yehowa Odasefoi ni yɔɔ he ni oyɔɔ lɛ. Obaanyɛ otao “Yehowa Odasefoi” lɛ atɛlifoŋ nɔmba yɛ omaŋ lɛ woji ni ato tɛlifoŋ nɔmbai anaa yɛ mli lɛ mli koni otswa amɛBi Yehowa Odasefoi ni yɔɔ he ni oyɔɔ lɛ. Obaanyɛ otao “Yehowa Odasefoi” lɛ atɛlifoŋ nɔmba yɛ omaŋ lɛ woji ni ato tɛlifoŋ nɔmbai anaa yɛ mli lɛ mli koni otswa amɛ.\n^ kk. 4 Bei pii lɛ, akɛ aŋkroaŋkroi loo kui bibii kaseɔ Biblia lɛ.\n^ kk. 9 Yehowa Odasefoi ji mɛi ni fee wolo nɛɛ. Akala wolo nɛɛ nɔ ni fa fe akpekpei 230 yɛ wiemɔi 260 mli.\nYELIKƐBUAMƆ KƐHÃ WEKUI\n“Be ni akɛ miŋa bɔi Biblia lɛ kasemɔ lɛ, miyɔse tsakemɔi wuji yɛ eshihilɛ mli. Wɔweku shihilɛ lɛ bahi fe tsutsu lɛ. Akɛni miitao male nibii ni akɛlɛ kaseɔ lɛ hewɔ lɛ, mi hu mihã akɛmi bɔi Biblia lɛ kasemɔ. Nɔ ni mikase lɛ hã mitsɔ gbɔmɔ kpakpa. Biblia lɛ ni akɛwɔ kase lɛ hã wɔweku lɛ fee ekome.”—Eziquiel.\n“Be ni mibɔi Biblia lɛ kasemɔ lɛ, mikpa tsofai kɛnitsumɔ yɛ gbɛ ni ejaaa nɔ, mikpa dãa tɔɔ, ni minyɛ mibɔi mimlifu nɔyeli. Amrɔ nɛɛ mishĩa lɛ efee falefale. Mibasumɔ miweku lɛ waa, ni mifeɔ nibii ni baahã amɛná miishɛɛ. Bianɛ lɛ, miyɛ miishɛɛ waa.”—Karen.\n“Be ni mibɔi Biblia lɛ kasemɔ lɛ, mɛi komɛi wie amɛshi mi. Shi miwu fĩ misɛɛ, ni ekɛɔ akɛ: ‘Nɔ ni mɛi baawie lɛ gbaaa minaa. Tsakemɔ ni obaatsake lɛ ji nɔ ni he hiaa mi. Yaa nɔ okase Biblia lɛ.’ Wɔweku shihilɛ lɛ efee miishɛɛ fe be fɛɛ ni eho!”—Viniana.\nKɛmaje Mɔ Ko Kɛmaje Mɔ Ko Ato Biblia Kasemɔ He Gbɛjianɔ Kɛhã Mɛi Fɛɛ


Biblia Mli Saji Israel Klɛŋklɛŋ Maŋtsɛ lɛ Nɔ Kɛbashi Nomŋɔɔ Mli yɛ Babilon - Yehowa Odasefoi a-Wɛb Saiti\nYɛ no sɛɛ lɛ, wɔbaakase nibii babaoo ni kɔɔ David binuu Salomo he, mɔ ni baye David sɛɛ akɛ Israel maŋtsɛ lɛ. Klɛŋklɛŋ maŋtsɛmɛi etɛ ni ye nɔ yɛ Israel lɛ ateŋ mɔ fɛɛ mɔ ye nɔ aﬁi 40. Yɛ Salomo gbele sɛɛ lɛ, aja Israel mli enyɔ, afee lɛ kooyigbɛ maŋtsɛyeli kɛ wuoyigbɛ maŋtsɛyeli.\nAkutsei 10 maŋtsɛyeli ni yɔɔ kooyigbɛ lɛ hi shi aﬁi 257 dani Asiriabii lɛ bakpata hiɛ. Yɛ no sɛɛ aﬁi 133 lɛ, akpata wuoyigbɛ akutsei enyɔ maŋtsɛyeli lɛ hu hiɛ. Yɛ nɛkɛ be nɛɛ mli lɛ, akɛ Israelbii lɛ tee nomŋɔɔ mli yɛ Babilon. No hewɔ lɛ Fã EJWƐ lɛ wieɔ yinɔsane be aﬁi 510 he sane, be mli ni nibii ni yɔɔ naakpɛɛ babaoo hoɔ yɛ wɔhiɛ lɛ.\nKɛmaje Mɔ Ko Kɛmaje Mɔ Ko Fã 4: Israel Klɛŋklɛŋ Maŋtsɛ lɛ Nɔ Kɛbashi Nomŋɔɔ Mli yɛ Babilon


Kaahã Hetsɛ̃ Fite Toiŋjɔlɛ Ni Yɔɔ Wɔteŋ Lɛ | Buu-Mɔɔ Nikasemɔ\nBuu-Mɔɔ—Nikasemɔ Nɔ | February 2020\nKANEMƆ YƐ Acholi Afrikaans Aja Akha Alur Amharic Arabic Armenia Armenia (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Blɔfo Boulou Bulgaria Cakchiquel (Western) Catalan Cebuano Chavacano Chichewa Chiga Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuukese Cibemba Cinyanja Croatia Czech Denmark Douala Drehu Dutch Estonia Ewe Fante Fiji Finland Fon French Ga Garifuna Georgia Germany Gokana Greenland Guadeloupean Creole Guarani Gujarat Gun Haitian Creole Hausa Hebri Hela Hiligaynon Hindi Hiri Motu Hmong (White) Hungary Iban Ibanag Ibinda Iceland Igbo Iloko Indonesia Isoko Italia Italia Mumuii Awiemɔ Japan Javanese Kabiye Kabuverdianu Kachin Karen (S'gaw) Kazakh Kekchi Kikongo Kikuyu Kiluba Kimbundu Kinande Kinyarwanda Kipende Kirghiz Kirundi Kisi Kisonge Kituba Kongo Korea Krio Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lahu Laos Latvia Lhukonzo Lingala Lithuania Lomwe Low German Luganda Luo Luvale Macua Makhuwa-Meetto Malagasy Malay Malayalam Malta Mam Mambwe-Lungu Mapudungun Marshallese Mauritia Creole Maya Mazatec (Huautla) Mbunda Mingrelian Mixe (North Central) Mixtec (Guerrero) Mizo Mongolia Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Nias Niue Norway Nyaneka Nyungwe Nzema Oromo Otetela Palau Pangasinan Papiamento (Curaçao) Persia Pohnpei Poland Portugal (Portugal) Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romania Romany (Serbia) Romany (Southern Greece) Runyankore Russia Russia Mumuii Awiemɔ Rutoro Samoa Sangir Sango Sena Sepedi Sepulana Serbia (Roma) Serbian (Cyrillic) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenia Spania Sranantongo Sunda Swahili Swahili (Congo) Swati Sweden Tagalog Tahiti Tajiki Tamil Tandroy Tankarana Tarascan Tatar Telugu Tetun Dili Thailand Tigrinya Tlapanec Tok Pisin Totonac Tshiluba Tshwa Tsonga Turkey Tuvalu Ukrain Umbundu Urdu Urhobo Uruund Uzbek Uzbek (Roman) Valencian Vezo Vietnam Wallis Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nKaahã Hetsɛ̃ Fite Toiŋjɔlɛ Ni Yɔɔ Wɔteŋ Lɛ\n“Nyɛhãa wɔtiua nibii ni kɛ toiŋjɔlɛ baa kɛ nibii ni wɔkɛbaatswa wɔnyɛmimɛi lɛ wɔma shi lɛ asɛɛ.”—ROM. 14:19.\nLALA 113 Wɔyɛ Toiŋjɔlɛ\n1. Mɛni Yosef nyɛmimɛi lɛ fee yɛ amɛhe ni tsɛ̃ɔ lɛ lɛ hewɔ? Ni mɛni jɛ mli kɛba?\nYAKOB sumɔɔ ebihii lɛ fɛɛ asane, shi no mli lɛ, edɔɔ Yosef he waa. Enɛ eyaŋɔɔɔ Yosef nyɛmimɛi hii lɛ anaa kwraa. Amɛhe tsɛ̃ lɛ, ni nakai hetsɛ̃ lɛ hewɔ lɛ, amɛbɔi lɛ nyɛɛ, tsɛ efeko amɛ nɔ ko. Naagbee lɛ, amɛhɔ̃ɔ lɛ akɛ nyɔŋ, ni amɛmale amɛkɛɛ amɛpapa akɛ kooloo awuiyelɔ ko egbe ebi ni esumɔɔ waa lɛ. No mli lɛ, Yosef eye afii 17 pɛ. Amɛhe ni tsɛ̃ Yosef lɛ hewɔ lɛ, amɛfite toiŋjɔlɛ ni yɔɔ amɛweku lɛ mli lɛ, ni amɛkumɔ amɛpapa tsui.—1 Mo. 37:3, 4, 27-34.\n2. Mɛni awie yɛ Galatiabii 5:19-21 ni hãa wɔnaa nɔ hewɔ ni eyɔɔ oshãra waa akɛ wɔhe baatsɛ̃ mɛi?\n2 Be ni Ŋmalɛ lɛ tsĩɔ “heloo lɛ nitsumɔi lɛ,” ni ji sui kɛ nifeemɔi ni kɛ́ mɔ ko jieɔ lɛ kpo lɛ ehiɛ baakpãtã ni enine shɛŋ Nyɔŋmɔ Maŋtsɛyeli lɛ nɔ lɛ atã lɛ, etsĩ hetsɛ̃ * hu tã efata he. (Kanemɔ Galatiabii 5:19-21.) Bei pii lɛ, hetsɛ̃ ji nɔ ni hãa mɛi nyɛɔ mɛi, amɛkɛ mɛi béɔ, ni amɛmli fuɔ mɛi.\n3 Yosef kɛ enyɛmimɛi lɛ asane lɛ hãa wɔnaa akɛ, hetsɛ̃ baanyɛ afite mɛi ateŋ, ni ebaanyɛ efite toiŋjɔlɛ ni yɔɔ weku lɛ mli lɛ hu. Eyɛ mli akɛ wɔfeŋ nɔ ni Yosef nyɛmimɛi lɛ fee lɛ kɔkɔɔkɔ moŋ, shi wɔ fɛɛ wɔyeee emuu, ni wɔtsui lɛ he yɛ ahuntoo. (Yer. 17:9) No hewɔ lɛ, ebɛ naakpɛɛ akɛ yɛ bei kɛ beiaŋ lɛ, wɔhiɛ kɔ̃ɔ nibii ni mɛi yɔɔ lɛ anɔ, ni wɔná kulɛ nibii ni amɛyɔɔ lɛ baje wɔ moŋ wɔdɛŋ. Yɛ nikasemɔ nɛɛ mli lɛ, wɔbaasusu mɛi komɛi ni awie amɛhe yɛ Biblia lɛ mli ni he tsɛ̃ mɛi krokomɛi lɛ ahe. Enɛ baaye abua wɔ ni wɔna nibii ni baanyɛ ahã wɔhe atsɛ̃ mɛi. No sɛɛ lɛ, wɔbaakwɛ nibii komɛi ni baaye abua wɔ ni su gbonyo nɛɛ akahe shi yɛ wɔtsui mli, kɛ bɔ ni wɔbaafee wɔbaa toiŋjɔlɛ ni yɔɔ asafo lɛ mli lɛ yi.\nNIBII NI BAANYƐ AHÃ MƐI AHE ATSƐ̃ MƐI\n4. Mɛni hewɔ Filistibii lɛ ahe tsɛ̃ Isak lɛ?\n4 Kɛ́ mɔ ko yɛ nii. Filistibii lɛ ahe tsɛ̃ Isak ejaakɛ no mli lɛ, niiatsɛ ji lɛ. (1 Mo. 26:12-14) Amɛloo sũ kɛtsĩmɔ nubui ni ejɛɔ mli ehãa egwantɛŋi kɛ etsinai nu lɛ po. (1 Mo. 26:15, 16, 27) Ŋmɛnɛ lɛ, mɛi komɛi feɔ amɛnii tamɔ Filistibii lɛ. Amɛhe tsɛ̃ɔ mɛi ni yɔɔ nii fe amɛ lɛ. Ni tsɔɔ akɛ, jeee akɛ amɛhiɛ kɔ̃ɔ nibii ni mɛi nɛɛ yɔɔ lɛ anɔ pɛ kɛkɛ, shi moŋ amɛná kulɛ, eje amɛdɛŋ.\n5. Mɛni hewɔ jamɔŋ hiɛnyiɛlɔi lɛ ahe tsɛ̃ Yesu lɛ?\n5 Kɛ́ mɛi sumɔɔ mɔ ko sane. Yudafoi jamɔŋ hiɛnyiɛlɔi lɛ ahe tsɛ̃ Yesu ejaakɛ mɛi sumɔɔ Yesu sane waa. (Mat. 7:28, 29) Yesu ba shikpɔŋ lɛ nɔ akɛ Nyɔŋmɔ najiaŋdamɔlɔ, ni etsɔɔ mɛi anɔkwale lɛ. Shi jamɔŋ hiɛnyiɛlɔi lɛ ahiɛ esɔɔɔ enɛ. Moŋ lɛ, amɛmale Yesu he koni amɛkɛfite egbɛ́i kpakpa lɛ. (Mar. 15:10; Yoh. 11:47, 48; 12:12, 13, 19) Nɔ ni amɛfee lɛ ji kɔkɔbɔɔ kɛhã wɔ. Kɛ́ asafo lɛ mli bii sumɔɔ nyɛmi ko sane waa yɛ su kpakpa ko ni eyɔɔ lɛ hewɔ lɛ, esa akɛ wɔkwɛ jogbaŋŋ ni wɔhe akatsɛ̃ lɛ. Moŋ lɛ, esa akɛ wɔkase lɛ.—1 Kor. 11:1; 3 Yoh. 11.\n6. Mɛni Diotrefe fee ni hãa wɔnaa akɛ ehe tsɛ̃ nyɛmimɛi ni nyiɛɔ hiɛ lɛ?\n6 Kɛ́ mɔ ko ná sɔɔmɔ hegbɛ ko. Yɛ blema Kristofoi lɛ abeiaŋ lɛ, nuu ko ni atsɛɔ lɛ Diotrefe lɛ he tsɛ̃ mɛi ni nyiɛɔ hiɛ yɛ asafo lɛ mli lɛ. Akɛni Diotrefe miitao “klɛŋklɛŋ gbɛhe” yɛ nyɛmimɛi lɛ ateŋ hewɔ lɛ, efite bɔfo Yohane kɛ nyɛmimɛi krokomɛi ni nyiɛ hiɛ lɛ ehã nyɛmimɛi lɛ. (3 Yoh. 9, 10) Eyɛ mli akɛ wɔteŋ mɔ ko mɔ ko efeŋ nɔ ko ni yɔɔ hiɛdɔɔ tamɔ nɔ ni Diotrefe fee lɛ moŋ, shi kɛ́ wɔkwɛɛɛ ni ahi lɛ, wɔ hu wɔhe baatsɛ̃ nyɛmi ko yɛ sɔɔmɔ hegbɛ ko ni kulɛ wɔmiitao wɔná shi eyaje edɛŋ lɛ hewɔ, titri lɛ, kɛ́ wɔnuɔ he akɛ wɔ hu wɔbaanyɛ wɔtsu nakai sɔ̃ lɛ he nii, ni wɔtsu lɛ jogbaŋŋ fe lɛ po.\nWɔtsui lɛ tamɔ sũ, ni wɔsui kpakpai lɛ tamɔ fɔfɔii fɛfɛji. Shi hetsɛ̃ tamɔ jwɛi ko ni he yɔɔ ahuntoo. Hetsɛ̃ baanyɛ ahã ewa kɛhã wɔ akɛ wɔbaajie sui kpakpai tamɔ suɔmɔ, musuŋtsɔlɛ, kɛ mlihilɛ kpo (Kwɛmɔ kuku 7)\n7. Mɛɛ awui hetsɛ̃ baanyɛ aye wɔ?\n7 Hetsɛ̃ tamɔ jwɛi ko ni he yɔɔ ahuntoo. Kɛ́ ená ehe shi yɛ wɔtsui mli lɛ, efãa wa pi. Kɛ́ wɔyeɔ mɛi ahe awuŋa, wɔwóɔ wɔhe nɔ, wɔfóɔ wɔ pɛ wɔnɔ mli, loo wɔyɛ su gbonyo kroko ni tamɔ nakai lɛ, ewaaa akɛ wɔhe baatsɛ̃ mɛi. Hetsɛ̃ baanyɛ ahã ewa waa kɛhã wɔ akɛ wɔbaajie sui kpakpai tamɔ suɔmɔ, musuŋtsɔlɛ, kɛ mlihilɛ kpo. No hewɔ lɛ, kɛ́ wɔna akɛ hetsɛ̃ miitao ahe shi yɛ wɔtsui mli lɛ, esa akɛ wɔfã shishi oya nɔŋŋ. Shi te wɔbaafee tɛŋŋ wɔfee nakai?\nBA OHE SHI NI OMII ASHƐ NII NI OYƆƆ LƐ AHE\nMɛni baawa wɔ ni wɔfã hetsɛ̃ kɛ eshishi kɛje wɔtsui mli? Nyɔŋmɔ mumɔ krɔŋkrɔŋ lɛ baawa wɔ ni wɔfã hetsɛ̃ kɛje wɔtsui mli, ni wɔba wɔhe shi ni wɔmii ashɛ nii ni wɔyɔɔ lɛ ahe (Kwɛmɔ kuku 8-9)\n8. Mɛɛ sui baaye abua wɔ ni wɔhe akatsɛ̃ mɛi?\n8 Kɛ́ wɔbaa wɔhe shi ni wɔmii shɛɔ nii ni wɔyɔɔ lɛ ahe lɛ, ebaawa waa akɛ wɔhe baatsɛ̃ mɛi. Anɔkwa, kɛ́ sui kpakpai nɛɛ eyi wɔtsui mli obɔ̃ lɛ, hetsɛ̃ náŋ gbɛ yɛ jɛmɛ. Kɛ́ wɔbaa wɔhe shi lɛ, wɔnuŋ he akɛ wɔhi fe mɛi krokomɛi. Mɛi ni baa amɛhe shi lɛ nuuu he akɛ esa akɛ nibii kpakpai fɛɛ abaje amɛdɛŋ. (Gal. 6:3, 4) Kɛ́ mɔ ko mii shɛɔ nii ni eyɔɔ lɛ ahe lɛ, ekɛ ehe etooo mɛi krokomɛi ahe, ekɔɔɔ he eko nɔ ni amɛyɔɔ. (1 Tim. 6:7, 8) Mɛi ni baa amɛhe shi ni amɛmii shɛɔ nii ni amɛyɔɔ lɛ ahe lɛ náa miishɛɛ kɛ́ mɔ ko ná nɔ ko kpakpa.\n9. Yɛ nɔ ni awie yɛ Galatiabii 5:16 lɛ kɛ Filipibii 2:3, 4 lɛ naa lɛ, mɛni Nyɔŋmɔ baanyɛ ekɛ emumɔ krɔŋkrɔŋ lɛ aye abua wɔ ni wɔfee?\n9 Ja Nyɔŋmɔ kɛ emumɔ krɔŋkrɔŋ lɛ eye ebua wɔ dani wɔbaanyɛ wɔba wɔhe shi, wɔmii ashɛ nii ni wɔyɔɔ lɛ ahe, ni wɔjie hetsɛ̃ kɛje wɔtsui mli. (Kanemɔ Galatiabii 5:16; Filipibii 2:3, 4.) Yehowa mumɔ krɔŋkrɔŋ lɛ baanyɛ aye abua wɔ ni wɔpɛi susumɔi ni wɔhiɛ kɛ bɔ ni wɔnuɔ he wɔhãa yɛ wɔtsui mli tɔ̃ɔ lɛ mli. Ni kɛ́ bɔ ni wɔnuɔ he wɔhãa lɛ loo susumɔi ni wɔhiɛ lɛ ejaaa lɛ, ebaanyɛ eye ebua wɔ ni wɔtsake ni wɔkɛ nɔ ni hi ni tswaa mɔ emaa shi aye najiaŋ. (Lala 26:2; 51:10) Mose kɛ Paulo kɛ shihilɛi ni baanyɛ ahã amɛhe atsɛ̃ mɛi kpe, shi amɛhãaa su gbonyo nɛɛ gbɛ yɛ amɛtsui mli. Nyɛhãa wɔsusua amɛnɔkwɛmɔnɔ kpakpa lɛ he wɔkwɛa.\nIsraelnyo oblanyo ko ejo foi ebabɔ Mose kɛ Yoshua amaniɛ akɛ hii enyɔ komɛi miigba yɛ nsara lɛ mli. Yoshua miikɛɛ Mose koni etsĩ amɛ gbɛ, shi Mose emiii nɔ. Moŋ lɛ, eekɛɛ Yoshua akɛ eŋɔɔ enaa akɛ Yehowa kɛ emumɔ lɛ eshwie hii enyɔ lɛ anɔ (Kwɛmɔ kuku 10)\n10. Mɛɛ shihilɛ Mose kɛkpe ni kulɛ ebaanyɛ ehã ehe atsɛ̃ mɛi komɛi? (Kwɛmɔ mfoniri ni yɔɔ wolo lɛ hiɛ lɛ.)\n10 Nyɔŋmɔ hala Mose ni ekwɛ Israelbii lɛ anɔ, shi Mose efeee enii tamɔ nɔ ni lɛ pɛ esa akɛ ená nakai hegbɛ lɛ. Akɛ nɔkwɛmɔnɔ lɛ, be ko lɛ, Yehowa ŋɔ mumɔ krɔŋkrɔŋ ni yɔɔ Mose nɔ lɛ eko ni ekɛshwie Israel onukpai komɛi ni damɔ kpee buu lɛ he lɛ anɔ. Etsɛɛɛ ni ababɔ Mose amaniɛ akɛ, onukpai enyɔ komɛi ni baaa kpee buu lɛ he lɛ hu ená mumɔ krɔŋkrɔŋ lɛ eko ni amɛbɔi gbaa. Yoshua kɛɛ Mose akɛ etsĩ amɛ gbɛ. Shi ani Mose fee nakai? Ani ehe tsɛ̃ hii enyɔ lɛ yɛ hegbɛ ni Yehowa edro amɛ lɛ hewɔ? Dabi, Mose efeee nakai. Akɛni ebaa ehe shi hewɔ lɛ, ená miishɛɛ moŋ akɛ amɛ hu amɛmiigba. (4 Mo. 11:24-29) Mɛni wɔkaseɔ yɛ bɔ ni efee enii ehã lɛ mli?\nMɛɛ gbɛ nɔ asafoŋ onukpai baanyɛ aba amɛhe shi, tamɔ Mose fee lɛ? (Kwɛmɔ kuku 11-12) *\n11. Mɛɛ gbɛ nɔ asafoŋ onukpai baanyɛ akase Mose?\n11 Ani asafoŋ onukpa ji bo? Ŋɔɔ lɛ akɛ, akɛɛ nyɛmi ko baabɔi nitsumɔ ko ni osumɔɔ tsumɔ waa, tamɔ ekolɛ Buu-Mɔɔ Nikasemɔ lɛ nɔkwɛmɔ nɛkɛ lɛ tsumɔ, ni no hewɔ lɛ, otsɔɔ lɛ bɔ ni atsuɔ lɛ ahãa. Te obaafee onii ohã tɛŋŋ? Ani obaanu he tamɔ nɔ ni aaba bo shi? Kɛ́ obaa ohe shi tamɔ Mose lɛ, onuŋ he nakai. Moŋ lɛ, omii baashɛ ohe, ni obaaye obua onyɛmi lɛ.\n12. Mɛni nyɛmimɛi pii efee kɛtsɔɔ akɛ amɛbaa amɛhe shi ni amɛmii shɛɔ nii ni amɛyɔɔ lɛ ahe?\n12 Aloo ŋɔɔ lɛ akɛ, okɛ afii pii esɔmɔ akɛ onukpai akuu lɛ saji ahe gbɛjianɔtolɔ, shi amrɔ nɛɛ oye afii 80, ni esa akɛ otu nakai sɔ̃ lɛ owo mɔ kroko dɛŋ. Te obaafee onii ohã tɛŋŋ? Nyɛmimɛi pii ni eyaje shihilɛ nɛɛ mli lɛ ejɛ amɛsuɔmɔ mli amɛtu sɔ̃ nɛɛ amɛwo mɛi krokomɛi adɛŋ. Nakai nɔŋŋ kɛ́ kpokpaa nɔkwɛlɔi ye afii 70 lɛ, atuɔ amɛnitsumɔ lɛ awoɔ mɛi krokomɛi ni yeko nakai lɛ adɛŋ, ni ahãa amɛ nitsumɔ kroko. Akɛni kpokpaa nɔkwɛlɔi baa amɛhe shi hewɔ lɛ, amɛmɔɔ nitsumɔi ni ahãa amɛ lɛ amli. Nyɛsɛɛ nɛɛ, ahã Betel weku lɛ mli bii pii etee koni amɛyasɔmɔ akɛ gbɛgbalɔi. Nyɛmimɛi hii kɛ yei anɔkwafoi nɛɛ ahe tsɛ̃ɛɛ mɛi ni miitsu nitsumɔi ni kulɛ amɛtsuɔ yɛ Betel lɛ.\n13. Kulɛ mɛni hewɔ Paulo he baanyɛ atsɛ̃ bɔfoi 12 lɛ?\n13 Mɔ kroko ni ba ehe shi ni emii shɛ nii ni eyɔɔ lɛ ahe ji bɔfo Paulo. Paulo he tsɛ̃ɛɛ mɛi. Eyɛ mli akɛ ekɛ ekãa tsu shiɛmɔ nitsumɔ lɛ waa moŋ, shi ejɛ heshibaa mli ewie akɛ: “Miji bibioo kwraa yɛ bɔfoi lɛ ateŋ, ni misaaa mɔ ni atsɛɔ lɛ bɔfo po.” (1 Kor. 15:9, 10) Bɔfoi 12 lɛ kɛ Yesu sɔmɔ be ni eyɔɔ shikpɔŋ lɛ nɔ, shi Yesu gbele kɛ eshitee lɛ sɛɛ dani Paulo batsɔ Kristofonyo. No hewɔ lɛ, eyɛ mli akɛ ahala lɛ akɛ “jeŋmaji lɛ abɔfo” moŋ, shi abuuu lɛ ashiii bɔfoi 12 lɛ anɔ, ejaakɛ eshɛɛɛ taomɔ nii lɛ he. (Rom. 11:13; Bɔf. 1:21-26) Kɛ̃lɛ, Paulo he tsɛ̃ɛɛ mɛi 12 lɛ yɛ hegbɛ ni amɛná akɛ amɛkɛ Yesu baabɔ gbagbalii lɛ hewɔ. Emii shɛ hegbɛ ni ená lɛ he.\n14. Kɛ́ wɔbaa wɔhe shi ni wɔmii shɛɔ nii ni wɔyɔɔ lɛ ahe lɛ, mɛni wɔbaafee?\n14 Kɛ́ wɔbaa wɔhe shi ni wɔmii shɛɔ nii ni wɔyɔɔ lɛ ahe lɛ, wɔbaakase Paulo, ni wɔ hu wɔbaabu mɛi ni Yehowa kɛ hegbɛ ko ewo amɛdɛŋ lɛ. (Bɔf. 21:20-26) Yehowa eto gbɛjianɔ ni asafoŋ onukpai lɛ anyiɛ hiɛ yɛ Kristofoi asafo lɛ mli. Hii nɛɛ yeee emuu. Fɛɛ sɛɛ lɛ, Yehowa ‘kɛ amɛ ehã wɔ akɛ nikeenii.’ (Efe. 4:8, 11) No hewɔ lɛ, kɛ́ wɔbu amɛ, ni wɔba wɔhe shi ni wɔkɛ gbɛtsɔɔmɔi ni amɛhãa wɔ lɛ tsu nii lɛ, wekukpaa kpakpa baahi wɔ kɛ Yehowa teŋ, ni wɔkɛ wɔnyɛmimɛi Kristofoi lɛ baahi shi yɛ toiŋjɔlɛ mli.\n‘TIUMƆ NIBII NI KƐ TOIŊJƆLƐ BAA LƐ ASƐƐ’\n15. Mɛni ehe miihia ni wɔfee?\n15 He fɛɛ he ni hetsɛ̃ yɔɔ lɛ, toiŋjɔlɛ nyɛŋ ahi jɛmɛ kɔkɔɔkɔ. No hewɔ lɛ, esa akɛ wɔfã hetsɛ̃ kɛ eshishi kɛje wɔtsui mli, ni wɔkwɛ jogbaŋŋ ni wɔkafee nibii ni baahã mɛi ahe atsɛ̃ wɔ. Enɛ he miihia waa, ejaakɛ Yehowa efã wɔ akɛ ‘wɔtiu nibii ni kɛ toiŋjɔlɛ baa kɛ nibii ni wɔkɛbaatswa wɔnyɛmimɛi lɛ wɔma shi lɛ asɛɛ,’ ni esa akɛ wɔye nakai famɔ lɛ nɔ. (Rom. 14:19) Mɛni kɛ mɛni wɔbaanyɛ wɔfee kɛye wɔbua mɛi koni hetsɛ̃ akahe shi yɛ amɛtsui mli? Ni te wɔbaafee tɛŋŋ wɔbaa toiŋjɔlɛ ni yɔɔ wɔteŋ lɛ yi?\n16. Kɛ́ wɔsumɔɔɔ ni wɔduɔ hetsɛ̃ wɔwoɔ mɛi atsui mli lɛ, mɛɛ nibii esaaa akɛ wɔfeɔ?\n16 Wɔsubaŋ kɛ wɔnifeemɔ baanyɛ aná mɛi anɔ hewalɛ waa. Je lɛ woɔ mɛi hewalɛ ni ‘amɛkɛ nibii ni amɛyɔɔ lɛ ashwã.’ (1 Yoh. 2:16) Shi kɛ́ wɔfee nakai lɛ, ebaanyɛ ehã mɛi ahe atsɛ̃ wɔ. Ani daa nɛɛ wɔwieɔ nibii ni wɔyɔɔ loo nibii ni wɔto akɛ wɔbaahé lɛ ahe? Kɛ́ wɔfeɔ nakai lɛ, ani jeee hetsɛ̃ wɔduɔ wɔwoɔ wɔnyɛmimɛi lɛ atsui mli lɛ? Bɔ ni wɔfeɔ wɔnii wɔhãa yɛ sɔɔmɔ hegbɛi ni wɔyɔɔ lɛ ahe lɛ hu baanyɛ ahã mɛi ahe atsɛ̃ wɔ. Kɛ́ daa nɛɛ, wɔmiiwie nibii ni baahã mɛi ajwɛŋmɔ aba sɔɔmɔ hegbɛi ni wɔyɔɔ lɛ anɔ lɛ, belɛ wɔmiidu hetsɛ̃ wɔmiiwo amɛtsui mli. Shi kɛ́ wɔshwe akɛ wɔle nibii kpakpai ni wɔnyɛmimɛi lɛ enyɛ etsu, ni wɔjie amɛyi yɛ enɛɛmɛi ahe lɛ, no baahã amɛna akɛ amɛ hu amɛbɔɔ mɔdɛŋ, ni no baahã toiŋjɔlɛ kɛ ekomefeemɔ aya nɔ ahi asafo lɛ mli.\n17. Mɛni Yosef nyɛmimɛi lɛ nyɛ amɛfee? Ni mɛni hewɔ?\n17 Wɔbaanyɛ wɔfã hetsɛ̃ kɛ eshishi kɛje wɔtsui mli! Yosef kɛ enyɛmimɛi lɛ asane lɛ hãa wɔnaa nakai. Be ni amɛhɔ̃ɔ Yosef lɛ sɛɛ afii komɛi lɛ, amɛkɛ lɛ yakpe yɛ Ejipt. Shi dani ebaajie ehe shi etsɔɔ amɛ lɛ, eka amɛ ekwɛ akɛ amɛtsake amɛsubaŋ gbonyo lɛ lo. Bɔ ni efee lɛ nɛ: Eŋmɛ amɛ okpɔ̃lɔ, ni yɛ okpɔlɔŋmɛɛ lɛ shishi lɛ, ehã Benyamin niyenii pii kwraa fe enyɛmimɛi ni eshwɛ lɛ. (1 Mo. 43:33, 34) Shi nɔ ko bɛ ni tsɔɔ akɛ enyɛmimɛi lɛ ahe tsɛ̃ Benyamin yɛ enɛ hewɔ. Sɛɛ mli po lɛ, amɛnifeemɔ hã Yosef na faŋŋ akɛ, Benyamin kɛ amɛpapa Yakob sane kã amɛtsui nɔ waa. (1 Mo. 44:30-34) Akɛni Yosef nyɛmimɛi lɛ fã hetsɛ̃ kɛje amɛtsui mli hewɔ lɛ, amɛnyɛ amɛye amɛbua ni toiŋjɔlɛ ba amɛweku lɛ mli ekoŋŋ. (1 Mo. 45:4, 15) Kɛ́ wɔ hu wɔbɔ mɔdɛŋ wɔfã hetsɛ̃ kɛ eshishi kɛje wɔtsui mli lɛ, wɔbaabaa toiŋjɔlɛ kɛ ekomefeemɔ ni yɔɔ wɔwekui kɛ wɔsafoi lɛ amli lɛ yi.\n18. Yɛ nɔ ni awie yɛ Yakobo 3:17, 18 lɛ naa lɛ, kɛ́ wɔfee nibii ni baahã toiŋjɔlɛ ahi wɔ kɛ mɛi ateŋ lɛ, mɛni baajɛ mli kɛba?\n18 Yehowa miisumɔ ni wɔjie hetsɛ̃ kɛje wɔtsui mli ni wɔtiu toiŋjɔlɛ sɛɛ. Shi nibii enyɔ nɛɛ afeemɔ kãaa shi akɔɔɔ. Tamɔ bɔ ni wɔna yɛ nikasemɔ nɛɛ mli lɛ, akɛni wɔyeee emuu hewɔ lɛ, ewaaa akɛ wɔhe baatsɛ̃ mɛi. (Yak. 4:5) Agbɛnɛ hu, jeŋ ni wɔyɔɔ mli ŋmɛnɛ lɛ duɔ hetsɛ̃ ewoɔ mɛi amli. Shi kɛ́ wɔbaa wɔhe shi, wɔmii shɛɔ nii ni wɔyɔɔ lɛ ahe, ni wɔhiɛ sɔɔ nibii kpakpai ni mɛi krokomɛi tsuɔ lɛ, hetsɛ̃ náŋ gbɛ yɛ wɔtsui mli. Moŋ lɛ, toiŋjɔlɛ baahi wɔ kɛ mɛi krokomɛi ateŋ, ni wɔbaawo jalɛ yibii.—Kanemɔ Yakobo 3:17, 18.\nMɛɛ gbɛ nɔ mumɔ krɔŋkrɔŋ lɛ baanyɛ aye abua wɔ ni wɔhe akatsɛ̃ mɛi?\nKɛ́ wɔbaa wɔhe shi ni wɔmii shɛɔ nii ni wɔyɔɔ lɛ ahe lɛ, mɛɛ gbɛ nɔ no baaye abua wɔ ni wɔhe akatsɛ̃ mɛi?\nMɛni esa akɛ wɔfee kɛye wɔbua mɛi koni hetsɛ̃ akahe shi yɛ amɛtsui mli?\nLALA 130 Okɛ Eshai Ake\n^ kk. 5 Toiŋjɔlɛ yɛ Yehowa asafo lɛ mli. Shi hetsɛ̃ baanyɛ afite nakai toiŋjɔlɛ lɛ. Yɛ nikasemɔ nɛɛ mli lɛ, wɔbaakwɛ nibii komɛi ni hãa mɛi ahe tsɛ̃ɔ mɛi, kɛ nɔ ni wɔbaanyɛ wɔfee koni su gbonyo nɛɛ akahe shi yɛ wɔtsui mli. Agbɛnɛ hu, wɔbaana nibii komɛi ni wɔbaanyɛ wɔfee kɛbaa toiŋjɔlɛ ni yɔɔ wɔteŋ lɛ yi.\n^ kk. 2 WIEMƆ NI ATSƆƆ MLI: Kɛ́ mɔ ko hiɛ kɔ̃ nii ni mɔ ko yɔɔ lɛ nɔ, ni ená kulɛ nakai nii lɛ eŋmɛɛ mɔ lɛ, yɛ Biblia lɛ mli lɛ, atsɛɔ lɛ hetsɛ̃.\n^ kk. 61 NƆ NI WƆNAA YƐ MFONIRII LƐ AMLI: Yɛ asafoŋ onukpai akpee ko shishi lɛ, akɛɛ nyɛmi nuu ko ni eda yɛ afii amli ni kwɛɔ Buu-Mɔɔ Nikasemɔ lɛ nɔ lɛ akɛ etsɔse nyɛmi nuu ko ni edako tsɔ nakai lɛ koni lɛ ekwɛ nɔ. Eyɛ mli akɛ nuumo lɛ sumɔɔ nitsumɔ nɛɛ waa moŋ, shi eetsɔɔ nyɛmi nuu lɛ nibii ni baahã enyɛ etsu nitsumɔ lɛ jogbaŋŋ, ni eejie eyi. Enɛ hãa wɔnaa akɛ, eefi yiŋ ni onukpai lɛ ekpɛ lɛ sɛɛ kɛ etsui muu fɛɛ.\nYehowa, Wɔ-Tsɛ Lɛ, Sumɔɔ Wɔ Waa Diɛŋtsɛ\nWɔsumɔɔ Wɔ-Tsɛ Yehowa Waa Diɛŋtsɛ\nHã Yehowa Ashɛje Omii\nMikase Mɛi Kpakpai, Ni No Hã Nyɔŋmɔ Jɔɔ Mi Waa\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ—NIKASEMƆ NƆ February 2020\nTswaa Ni Obo Toi Nibii ni atswaa aboɔ toi ni obaanyɛ oŋɔ eko BUU-MƆƆ—NIKASEMƆ NƆ February 2020\nBUU-MƆƆ—NIKASEMƆ NƆ February 2020


Abaafo Gbele, ni Ji Naagbee Henyɛlɔ lɛ Sɛɛ | Nikasemɔ\n“Naagbee henyɛlɔ ní abaafo esɛɛ ji gbele.”—1 KOR. 15:26.\nMɛɛ fãmɔ ni yɔɔ hiɛdɔɔ Yehowa jɛ suɔmɔ mli ekɛhã Adam?\nTe fee tɛŋŋ ni adesai bɔi gboimɔ?\nMɛɛ be ‘abaafo naagbee henyɛlɔ, ni ji gbele lɛ sɛɛ’?\n1, 2. Shishijee lɛ, te Adam kɛ Hawa shihilɛ ji hã tɛŋŋ? Mɛɛ sanebimɔi enɛ teɔ amɛ shi?\nBE NI abɔ Adam kɛ Hawa lɛ, no mli lɛ amɛbɛ henyɛlɔ ko. Amɛye emuu ni amɛyɛ he ko ni afee lɛ paradeiso. Wekukpaa ni mli wa waa yɛ amɛ kɛ amɛ-Bɔlɔ lɛ teŋ. Ni ekɛ amɛ yɛ akɛ ebinuu kɛ ebiyoo. (1 Mose 2:7-9; Luka 3:38, Ga Biblia hee) Nyɔŋmɔ kɛ nitsumɔ ko ni he hiaa wo amɛdɛŋ. (Nyɛkanea 1 Mose 1:28.) Afii enyiɛ ebaahe amɛ kɛgbe nitsumɔ nɛɛ naa? Jeee ja amɛhi shi kɛtee naanɔ dani amɛbaanyɛ ‘amɛfɔ ni amɛyi shikpɔŋ lɛ nɔ obɔ ni amɛnaanaa nɔ.’ Shi ja amɛhi shi kɛtee naanɔ dani amɛbaanyɛ ‘amɛye kooloo fɛɛ kooloo ni tsiɔ ehe yɛ shikpɔŋ lɛ nɔ lɛ nɔ.’ Kulɛ amɛbaatsu nitsumɔ nɛɛ kɛ miishɛɛ kɛya naanɔ.\n2 Mɛni hewɔ nibii etsake kwraa bianɛ lɛ? Mɛni hewɔ wɔyɔɔ henyɛlɔi babaoo, ní amɛteŋ otu ji gbele, ní hãaa wɔná miishɛɛ lɛ? Mɛɛ gbɛ nɔ Nyɔŋmɔ baakpata henyɛlɔi nɛɛ ahiɛ? Sanebimɔi nɛɛ ahetoo yɛ Biblia lɛ mli. Nyɛhãa wɔsusua he wɔkwɛa.\nAJƐ SUƆMƆ MLI ABƆ AMƐ KƆKƆ\n3, 4. (a) Mɛɛ kita Nyɔŋmɔ wo Adam kɛ Hawa? (b) Mɛni hewɔ ehe hiaa waa akɛ amɛbo kita nɛɛ toi lɛ?\n3 Eyɛ mli akɛ abɔ Adam kɛ Hawa koni amɛhi shi kɛya naanɔ moŋ, shi no etsɔɔɔ akɛ ahã amɛ wala ni gbooo. Ja amɛtee nɔ amɛmu, amɛnu nu, amɛwɔ, ni amɛye nii dani amɛbaaya nɔ amɛhi wala mli. Shi nɔ ni he hiaa fe fɛɛ ni baahã amɛya nɔ amɛhi wala mli ji, ní amɛbaahã wekukpaa kpakpa ahi amɛ kɛ Yehowa ni ji wala Halɔ lɛ teŋ. (5 Mose 8:3) Ja amɛhã Yehowa etsɔɔ amɛ gbɛ dani amɛbaanyɛ amɛya nɔ amɛhi wala mli. Dani Yehowa baabɔ Hawa po lɛ, efee lɛ faŋŋ ehã Adam akɛ: “Trom lɛ mli tsei lɛ fɛɛ nɔ yibii lɛ ye bɔ ni osumɔɔ; shi ekpakpa kɛ efɔŋ lee tso lɛ yibii lɛ kaaye eko; ejaakɛ gbi nɔ ni oooye eko lɛ, gbo ooogbo!”—1 Mose 2:16, 17.\n4 “Ekpakpa kɛ efɔŋ lee tso lɛ” hãa anaa akɛ Nyɔŋmɔ yɛ hegbɛ akɛ etsɔɔ nɔ ni ja kɛ nɔ ni ejaaa. Shi no mli lɛ, Adam le nɔ ni ji ekpakpa kɛ efɔŋ momo, ejaakɛ abɔ lɛ yɛ Nyɔŋmɔ subaŋ nɔ, ni eyɛ henilee. Tso lɛ kaiɔ Adam kɛ Hawa akɛ, Yehowa gbɛtsɔɔmɔ he miihia amɛ be fɛɛ be. Kɛ́ amɛye tso nɛɛ nɔ yibii lɛ, belɛ amɛmiikɛɛ Nyɔŋmɔ akɛ, “Wɔsumɔɔɔ ni owoɔ wɔ mla.” Enɛ baahã amɛ kɛ amɛbii fɛɛ agboi taakɛ Nyɔŋmɔ ebɔ amɛ kɔkɔ lɛ.\nBƆ NI FEE NI ADESAI BƆI GBOIMƆ\n5. Mɛni hewɔ Adam kɛ Hawa gbo Yehowa nɔ toi lɛ?\n5 Adam hã Hawa le Yehowa fãmɔ lɛ. Hawa le mla nɛɛ jogbaŋŋ aahu akɛ, sɛɛ mli lɛ eti mli po. (1 Mose 3:1-3) Eti mli ehã Satan Abonsam, mɔ ni tsɔ onufu nɔ ekɛ lɛ wie lɛ. Satan hã shwelɛ ni eyɔɔ akɛ eye mɛi anɔ loo etse ehe lɛ tee nɔ emli wa. (Okɛto Yakobo 1:14, 15 lɛ he.) Satan kɛɛ Hawa akɛ Nyɔŋmɔ ji amalelɔ, ni kɛ́ egbo Nyɔŋmɔ nɔ toi lɛ, egboŋ shi moŋ ebaatsɔ tamɔ Nyɔŋmɔ. (1 Mose 3:4, 5) Hawa he lɛ eye, ni etse aduawa lɛ eko eye kɛtsɔɔ akɛ esumɔɔɔ ni Nyɔŋmɔ yeɔ enɔ, ni ekɛɛ Adam ní efee nakai nɔŋŋ. (1 Mose 3:6, 17) Abonsam elaka lɛ kwraa. (Nyɛkanea 1 Timoteo 2:14.) Eyɛ mli akɛ Adam le akɛ nɔ ni eŋa lɛ kɛɛ lɛ lɛ ejaaa moŋ, shi ebo eŋa lɛ toi. Ekolɛ amɛna onufu lɛ akɛ amɛnaanyo, shi Satan Abonsam ji henyɛlɔ ko ni yitsoŋ wa, mɔ ko ni le awui ni malemɔ ni emaleɔ lɛ baaye.\n6, 7. Te Yehowa tsu Adam kɛ Hawa kojomɔ lɛ he nii ehã tɛŋŋ?\n6 Adam kɛ Hawa tse Yehowa, mɔ ni duro amɛ wala kɛ nibii kpakpai fɛɛ ni amɛyɔɔ lɛ hiɛ atua. Eji anɔkwale akɛ, Yehowa na nɔ ni amɛfee lɛ. (1 Kron. 28:9; nyɛkanea Abɛi 15:3.) Shi eŋmɛ Adam, Hawa, kɛ Satan fɛɛ gbɛ koni amɛtsɔɔ akɛ amɛmiisumɔ ni eye amɛnɔ loo amɛsumɔɔɔ. Akɛni eji amɛ-Tsɛ hewɔ lɛ, ekã shi faŋŋ akɛ nɔ ni amɛfee lɛ dɔ lɛ waa. (Okɛto 1 Mose 6:6 lɛ he.) Shi akɛ Kojolɔ hu lɛ, ekojo eshafeelɔi lɛ.\n7 Adam le nɔ ni baajɛ ekpakpa kɛ efɔŋ lee tso lɛ nɔ yibii lɛ eko ni amɛbaaye lɛ mli kɛba. Nyɔŋmɔ etsɔ hiɛ ekɛɛ lɛ akɛ: “Gbi nɔ ni oooye eko lɛ, gbo ooogbo!” Ekolɛ Adam yasusu akɛ, enɛ tsɔɔ akɛ, ebaagbo dani hulu baanyɔ shi. Shi sɛɛ mli yɛ nakai gbi lɛ nɔ nɔŋŋ lɛ, Yehowa kɛ Adam kɛ Hawa wie. (1 Mose 3:8) Akɛ Kojolɔ ni ja lɛ, ebo nɔ ni amɛyɔɔ kɛɛmɔ lɛ toi klɛŋklɛŋ. (1 Mose 3:9-13) Kɛkɛ ni ebu eshafeelɔi enyɔ lɛ gbele fɔ. (1 Mose 3:14-19) Eji egbe amɛ amrɔ nɔŋŋ kulɛ, yiŋ ni eto kɛhã adesai lɛ baŋ mli. (Yes. 55:11) Eyɛ mli akɛ nɔ ni jɛ esha ni Adam kɛ Hawa fee lɛ mli ba lɛ je shishi amrɔ nɔŋŋ moŋ, shi Yehowa ŋmɛ amɛ gbɛ ní amɛhi shi be kplaŋŋ bɔ ni afee ni amɛnyɛ amɛfɔ bii ni baanyɛ aná shihilɛ kpakpa wɔsɛɛ. Gbi ni amɛfee esha lɛ nɔ nɔŋŋ lɛ, ena amɛ akɛ mɛi ni egboi. Ni akɛni yɛ Yehowa hiɛ lɛ, afii 1,000 tamɔ gbi kome hewɔ lɛ, eji anɔkwale akɛ amɛgboi yɛ nakai “gbi” lɛ nɔŋŋ nɔ.—2 Pet. 3:8.\n8, 9. Mɛɛ gbɛ nɔ esha ni Adam fee lɛ sa ebii ahe? (Kwɛmɔ mfoniri ni yɔɔ nikasemɔ lɛ shishijee lɛ.)\n8 Ani nɔ ni Adam kɛ Hawa fee lɛ baasa amɛbii ahe? Hɛɛ. Romabii 5:12 lɛ kɛɔ akɛ: “Gbɔmɔ kome nɔ esha tsɔ kɛba je lɛŋ, ni gbele tsɔ esha nɔ kɛba, ni no hã gbele lɛ tsɛŋe gbɔmɛi fɛɛ, ejaakɛ amɛ fɛɛ amɛfee esha.” Bɔfo Paulo kɛfata he akɛ: “Atsɔ gbɔmɔ kome lɛ toigbele lɛ nɔ ahã mɛi pii tsɔmɔ eshafeelɔi.” (Rom. 5:19) Mɔ klɛŋklɛŋ ni gbo ji anɔkwafo Habel. (1 Mose 4:8) No sɛɛ lɛ, Adam bii kɛ nabii krokomɛi lɛ gbɔlɔ ni amɛgboi. Gboshinii ni eshi ehã adesai ji esha kɛ gbele, ni ji henyɛlɔi enyɔ ni mɔ ko mɔ ko nyɛɛɛ ajo amɛnaa foi. Eyɛ mli akɛ wɔleee bɔ tuuntu ni fee ni Adam kɛ esha kɛ gbele hã eshwiei lɛ kɛtsɔ fɔmɔ nɔ moŋ, shi wɔnaa nibii ni tsɔɔ akɛ amɛshi esha kɛ gbele amɛhã wɔ.\n9 Esa jogbaŋŋ akɛ Biblia lɛ kɛ esha kɛ gbele toɔ “muhɔɔ ní alɛɛ mli aha jeŋmaji fɛɛ nɔ” kɛ “hiɛhaa nɔ ní aŋɔha majimaji fɛɛ hiɛ lɛ” he. (Yes. 25:7) Adesa ko nyɛŋ ajo esha kɛ gbele naa foi. No hewɔ ni Biblia lɛ kɛɔ akɛ, “Adam mli ni mɛi fɛɛ gboiɔ yɛ” lɛ. (1 Kor. 15:22) Enɛ hewɔ lɛ, Paulo bi akɛ: “Namɔ aaajie mi kɛaajɛ nɛkɛ gbele gbɔmɔtso nɛɛ dɛŋ?” Ani mɔ ko baanyɛ ajie Paulo kɛjɛ mli? *—Rom. 7:24.\nABAAFO ESHA KƐ GBELE SƐƐ\n10. (a) Mɛɛ ŋmalɛi tsɔɔ akɛ Yehowa baafo gbele sɛɛ? (b) Mɛni ŋmalɛi nɛɛ tsɔɔ wɔ yɛ Yehowa kɛ e-Bi lɛ he?\n10 Lɛɛlɛŋ, Yehowa baanyɛ ajie Paulo. Biblia lɛ kɛɔ akɛ: “Eeemi gbele kɛaatee naanɔ; ni Nuŋtsɔ Yehowa aaatsumɔ hiɛaŋ fɛɛ yaafonui.” (Yes. 25:8) Tamɔ bɔ ni kɛ́ gbekɛbii miina nɔ lɛ, amɛtsɛ jieɔ nɔ ni hãa amɛnaa nɔ lɛ ni etsumɔɔ amɛhiɛaŋ yaafonui lɛ, Yehowa hu miisumɔ waa akɛ efo gbele sɛɛ! Yesu hu fiɔ esɛɛ. Ŋmalɛ lɛ kɛɔ yɛ 1 Korintobii 15:22 lɛ akɛ: “Kristo mli ni amɛ fɛɛ amɛyi aaaná wala yɛ.” Paulo hu hã sane ni ebi akɛ “namɔ aaajie mi?” lɛ hetoo akɛ: “Miitsɔ wɔ-Nuŋtsɔ Yesu Kristo nɔ miida Nyɔŋmɔ shi.” (Rom. 7:25) Eyɛ faŋŋ akɛ be ni Adam kɛ Hawa fee esha lɛ, suɔmɔ ni Yehowa yɔɔ kɛhã adesai lɛ sɛɛ efooo. Ni nakai nɔŋŋ Yesu, mɔ ni ye ebua e-Tsɛ lɛ kɛbɔ Adam kɛ Hawa lɛ sumɔɔ adesai lolo. (Abɛi 8:30, 31) Shi te aaafee tɛŋŋ ajie adesai kɛjɛ esha kɛ gbele dɛŋ lɛ?\n11. Mɛni Yehowa fee kɛye ebua adesai?\n11 Be ni Adam fee esha lɛ Yehowa bu lɛ gbele fɔ. Enɛ hewɔ lɛ, adesai fɛɛ yeee emuu, ni amɛgboiɔ. (Rom. 5:12, 16) Romabii 5:18 lɛ kɛɔ akɛ: “Atsɔ mɔ kome shigbeemɔ nɔ abu gbɔmɛi fɛɛ fɔ.” Mɛni Yehowa baafee kɛye ebua adesai ni nakai beaŋ nɔŋŋ lɛ ekuuu lɛ diɛŋtsɛ eshishitoo mlai amli? Yesu hã sanebimɔ nɛɛ hetoo be ni ewie akɛ, eba koni “eŋɔ esusuma lɛ ehã yɛ mɛi pii akpɔmɔ hewɔ lɛ.” (Mat. 20:28) Akɛni no mli lɛ Yesu ji adesa ni eye emuu hewɔ lɛ, enyɛ eŋɔ ehe ehã akɛ kpɔmɔnɔ ehã mɛi fɛɛ. Mɛɛ gbɛ nɔ kpɔmɔnɔ nɛɛ kɛ Yehowa jalɛsaneyeli kpaa gbee?—1 Tim. 2:5, 6.\n12. Mɛɛ kpɔmɔnɔ akɛhã ni kɛ Yehowa jalɛsaneyeli kpaa gbee?\n12 Akɛ gbɔmɔ ni eye emuu lɛ, kulɛ Yesu baanyɛ ahi shi kɛya naanɔ. Nakai ji bɔ ni Yehowa to ehã Adam. Shi suɔmɔ ni Yesu yɔɔ kɛhã e-Tsɛ lɛ kɛ Adam shwiei lɛ hewɔ lɛ, eŋɔ ewala akɛ adesa lɛ ehã, ni enɛ kɛ nɔ ni ŋmɛɛ Adam lɛ yeɔ egbɔ. Sɛɛ mli lɛ, Yehowa tee Yesu shi kɛtee ŋwɛi akɛ mumɔŋ gbɔmɔ. (1 Pet. 3:18) Kpɔmɔnɔ nɛɛ kɛ Yehowa jalɛsaneyeli kpaa gbee, ejaakɛ aŋɔ wala ni eye emuu ahã yɛ wala ni eye emuu najiaŋ. Yesu gbele gbɛ ehã Adam shwiei koni amɛná naanɔ wala. Enɛ hewɔ Paulo tsɛ Yesu akɛ, “naagbee Adam,” mɔ ni ji mumɔ ni hãa mɔ yi náa wala lɛ.—1 Kor. 15:45.\nHabel, ni ji mɔ ni gbo klɛŋklɛŋ lɛ, baaná Yesu kpɔmɔ lɛ he sɛɛ (Kwɛmɔ kuku 13)\n13. Mɛni “naagbee Adam” lɛ baafee ehã mɛi ni egboi lɛ?\n13 Etsɛŋ kwraa, “naagbee Adam” lɛ baahã Adam shwiei lɛ aná naanɔ wala. Mɛi ni egboi lɛ ateŋ mɛi babaoo baaná naanɔ wala. Abaatee amɛ shi kɛba wala mli ekoŋŋ yɛ shikpɔŋ lɛ nɔ.—Yoh. 5:28, 29.\n14. Mɛɛ gbɛ nɔ abaatsɔ ahã adesai aye emuu?\n14 Mɛɛ gbɛ nɔ abaatsɔ ahã adesai aye emuu? Yehowa to ŋwɛi nɔyeli ko shishi koni etsu enɛ he nii. Mɛi ni baaye nɔ ji Yesu kɛ mɛi 144,000 ní ahala kɛjɛ adesai ateŋ lɛ. (Nyɛkanea Kpojiemɔ 5:9, 10.) Akɛni be ni mɛi 144,000 lɛ yɔɔ shikpɔŋ lɛ nɔ lɛ, amɛji adesai ni yeee emuu hewɔ lɛ, amɛbaanu amɛshishi bii lɛ ashishi. Yesu kɛ mɛi ni ekɛyeɔ nɔ lɛ baaye abua adesai afii 1,000 koni amɛye emuu.—Kpoj. 20:6.\n15, 16. (a) Mɛɛ gbele Biblia lɛ tsɛɔ lɛ akɛ “naagbee henyɛlɔ” lɛ? Mɛɛ be abaafo sɛɛ? (b) Taakɛ 1 Korintobii 15:28 lɛ tsɔɔ lɛ, mɛni Yesu baafee?\n15 Yɛ afii 1,000 lɛ naagbee lɛ, adesai ni boɔ Yehowa toi lɛ baaye amɛhe kɛjɛ esha kɛ gbele dɛŋ. Paulo tsɔɔ mli akɛ: “Taakɛ bɔ ni Adam mli ni mɛi fɛɛ gboiɔ yɛ lɛ, nakai nɔŋŋ kɛ̃ Kristo mli ni amɛ fɛɛ amɛyi aaaná wala yɛ. Shi mɔ fɛɛ mɔ yɛ lɛ diɛŋtsɛ egbɛjianɔ: klɛŋklɛŋ mɔ ji Kristo, no sɛɛ lɛ mɛi ni ji Kristo nii [ni ji mɛi ni kɛ lɛ baaye nɔ] lɛ, yɛ ebaa lɛ mli; no sɛɛ dani naagbee lɛ baaba, be ni eeeŋɔ maŋtsɛyeli lɛ eha Nyɔŋmɔ kɛ tsɛ lɛ, ni eeefo nɔyeli fɛɛ kɛ hegbɛ fɛɛ kɛ hewalɛ fɛɛ sɛɛ lɛ. Shi ja eye maŋtsɛ kɛyashi beyinɔ ni eeeŋɔ henyɛlɔi lɛ fɛɛ eto enajiashi. Naagbee henyɛlɔ ni abaafo esɛɛ ji gbele.” (1 Kor. 15:22-26) Naagbee kwraa lɛ, abaafo gbele ni wɔná kɛjɛ Adam dɛŋ, ni ji naagbee henyɛlɔ lɛ sɛɛ. Abaajie “muhɔɔ” ni ha adesai anɔ lɛ kɛya kwraa.—Yes. 25:7, 8.\n16 Paulo tsa nɔ akɛ: “Be ni aŋɔ nii fɛɛ ato bi lɛ shishi lɛ, no lɛ lɛ diɛŋtsɛ hu eeeŋɔ ehe eto mɔ ni ŋɔ nii fɛɛ to eshishi lɛ shishi, koni Nyɔŋmɔ afee nibii fɛɛ ayitso.” (1 Kor. 15:28) Yiŋtoo hewɔ ni awo Yesu maŋtsɛ lɛ baaba naagbee yɛ nakai beaŋ. No hewɔ lɛ, ebaajɛ esuɔmɔ mli ekɛ hegbɛ lɛ aku sɛɛ ahã Yehowa, ni ebaaŋɔ adesai ni eye emuu lɛ ehã lɛ.\n17. Mɛni abaafee Satan?\n17 Mɛni abaafee Satan, mɔ tuuntu ni kɛ adesai anaagbai lɛ fɛɛ ba lɛ? Wɔnaa hetoo lɛ yɛ Kpojiemɔ 20:7-15 lɛ. Yɛ afii 1,000 lɛ naagbee lɛ, abaaŋmɛ Satan gbɛ ni ebaka adesai ni eye emuu lɛ nɔ ni ji naagbee nɔ. Kɛkɛ lɛ, abaakpata Satan kɛ mɛi ni baabo lɛ toi lɛ fɛɛ hiɛ kwraa. Enɛ ji nɔ ni Biblia lɛ tsɛɔ lɛ “gbele ni ji enyɔ lɛ.” (Kpoj. 21:8) ‘Afoŋ’ gbele nɛɛ “sɛɛ” kɔkɔɔkɔ, ejaakɛ ateŋ mɛi ni gboɔ “gbele ni ji enyɔ lɛ” shi dɔŋŋ. Kɛ́ wɔyeɔ Yehowa anɔkwa lɛ, ehe ehiaaa ni wɔshe “gbele ni ji enyɔ lɛ” gbeyei.\n18. Te aaafee tɛŋŋ agbe nitsumɔ ni Nyɔŋmɔ kɛwo Adam dɛŋ lɛ naa kwraa lɛ?\n18 Nakai beaŋ lɛ, adesai fɛɛ baaye emuu, ni Yehowa baabu amɛ akɛ mɛi ni sa naanɔ wala. No mli lɛ, ajie henyɛlɔi fɛɛ ni hãaa adesai aná miishɛɛ lɛ yɛ shihilɛ mli. Adesai ni eye emuu lɛ baagbe nitsumɔ ni Nyɔŋmɔ kɛwo Adam dɛŋ lɛ naa ní Adam he bɛ mli. Eshwiei lɛ kɛ miishɛɛ baakwɛ shikpɔŋ lɛ kɛ kooloi lɛ anɔ. Eŋɔɔ wɔnaa akɛ etsɛŋ Yehowa baafo naagbee henyɛlɔ, ni ji gbele lɛ sɛɛ!\n^ kk. 9 Insight on the Scriptures wolo lɛ tsɔɔ akɛ, jeŋ shikpalɔi miibɔ mɔdɛŋ amɛnu nɔ hewɔ ni wɔgbɔlɔɔ ni wɔgboiɔ lɛ shishi, shi amɛhiɛ kpaa oti ko ni he hiaa waa lɛ nɔ. Amɛyɔseee akɛ Bɔlɔ lɛ ji mɔ ni bu klɛŋklɛŋ adesai lɛ gbele fɔ. Enɛ hewɔ lɛ, amɛnyɛŋ amɛnu shishi jogbaŋŋ.—Kpo 2, baafa 247.


Kristo Kaselɔ ni Mɔ Aaatsɔ—Mɛɛ Gbɛ Nɔ Eji Hiɛdɔɔ Sane? | Yesu Wala Shihilɛ\nNƆ NI KASELƆ NI MƆ AAATSƆ LƐ BIƆ\nYesu tsɔɔ mɛi nibii ni he hiaa waa be ni eyeɔ nii yɛ Farisifoi lɛ ahiɛnyiɛlɔi lɛ ateŋ mɔ kome shĩa lɛ. Be ni Yesu nyiɛ gbɛ kɛmiiya Yerusalem lɛ, asafoku babaoo fata ehe. Mɛni hewɔ? Ani amɛmiitao ni amɛtsɔmɔ esɛɛnyiɛlɔi lɛɛlɛŋ, ní ekɔɔɔ he eko nɔ ni no feemɔ baabi kɛjɛ amɛdɛŋ?\nBe ni amɛnyiɛ gbɛ lɛ nɔ kɛyaa lɛ, Yesu wie nɔ ko ni ekolɛ ebaahã amɛteŋ mɛi komɛi anaa akpɛ amɛhe. Ekɛɛ: “Kɛ́ mɔ ko ba miŋɔɔ ni enyɛɛɛ etsɛ kɛ enyɛ kɛ eŋa kɛ ebii kɛ enyɛmimɛi hii kɛ enyɛmimɛi yei, hɛɛ, kɛ lɛ diɛŋtsɛ ewala po lɛ, enyɛŋ etsɔ mikaselɔ.” (Luka 14:26) Shi mɛni nɔ ni ewie nɛɛ tsɔɔ?\nYesu etsɔɔɔ diɛŋtsɛ akɛ mɛi fɛɛ ni batsɔmɔɔ esɛɛnyiɛlɔi lɛ akasumɔ amɛwekumɛi. Moŋ lɛ, eetsɔɔ akɛ esa akɛ amɛsumɔ lɛ Yesu lɛ fe bɔ ni amɛsumɔɔ amɛwekumɛi lɛ. Esaaa akɛ amɛfeɔ amɛnii tamɔ nuu ni ewie ehe yɛ gbɛkɛ okpɔlɔŋmɛɛ lɛ he nɔkwɛmɔnɔ ni egba lɛ mli lɛ. Nuu lɛ kpoo ninefɔ̃ɔ ko ni he hiaa waa akɛni ekpee yoo etsɛko lɛ hewɔ.—Luka 14:20.\nKadimɔ akɛ, Yesu kɛɛ esa akɛ kaselɔ lɛ anyɛ “lɛ diɛŋtsɛ ewala,” loo esusuma “po.” Enɛ tsɔɔ akɛ, esa akɛ mɔ ni ji Kristo anɔkwa kaselɔ lɛ asumɔ Yesu fe bɔ ni esumɔɔ lɛ diɛŋtsɛ ewala, ní ejɛ etsuiŋ ekɛ ewala aŋmɛ shi po, kɛ́ ehe bahia ni efee nakai. Enɛ tsɔɔ faŋŋ akɛ, eji hiɛdɔɔ sane diɛŋtsɛ akɛ mɔ aaatsɔ Kristo kaselɔ. Ejeee shwɛmɔ sane. Esa akɛ asusu he jogbaŋŋ dã.\nYesu kaselɔ ni mɔ ko baatsɔ lɛ baanyɛ ahã ekɛ shihilɛi ni mli wawai akpe, ni abaanyɛ awa lɛ yi hu, ejaakɛ Yesu wie akɛ: “Mɔ fɛɛ mɔ ni wóoo epiŋmɔ tso etere ní enyiɛ misɛɛ lɛ, enyɛŋ etsɔ mikaselɔ.” (Luka 14:27) Hɛɛ, esa akɛ Yesu anɔkwa kaselɔ lɛ ajɛ esuɔmɔ mli ekpee heguɔgbee ni tamɔ nɔ ni Yesu kɛkpe lɛ naa. Yesu ewie po akɛ ehenyɛlɔi lɛ baagbe lɛ.\nNo hewɔ lɛ, esa akɛ asafoku ni kɛ Yesu fãa gbɛ lɛ asusu nɔ ni Kristo kaselɔi ni amɛaatsɔmɔ lɛ biɔ yɛ amɛdɛŋ lɛ he jogbaŋŋ. Yesu kɛ nɔkwɛmɔnɔ ko tsu nii kɛtsɔɔ enɛ mli. Ekɛɛ: “Akɛ nɔkwɛmɔnɔ lɛ, nyɛteŋ namɔ ni kɛ́ eetao ema mɔɔ lɛ, klɛŋklɛŋ lɛ, etaŋ shi ni ebu naa ekwɛ kɛji eyɛ nii ni fa bɔ ni sa ni ekɛbaagbe naa lo? Kɛjeee nakai lɛ, eeetswa faneshi lɛ, shi enyɛŋ naa egbe.” (Luka 14:28, 29) No hewɔ lɛ, dani mɛi ni kɛ Yesu fãa gbɛ kɛyaa Yerusalem lɛ baatsɔmɔ ekaselɔi lɛ, esa akɛ amɛtsɔ hiɛ amɛkpɛ mli akɛ amɛbaatsu sɔ̃ ni no kɛbaafɔ̃ amɛnɔ lɛ he nii. Ekɛ nɔkwɛmɔnɔ kroko tsɔɔ enɛ mli. Ewie akɛ:\n“Mɛɛ maŋtsɛ ni kɛ́ eeya ekɛ maŋtsɛ kroko ayawu ta lɛ, klɛŋklɛŋ lɛ, etaŋ shi ni eya ajina ekwɛ kɛji ebaanyɛ ekɛ asraafoi akpei nyɔŋma adamɔ mɔ ni hiɛ asraafoi akpei nyɔŋmai enyɔ kɛbaa enɔ lɛ naa lo? Anɔkwa, kɛ́ enyɛŋ efee nakai lɛ, no lɛ be ni nakai mɔ lɛ yɔɔ shɔŋŋ lolo lɛ, ebaatsu maŋ bɔfoi akuu ko koni amɛyakpa fai kɛhã toiŋjɔlɛ.” Bɔ ni afee ni Yesu ahã amɛna oti ni yɔɔ esane lɛ mli lɛ, ewie akɛ: “Nakai nɔŋŋ nyɛnáa nyɛlea akɛ, nyɛteŋ mɔ fɛɛ mɔ ni shiii nibii ni eyɔɔ lɛ fɛɛ lɛ, enyɛŋ etsɔ mikaselɔ.”—Luka 14:31-33.\nAnɔkwa, jeee asafoku ni nyiɛ Yesu sɛɛ kɛfãa gbɛ lɛ pɛ Yesu kɛwieɔ lɛ. Esa akɛ mɛi fɛɛ ni baakase Kristo he nii lɛ afee nɔ ni ewieɔ nɛɛ. Enɛ tsɔɔ akɛ, kɛ́ amɛmiitao amɛtsɔmɔ ekaselɔi lɛ, esa akɛ amɛfee klalo akɛ amɛkɛ amɛnibii fɛɛ—amɛheloonaa nibii, kɛ amɛwala po—baashã afɔle. Enɛ ji nɔ ko ni esa akɛ asusu he, ní asɔle yɛ he.\nAgbɛnɛ, Yesu wie sane ko ni ewie he momo yɛ e-Gɔŋ nɔ Shiɛmɔ lɛ mli be ni ekɛɛ ekaselɔi lɛ ji “shikpɔŋ lɛ nɔ ŋoo” lɛ. (Mateo 5:13) Ekolɛ, nɔ ni etsɔɔ ji, taakɛ akɛ ŋoo diɛŋtsɛ baa nii ayi lɛ, ekaselɔi lɛ baanyɛ aye abua mɛi, ní abaa amɛyi, ni tsɔɔ akɛ amɛbaaye amɛbua amɛ koni amɛtsi amɛhe kɛje nibii ni fiteɔ mɔ yɛ mumɔŋ kɛ jeŋba mli lɛ he. Amrɔ nɛɛ ni esɔɔmɔ lɛ miihe aba naagbee lɛ, ekɛɛ: “Ŋwanejee ko bɛ he akɛ, ŋoo hi. Shi kɛ́ ŋoo lɛ mli hewalɛ lɛ tã lɛ, mɛni akɛbaawo lɛ ŋoo dɔŋŋ?” (Luka 14:34) Etoibolɔi lɛ le akɛ nakai beiaŋ lɛ, ŋoo ni yɔɔ lɛ ekomɛi jeee ekpakpa, ejaakɛ akɛ sũ mli nibii komɛi efutu, ni no hewɔ lɛ ehe bɛ sɛɛnamɔ tsɔ.\nNo hewɔ lɛ, Yesu miitsɔɔ akɛ esaaa akɛ mɛi ni ebatsɔmɔ ekaselɔi be kplaŋŋ nɛ lɛ po gbɔjɔɔ amɛfaishitswaa lɛ mli. Kɛ́ eba lɛ nakai lɛ, amɛhe baŋ sɛɛnamɔ, tamɔ ŋoo ni mli hewalɛ etã ji lɛ. No lɛ, je lɛ baaye amɛhe fɛo. Nɔ ni ehiii fe fɛɛ lɛ, amɛsaŋ Nyɔŋmɔ hiɛ, ni amɛbaahã agbe egbɛ́i lɛ he guɔ po. Yesu ma nɔ mi akɛ, ehe miihia waa ni amɛkwɛ koni nɔ ko nakai akaba. Ekɛɛ: “Mɔ ni yɔɔ toi ni ekɛaabo toi lɛ, hã ebo toi.”—Luka 14:35.\nBe ni Yesu kɛɛ esa akɛ ekaselɔ ‘anyɛ’ ewekumɛi kɛ “lɛ diɛŋtsɛ ewala” po lɛ, mɛni etsɔɔ lɛ?\nMɛni Yesu nɔkwɛmɔnii ni kɔɔ mɔɔ ni abaama kɛ maŋtsɛ ko ni hiɛ asraafoi lɛ he lɛ tsɔɔ?\nMɛni nɔ ni Yesu wie yɛ ŋoo he lɛ tsɔɔ?\nKɛmaje Mɔ Ko Kɛmaje Mɔ Ko Kristo Kaselɔ ni Mɔ Aaatsɔ—Mɛɛ Gbɛ Nɔ Eji Hiɛdɔɔ Sane?\njy yitso 84 bf. 196-197


“Fatamɔ Wɔhemɔkɛyeli lɛ He Ohã Wɔ”—Luka 17:5 | Nikasemɔ\nKANEMƆ YƐ Afrikaans Blɔfo Cambodia Chitonga Chokwe Chol Cibemba Cinyanja Dangme Ewe French Ga Garifuna Greenland Hmong (White) Iban Italia Karen (S'gaw) Kikaonde Kikongo Kiluba Kimbundu Kisonge Kongo Kwangali Kwanyama Lamba Laos Lingala Lunda Luvale Malta Mam Mambwe-Lungu Mauritia Creole Mazatec (Huautla) Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Otetela Pidgin (Cameroon) Portugal Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Setswana Silozi Spania Swahili (Congo) Swati Tahiti Tlapanec Tojolabal Totonac Tshiluba Tsonga Twi Umbundu Venda Wayuunaiki Xhosa Zulu\n“He ni hemɔkɛyeli he hiaa mi yɛ lɛ, ye obua mi!”—MARKO 9:24.\nLALAI: 81, 135\nMɛni hewɔ ehe miihia waa ni wɔhã wɔhemɔkɛyeli lɛ mli awa lɛ?\nMɛni wɔbaanyɛ wɔfee koni wɔhemɔkɛyeli lɛ mli awa?\nMɛni wɔbaanyɛ wɔfee kɛtsɔɔ akɛ wɔyɛ hemɔkɛyeli ni mli wa?\n1. Mɛni hewɔ hemɔkɛyeli ji su ko ni he hiaa waa lɛ? (Kwɛmɔ mfoniri ni yɔɔ nikasemɔ lɛ shishijee lɛ.)\nANI obi ohe pɛŋ kɛji Yehowa baasumɔ ni ehere oyiwala yɛ amanehulu kpeteŋkpele lɛ mli? Bɔfo Paulo wie akɛ, su ko ni he miihia waa, ní esa akɛ wɔjie lɛ kpo dani ahere wɔyiwala ji hemɔkɛyeli. Ewie akɛ: “Kɛ́ hemɔkɛyeli bɛ lɛ, anyɛŋ asa Nyɔŋmɔ hiɛ jogbaŋŋ.” (Hebribii 11:6) Mɛi babaoo enaaa enɛ akɛ efeemɔ wa, shi anɔkwa sane ji akɛ, “jeee mɛi fɛɛ yɔɔ hemɔkɛyeli.” (2 Tesalonikabii 3:2) Ŋmalɛi enyɔ nɛɛ hãa wɔnaa akɛ, ehe miihia waa ni wɔhã wɔhemɔkɛyeli lɛ mli awa.\n2, 3. (a) Mɛni hewɔ ehe miihia waa ni wɔhã wɔhemɔkɛyeli lɛ mli awa lɛ? (b) Mɛɛ sanebimɔi ahe wɔbaasusu?\n2 Bɔfo Petro wie akɛ esa akɛ wɔhemɔkɛyeli lɛ afee nɔ ni “aka akwɛ.” (Kanemɔ 1 Petro 1:7.) Amanehulu kpeteŋkpele lɛ ebɛŋkɛ kpaakpa, ni wɔmiitao ni wɔná hemɔkɛyeli ni baahã “abaa wɔwala yi.” (Hebribii 10:39) No hewɔ lɛ, ehe miihia ni wɔbɔ mɔdɛŋ wɔhã wɔhemɔkɛyeli lɛ mli awa. Wɔmiitao ni kɛ́ Yesu Kristo, ni ji wɔ-Maŋtsɛ lɛ, ba ni ebawo mɔ fɛɛ mɔ nyɔmɔ yɛ enitsumɔi lɛ anaa lɛ, ejuro wɔ. No hewɔ lɛ, wɔbaanyɛ wɔkase nuu ni kpa Yesu fai ni ehã lɛ hemɔkɛyeli pii lɛ, ni wɔ hu wɔkɛɛ akɛ: “He ni hemɔkɛyeli he hiaa mi yɛ lɛ, ye obua mi!” (Marko 9:24) Aloo wɔbaanyɛ wɔkase bɔfoi lɛ ni wɔkɛɛ akɛ: “Fatamɔ wɔhemɔkɛyeli lɛ he ohã wɔ.”—Luka 17:5.\n3 Yɛ nikasemɔ nɛɛ mli lɛ, wɔbaasusu sanebimɔi komɛi ahe. Nomɛi ji: Mɛni wɔbaanyɛ wɔfee koni wɔhemɔkɛyeli lɛ mli awa? Mɛni wɔbaanyɛ wɔfee kɛtsɔɔ akɛ wɔhemɔkɛyeli lɛ mli wa? Ni mɛni hewɔ wɔbaanyɛ wɔná nɔmimaa akɛ, kɛ́ wɔbi Nyɔŋmɔ ni efata wɔhemɔkɛyeli lɛ he ehã wɔ lɛ, ebaafee nakai lɛ?\nNYƆŊMƆ MII SHƐƆ EHE KƐ́ WƆHÃ WƆHEMƆKƐYELI LƐ MLI WA\n4. Namɛi anɔkwɛmɔnii baanyɛ aye abua wɔ ni wɔhã wɔhemɔkɛyeli lɛ mli awa?\n4 Akɛni hemɔkɛyeli he miihia waa hewɔ lɛ, Yehowa ehã wɔ hemɔkɛyeli he nɔkwɛmɔnii pii yɛ Biblia lɛ mli. Aŋma nibii nɛɛ fɛɛ “koni etsɔɔ wɔ nii.” (Romabii 15:4) Nɔkwɛmɔnii nɛɛ ekomɛi kɔɔ Abraham, Sara, Isak, Yakob, Mose, Rahab, Gideon, Barak, kɛ mɛi krokomɛi ahe. Nɔkwɛmɔnii nɛɛ baanyɛ aye abua wɔ ni wɔhã wɔhemɔkɛyeli lɛ mli awa. (Hebribii 11:32-35) Yɛ ŋmɛnɛŋmɛnɛ beiaŋ hu lɛ, nyɛmimɛi babaoo ejie hemɔkɛyeli ni sa kadimɔ kpo, ni wɔbaanyɛ wɔkase amɛ. * (Kwɛmɔ shishigbɛ niŋmaa lɛ.)\nNyɛmimɛi babaoo ejie hemɔkɛyeli ni sa kadimɔ kpo, ni wɔbaanyɛ wɔkase amɛ\n5. Mɛni Elia fee kɛtsɔɔ akɛ eyɛ hemɔkɛyeli ni mli wa waa yɛ Yehowa mli? Ni mɛni esa akɛ wɔbi wɔhe?\n5 Mɛi ni jie hemɔkɛyeli kpo yɛ blema lɛ ateŋ mɔ kome ji gbalɔ Elia. Susumɔ nibii enumɔ ni efee kɛtsɔɔ akɛ eyɛ hemɔkɛyeli ni mli wa waa yɛ Yehowa mli lɛ ahe okwɛ. (1) Elia kɛ nɔmimaa kɛɛ Maŋtsɛ Ahab akɛ Yehowa kɛ nu hɔmɔ baaba shikpɔŋ lɛ nɔ lɛ, ewie akɛ: “Gbiiabɔ ni Yehowa, Israel Nyɔŋmɔ lɛ, mɔ hiɛ ni midamɔ lɛ, hiɛ kã nɛɛ, kɛji bɔ́ loo nugbɔ aaanɛ yɛ afii nɛɛ amli fĩi.” (1 Maŋtsɛmɛi 17:1) (2) Elia ná nɔmimaa akɛ, Yehowa baaduro lɛ kɛ mɛi krokomɛi nibii ni he baahia amɛ yɛ nu hɔmɔ be lɛ mli, kɛyashi ebaaba naagbee. (1 Maŋtsɛmɛi 17:4, 5, 13, 14) (3) Elia ná nɔmimaa hu akɛ, Yehowa baanyɛ atee okulafo yoo ko binuu shi. (1 Maŋtsɛmɛi 17:21) (4) Elia yiŋ efeee lɛ kɔshikɔshi kɔkɔɔkɔ akɛ Yehowa baahã la ajɛ ŋwɛi abashã efɔle lɛ yɛ Karmel Gɔŋ lɛ nɔ. (1 Maŋtsɛmɛi 18:24, 37) (5) Dani nugbɔ baanɛ po lɛ, Elia kɛ nɔmimaa kɛɛ Ahab akɛ: “Yaa ní oyaye nii ni onu nɔ ko; ejaakɛ nugbɔnɛmɔ babaoo miigbɛɛ kɛmiiba.” (1 Maŋtsɛmɛi 18:41) Kɛ́ osusu Elia sane lɛ he lɛ, obaanyɛ obi ohe akɛ, ‘Ani mihemɔkɛyeli lɛ mli wa tamɔ Elia nɔ lɛ?’\n6. Mɛni esa akɛ wɔbi Yehowa ni ehã wɔ koni wɔnyɛ wɔhã wɔhemɔkɛyeli lɛ mli awa?\n6 Wɔ diɛŋtsɛ wɔnyɛŋ wɔhã wɔhemɔkɛyeli lɛ mli awa. Ja wɔbi Nyɔŋmɔ ni ehã wɔ mumɔ krɔŋkrɔŋ lɛ dani wɔbaanyɛ wɔfee nakai. Mɛni hewɔ? Ejaakɛ hemɔkɛyeli fata mumɔ lɛ yibii lɛ ahe. (Galatiabii 5:22) Yesu wo wɔ ŋaa ni wɔbi Yehowa ni eya nɔ ehã wɔ mumɔ krɔŋkrɔŋ lɛ. Ni nilee yɛ mli akɛ wɔkɛ ŋaawoo nɛɛ baatsu nii, ejaakɛ Yesu ewo wɔ shi akɛ Yehowa ‘baaŋɔ mumɔ krɔŋkrɔŋ lɛ ehã mɛi ni biɔ lɛ lɛ.’—Luka 11:13.\nYesu wo wɔ ŋaa ni wɔbi Yehowa ni eya nɔ ehã wɔ mumɔ krɔŋkrɔŋ lɛ, ni nilee yɛ mli akɛ wɔkɛ ŋaawoo nɛɛ baatsu nii\n7. Okɛ nɔkwɛmɔnɔ ko ahã kɛtsɔɔ nɔ ni wɔbaanyɛ wɔfee koni wɔhemɔkɛyeli lɛ mli akagbɔjɔ.\n7 Kɛ́ wɔná hemɔkɛyeli yɛ Nyɔŋmɔ mli lɛ, esaaa akɛ wɔhãa emli gbɔjɔɔ. Wɔbaanyɛ wɔkɛ hemɔkɛyeli ato la he. Kɛ́ wɔshɛre la lɛ, yɛ shishijee mli lɛ, etsoɔ waa. Shi, kɛ́ wɔkɛ ŋai wooo la lɛ mli yɛ be kɛ beiaŋ lɛ, eyeŋ be ko kwraa ni ŋai lɛ fɛɛ baatã, ni nɔ pɛ ni baashwɛ ji lamlu. Shi kɛ́ yɛ be kɛ beiaŋ lɛ, wɔkɛ ŋai woɔ mli lɛ, la lɛ baaya nɔ etso. Nakai nɔŋŋ eji yɛ wɔhemɔkɛyeli lɛ gbɛfaŋ. Kɛ́ wɔkane Nyɔŋmɔ Wiemɔ lɛ ni wɔkase daa gbi lɛ, suɔmɔ ni wɔyɔɔ kɛhã Yehowa kɛ Biblia lɛ mli baawa. No baahã wɔhemɔkɛyeli lɛ mli aya nɔ awa.\n8. Mɛni baaye abua bo ni ohemɔkɛyeli lɛ mli aya nɔ awa, ni ekagbɔjɔ?\n8 Dani abaabaptisi bo lɛ, ekã shi faŋŋ akɛ okase nibii babaoo. Shi esa akɛ yɛ obaptisimɔ lɛ sɛɛ lɛ, oya nɔ okase nii lolo. (Hebribii 6:1, 2) Akɛ nɔkwɛmɔnɔ lɛ, kɛ́ otee nɔ okase Biblia mli gbalɛi ni eba mli momo lɛ ahe nii lɛ, no baaye abua bo ni ohemɔkɛyeli lɛ mli aya nɔ awa, ni ekagbɔjɔ. Obaanyɛ okɛ Nyɔŋmɔ Wiemɔ lɛ atsu nii kɛkwɛ kɛji ohemɔkɛyeli lɛ mli wa waa lo.—Kanemɔ Yakobo 1:25; 2:24, 26.\n9, 10. (a) Mɛɛ gbɛ nɔ nanemɛi kpakpai hãa wɔhemɔkɛyeli lɛ mli waa? (b) Mɛɛ gbɛ nɔ asafoŋ kpeei hãa wɔhemɔkɛyeli lɛ mli waa? (d) Mɛɛ gbɛ nɔ shiɛmɔ nitsumɔ lɛ hãa wɔhemɔkɛyeli lɛ mli waa?\n9 Bɔfo Paulo wie akɛ, Kristofoi baanyɛ ‘atsɔ amɛhemɔkɛyeli lɛ nɔ amɛwowoo amɛhe hewalɛ.’ (Romabii 1:12) Mɛni enɛ tsɔɔ? Etsɔɔ akɛ, kɛ́ wɔkɛ wɔnyɛmimɛi lɛ fɛɛ, titri lɛ mɛi ni ‘aka amɛhemɔkɛyeli lɛ akwɛ’ lɛ bɔ lɛ, amɛbaanyɛ amɛye amɛbua wɔ ni wɔhemɔkɛyeli lɛ mli awa, ni wɔ hu wɔbaanyɛ wɔye wɔbua amɛ yɛ nakai gbɛ nɔŋŋ nɔ. (Yakobo 1:3) Nanemɛi gbohii baafite wɔhemɔkɛyeli lɛ, shi nanemɛi kpakpai baahã wɔhemɔkɛyeli lɛ mli awa. (1 Korintobii 15:33) No hewɔ ni awoɔ wɔ ŋaa ni wɔya asafoŋ kpeei be fɛɛ be lɛ. Kɛ́ wɔbo ŋaawoo nɛɛ toi lɛ, wɔbaanyɛ wɔya nɔ “wɔwowoo wɔhe hewalɛ.” (Kanemɔ Hebribii 10:24, 25.) Kɛfata he lɛ, nibii ni atsɔɔ wɔ yɛ kpeei nɛɛ ashishi lɛ hãa wɔhemɔkɛyeli lɛ mli waa. Biblia lɛ kɛɔ akɛ, “hemɔkɛyeli nyiɛɔ nɔ ni anuɔ lɛ sɛɛ kɛbaa.” (Romabii 10:17) No hewɔ lɛ, bi ohe akɛ, ‘Ani miyaa Kristofoi akpeei daa?’\n10 Kɛ́ wɔshiɛ ni wɔtsɔɔ mɛi krokomɛi sane kpakpa ni yɔɔ Biblia lɛ mli lɛ, no hu baanyɛ ahã wɔhemɔkɛyeli lɛ mli awa. Taakɛ eba lɛ yɛ Kristofoi ni hi shi yɛ klɛŋklɛŋ afii 100 lɛ mli lɛ agbɛfaŋ lɛ, shiɛmɔ nitsumɔ lɛ hãa wɔkɛ wɔhiɛ fɔ̃ɔ Yehowa nɔ, ni wɔnyɛɔ wɔkɛ ekãa shiɛɔ yɛ shihilɛ fɛɛ shihilɛ mli.—Bɔfoi 4:17-20; 13:46.\n11. Mɛni hã Kaleb kɛ Yoshua ná hemɔkɛyeli ni mli wa lɛ? Ni mɛɛ gbɛ nɔ wɔbaanyɛ wɔkase amɛ?\n11 Kɛ́ wɔna bɔ ni Yehowa yeɔ ebuaa wɔ, kɛ bɔ ni ehãa wɔsɔlemɔi ahetoo lɛ, no hu hãa hemɔkɛyeli ni wɔyɔɔ yɛ Yehowa mli lɛ mli waa. Nakai ji bɔ ni eba lɛ yɛ Kaleb kɛ Yoshua gbɛfaŋ. Be ni amɛyasara Shiwoo Shikpɔŋ lɛ kɛkwɛ eshikamɔ lɛ, amɛkɛ no tsɔɔ akɛ amɛyɛ hemɔkɛyeli yɛ Yehowa mli. Be ni be shwieɔ mli, ni amɛnaa bɔ ni Yehowa yeɔ ebuaa amɛ lɛ, amɛhemɔkɛyeli lɛ mli bawa waa. Enɛ hã Yoshua nyɛ ekɛ nɔmimaa kɛɛ Israelbii lɛ akɛ: “Nibii kpakpai fɛɛ ni Yehowa, nyɛ-Nyɔŋmɔ lɛ, wie yɛ nyɛhewɔ lɛ, emli ekome folo ekaaa shi.” Sɛɛ mli lɛ, ewie akɛ: “Nyɛshea Yehowa gbeyei, ní nyɛjie nyɛyitsoŋ nyɛsɔmɔ lɛ yɛ anɔkwale mli.” Kɛkɛ ni ekɛfata he akɛ: “Mi lɛ, mi kɛ miwe lɛ, wɔɔsɔmɔ Yehowa.” (Yoshua 23:14; 24:14, 15) Kɛ́ wɔkɛ wɔhiɛ fɔ̃ Yehowa nɔ, ni wɔna nibii srɔtoi ni efee kɛye ebua wɔ lɛ, wɔhemɔkɛyeli lɛ mli baawa.—Lala 34:9.\nNƆ NI HÃA ANAA AKƐ WƆYƐ HEMƆKƐYELI NI MLI WA\n12. Mɛni hãa anaa akɛ wɔyɛ hemɔkɛyeli ni mli wa?\n12 Mɛni baatsɔɔ akɛ wɔyɛ hemɔkɛyeli ni mli wa? Yesu kaselɔ Yakobo wie akɛ: “Matsɔ minitsumɔi anɔ matsɔɔ bo mihemɔkɛyeli lɛ.” (Yakobo 2:18) Wɔnifeemɔi ni baatsɔɔ kɛji wɔyɛ hemɔkɛyeli ni mli wa. Yɛ mɛɛ gbɛ nɔ?\nMɛi ni yɔɔ hemɔkɛyeli ni mli wa lɛ kɛ amɛnyɛmɔ fɛɛ shiɛɔ sane kpakpa lɛ (Kwɛmɔ kuku 13)\n13. Mɛɛ gbɛ nɔ shiɛmɔ nitsumɔ lɛ hãa anaa akɛ wɔhemɔkɛyeli lɛ mli wa?\n13 Gbɛ kome ni hi waa ni wɔbaanyɛ wɔtsɔ nɔ wɔjie wɔhemɔkɛyeli lɛ kpo ji, ni wɔbaashiɛ sane kpakpa lɛ. Mɛni hewɔ? Ejaakɛ kɛ́ wɔshiɛ lɛ, etsɔɔ akɛ wɔheɔ wɔyeɔ akɛ naagbee lɛ ebɛŋkɛ, ni akɛ “ekpeŋ sɛɛ!” (Habakuk 2:3) Kɛ́ wɔmiitao wɔle kɛji wɔhemɔkɛyeli lɛ mli wa lɛ, wɔbaanyɛ wɔbi wɔhe akɛ: ‘Ani minaa shiɛmɔ nitsumɔ lɛ akɛ ehe miihia waa? Ani miibɔ mɔdɛŋ fɛɛ ni manyɛ koni magba mɛi krokomɛi Nyɔŋmɔ he sane? Ani misusuɔ nibii srɔtoi ni manyɛ mafee koni maná be babaoo kɛshiɛ lɛ ahe?’ (2 Korintobii 13:5) No hewɔ lɛ, nyɛhãa wɔjajea sane kpakpa lɛ, koni no atsɔɔ akɛ wɔhemɔkɛyeli lɛ mli wa.—Kanemɔ Romabii 10:10.\n14, 15. (a) Mɛni wɔbaanyɛ wɔfee daa gbi kɛtsɔɔ akɛ wɔyɛ hemɔkɛyeli? (b) Gbaa niiashikpamɔ ko ni tsɔɔ akɛ kɛ́ wɔyɛ hemɔkɛyeli ni mli wa lɛ, wɔkɛ wɔnifeemɔi baatsɔɔ.\n14 Bɔ ni wɔfeɔ wɔnii wɔhãa kɛ́ wɔkɛ naagbai kpe lɛ hu ji nɔ kroko ni baanyɛ atsɔɔ kɛji wɔheɔ Yehowa nɔ wɔyeɔ lɛɛlɛŋ. Kɛ́ hela mɔ wɔ, wɔnijiaŋ je wui, wɔhao, wɔmiiye ohia, loo wɔkɛ naagba kroko ko kpe lɛ, esa akɛ wɔná hemɔkɛyeli akɛ Yehowa kɛ Yesu “baaye abua wɔ yɛ be ni sa mli.” (Hebribii 4:16) Kɛ́ wɔbi Yehowa ni eye ebua wɔ lɛ, no baatsɔɔ akɛ wɔkɛ wɔhiɛ fɔ̃ɔ enɔ. Yesu wie akɛ, wɔbaanyɛ wɔbi Yehowa ni ehã wɔ “wɔboloo yɛ wɔhiamɔ nii kɛhã gbi lɛ naa.” (Luka 11:3) Biblia mli saji srɔtoi yɛ ni hãa wɔnaa akɛ Yehowa baanyɛ ahã wɔ nɔ fɛɛ nɔ ni he hiaa wɔ. Akɛ nɔkwɛmɔnɔ lɛ, be ni nuhɔmɔ ko ni naa wa ba Israel lɛ, Yehowa hã Elia niyenii kɛ nu. Biblia lɛ kɛɔ akɛ, “kwaakwaalabitei lɛ bahãa lɛ aboloo kɛ loo daa leebi kɛ aboloo kɛ loo daa gbɛkɛ, ni enuɔ faa lɛŋ nu lɛ eko.” (1 Maŋtsɛmɛi 17:3-6) Wɔle akɛ, nakai nɔŋŋ Yehowa baafee ehã wɔ; ebaahã wɔ nibii ni he hiaa wɔ lɛ.\nBɔ ni wɔfeɔ wɔnii wɔhãa kɛ́ wɔkɛ naagbai kpe lɛ tsɔɔ kɛji wɔheɔ Yehowa nɔ wɔyeɔ lɛɛlɛŋ (Kwɛmɔ kuku 14)\n15 Wɔyɛ nɔmimaa akɛ, kɛ́ wɔkɛ Biblia mli shishitoo mlai tsu nii lɛ, wɔbaanyɛ wɔtsu wɔweku lɛ hiamɔ nii ahe nii. Nyɛmi yoo ko ni yɔɔ Asia, ni atsɛɔ lɛ Rebecca lɛ kɛ eweku lɛ ná enɛ mli niiashikpamɔ be ni amɛkɛ shishitoo mlai ni yɔɔ Mateo 6:33 kɛ Abɛi 10:4 lɛ tsu nii lɛ. Ewie akɛ, ewu nu he akɛ, enitsumɔ lɛ baanyɛ afite wekukpaa kpakpa ni yɔɔ amɛ kɛ Yehowa teŋ lɛ. No hewɔ lɛ, ekpa nitsumɔ lɛ. Shi no mli lɛ, amɛyɛ bii ejwɛ ni esa akɛ amɛkwɛ. No hewɔ lɛ, amɛbɔi niyenii hɔ̃ɔmɔ. Ni enɛ hã amɛná shika kɛkwɛ amɛweku lɛ. Rebecca wie akɛ: “Yehowa kwaaa wɔ gbi ko gbi ko. Wɔná niyenii wɔye gbi fɛɛ gbi.” Ani bo hu oná niiashikpamɔ ko ni tamɔ nakai ni ehã ohemɔkɛyeli lɛ mli ewa?\nWɔyɛ nɔmimaa akɛ, kɛ́ wɔkɛ Biblia mli shishitoo mlai tsu nii lɛ, wɔbaanyɛ wɔtsu wɔweku lɛ hiamɔ nii ahe nii\n16. Kɛ́ wɔkɛ wɔhiɛ fɔ̃ Nyɔŋmɔ nɔ lɛ, mɛni baajɛ mli aba?\n16 Kɛ́ wɔkɛ Yehowa gbɛtsɔɔmɔi tsu nii lɛ, ebaaye ebua wɔ. Esaaa akɛ wɔyiŋ feɔ wɔ kɔshikɔshi yɛ enɛ he kɔkɔɔkɔ. Paulo tsɛ Habakuk wiemɔi lɛ ayisɛɛ, ni ewie akɛ: “Jalɔ lɛ, ebaaya nɔ ehi shi yɛ hemɔkɛyeli hewɔ.” (Galatiabii 3:11; Habakuk 2:4) No hewɔ ni ehe miihia ni wɔhe Mɔ pɛ ni baanyɛ aye abua wɔ be fɛɛ be lɛ wɔye waa lɛ. Paulo kai wɔ akɛ, yɛ Nyɔŋmɔ hewalɛ ni tsuɔ nii yɛ wɔmli lɛ naa lɛ, “Nyɔŋmɔ baanyɛ efee babaoo kɛteke nɔ ní esaa eteke nɔ kwraa fe nibii ni wɔbiɔ loo ebaa wɔyiŋ lɛ.” (Efesobii 3:20) Yehowa tsuji bɔɔ mɔdɛŋ fɛɛ ni amɛbaanyɛ koni amɛfee Nyɔŋmɔ suɔmɔnaa nii, shi amɛle hu akɛ amɛyeee emuu. Eŋɔɔ wɔnaa waa akɛ Nyɔŋmɔ kɛ wɔ yɛ, ni eejɔɔ wɔmɔdɛŋbɔi lɛ anɔ.\nKƐ́ WƆBI YEHOWA HEMƆKƐYELI LƐ, EBAAHÃ WƆ\n17. (a) Be ni Yesu bɔfoi lɛ bi lɛ ni efata amɛhemɔkɛyeli lɛ he ehã amɛ lɛ, te ehã amɛ hetoo tɛŋŋ? (b) Mɛni hewɔ wɔyɔɔ nɔmimaa akɛ, kɛ́ wɔbi Yehowa ni efata wɔhemɔkɛyeli lɛ he lɛ, ebaabo wɔ toi lɛ?\n17 Yɛ nɔ ni wɔsusu he lɛ naa lɛ, ekolɛ obaanu he taakɛ bɔ ni bɔfoi lɛ nu he be ni amɛkpa Yesu fai akɛ: “Fatamɔ wɔhemɔkɛyeli lɛ he ohã wɔ” lɛ. (Luka 17:5) Yɛ afi 33 Pentekoste gbi lɛ nɔ lɛ, Yesu tsɔ gbɛ krɛdɛɛ nɔ etsu ebɔfoi lɛ anibimɔ lɛ he nii. Mumɔ krɔŋkrɔŋ lɛ ba amɛnɔ, ni amɛnu nɔ ni Nyɔŋmɔ eto akɛ ebaafee ehã adesai lɛ shishi jogbaŋŋ. Enɛ hã amɛhemɔkɛyeli lɛ mli bawa. Mɛni jɛ mli kɛba? Amɛkɛ ekãa shiɛ sane kpakpa lɛ, ni ekãa ni amɛkɛshiɛ lɛ sa kadimɔ waa. (Kolosebii 1:23) Wɔ hu wɔyɛ nɔmimaa akɛ, kɛ́ wɔbi Yehowa ni efata wɔhemɔkɛyeli lɛ he lɛ, ebaabo wɔ toi. Mɛni hewɔ? Ejaakɛ Yehowa ewo wɔ shi akɛ, kɛ́ wɔbi lɛ nɔ ko ni “kɛ esuɔmɔnaa nii kpãa gbee lɛ,” ebaabo wɔ toi.—1 Yohane 5:14.\n18. Mɛɛ gbɛ nɔ Yehowa jɔɔ mɛi ni hãa amɛhemɔkɛyeli lɛ mli waa lɛ?\n18 Kɛ́ wɔkɛ wɔhiɛ fɔ̃ Yehowa nɔ lɛ, ebaaná wɔhe miishɛɛ. Ebaafata wɔhemɔkɛyeli lɛ he ehã wɔ, wɔhemɔkɛyeli lɛ mli baawa waa, ni ebaabu wɔ akɛ “mɛi ni sa Nyɔŋmɔ Maŋtsɛyeli lɛ.”—2 Tesalonikabii 1:3, 5.\n^ kk. 4 Akɛ nɔkwɛmɔnɔ lɛ, obaanyɛ okane nyɛmimɛi ni nyiɛ sɛɛ nɛɛ awala shihilɛ he saji: Lillian Gobitas Klose (July 22, 1993, Awake!), Feliks Borys (February 22, 1994, Awake!), kɛ Josephine Elias (September 2009 Awake!).\nKɛ́ wɔhemɔkɛyeli lɛ mli baawa lɛ, esa akɛ wɔbi Yehowa ni ehã wɔ mumɔ krɔŋkrɔŋ lɛ, wɔkase Biblia lɛ daa, wɔya Kristofoi akpeei, wɔkɛ wɔnyɛmimɛi lɛ abɔ, ni wɔshiɛ sane kpakpa lɛ


Biblia Mli Saji Nyɔŋmɔ Kɛ Paradeiso He Shiwoo Eha - Yehowa Odasefoi a-Wɛb Saiti\nPARADEISO ni tamɔ nɔ ni ekolɛ Nyɔŋmɔ kɛtsɔɔ egbalɔ Yesaia lɛ he mfoniri nɛ. Yesaia hi shi yɛ Yona shihilɛ be lɛ sɛɛ ﬁoo.\nParadeiso shishitsɔɔmɔ ji “abɔɔ” loo “trom.” Ani ekaiɔ bo nɔ ko ni wɔtsɔ hiɛ wɔna momo yɛ wolo nɛɛ mli? Etamɔ abɔɔ fɛfɛo ni Yehowa Nyɔŋmɔ fee eha Adam kɛ Hawa lɛ, aloo jeee nakai? Shi ani jeŋ muu lɛ fɛɛ baatsɔ paradeiso wɔsɛɛ ko?\nYehowa kɛɛ egbalɔ Yesaia akɛ eŋma paradeiso hee ni akɛbaaha Nyɔŋmɔ webii lɛ he sane efɔ shi. Ekɛɛ akɛ: ‘Ni klaŋ kɛ too gwantɛŋ aaahi shi yɛ he kome yɛ toiŋjɔlɛ mli. Tsina bii kɛ jata bii baaye nii yɛ he kome, ni gbekɛbii bibii baakpala amɛ. Ni kɛ́ gbekɛ abifao kɛ enine miishwɛ onufu ni ébɔɔ yɔɔ emli bu naa po lɛ, efeŋ lɛ efɔŋ ko.’\nShi mɛi pii baakɛɛ akɛ: ‘Enɛ nyɛŋ aba mli. Naagbai ekã he ehi shikpɔŋ nɛɛ nɔ aahu, ni ebaahi shi daa.’ Shi susumɔ he okwɛ: Mɛɛ shia nɛkɛ Nyɔŋmɔ kɛha Adam kɛ Hawa?\nNyɔŋmɔ kɛ Adam kɛ Hawa wo paradeiso mli. Akɛni amɛbooo Nyɔŋmɔ toi hewɔ ni amɛlaaje nakai shia fɛfɛo lɛ, ni amɛgbɔlɔ ni amɛgboi lɛ. Nyɔŋmɔ ewo shi akɛ ebaaha mɛi ni sumɔɔ lɛ lɛ nibii ni Adam kɛ Hawa laaje lɛ nɔŋŋ pɛpɛɛpɛ.\nNɔ ko nɔ ko yeŋ mɔ awui ni akpataŋ nii ahiɛ hu yɛ paradeiso hee ni baa lɛ mli. Toiŋjɔlɛ ni eye emuu baahi shi. Gbɔmɛi fɛɛ baana gbɔmɔtsoŋ hewalɛ kɛ miishɛɛ. Ebaafee tamɔ bɔ ni Nyɔŋmɔ taoɔ ni efee kɛjɛ shishijee mli lɛ pɛpɛɛpɛ. Shi wɔbaakase bɔ ni Nyɔŋmɔ baafee ni ekɛ enɛ aba lɛ he sane yɛ sɛɛ mli.\nYesaia 11:6-9; Kpojiemɔ 21:3, 4.\nNamɔ ji Yesaia, mɛɛ be ehi shi, ni mɛni Yehowa jie kpo etsɔɔ lɛ?\nMɛni ji wiemɔ “paradeiso” lɛ shishinumɔ, ni mɛni ekaiɔ bo?\nMɛni Yehowa kɛɛ Yesaia aŋma yɛ Paradeiso hee lɛ he?\nMɛni hewɔ Adam kɛ Hawa laaje amɛshia fɛfɛo lɛ?\nMɛɛ shiwoo Yehowa kɛhaa mɛi ni sumɔɔ lɛ lɛ?\nKanemɔ Yesaia 11:6-9.\nTe Nyɔŋmɔ Wiemɔ lɛ tsɔɔ bɔ ni toiŋjɔlɛ ni baahi gbɔmɛi kɛ kooloi ateŋ yɛ jeŋ hee lɛ mli lɛ baatamɔ eha tɛŋŋ? (Lala 148:10, 13; Yes. 65:25; Ezek. 34:25)\nYesaia wiemɔi lɛ miiná emlibaa yɛ mumɔŋ shishinumɔ naa yɛ Yehowa webii ateŋ ŋmɛnɛ yɛ mɛɛ gbɛ nɔ? (Rom. 12:2; Efe. 4:23, 24)\nNamɔ esa ákɛ akɛ tsakemɔi ni adesai feɔ yɛ amɛsubaŋi amli ŋmɛnɛ kɛ agbɛnɛ hu yɛ jeŋ hee lɛ mli lɛ he yijiemɔ lɛ aha? (Yes. 48:17, 18; Gal. 5:22, 23; Fil. 4:7)\nKanemɔ Kpojiemɔ 21:3, 4.\nMɛɛ gbɛ nɔ Ŋmalɛi lɛ haa aleɔ akɛ shihilɛ ni Nyɔŋmɔ diɛŋtsɛ kɛ adesai baahi mli lɛ tsɔɔ akɛ ekɛ amɛ baahi shi yɛ shikpɔŋ nɔ yɛ mfonirifeemɔ shishinumɔ naa, shi etsɔɔɔ akɛ ebaaba ebahi shikpɔŋ nɔ? (3 Mose 26:11, 12; 2 Kron. 6:18; Yes. 66:1; Kpoj. 21:2, 3, 22-24)\nMɛɛ yaafonui kɛ piŋmɔi nɛkɛ abaafo sɛɛ lɛ? (Luka 8:49-52; Rom. 8:21, 22; Kpoj. 21:4)


2 Maŋtsɛmɛi 11 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\n2 Maŋtsɛmɛi 11:1-21\nAtalia shɔ̃ maŋtsɛyeli (1-3)\nAwó Yehoash maŋtsɛ nigii (4-12)\nAgbe Atalia (13-16)\nYehoiada hã afee tsakemɔi (17-21)\n11 Agbɛnɛ, be ni Ahazia mami Atalia+ na akɛ ebinuu lɛ egbo lɛ,+ ete shi koni ekpãtã maŋtsɛ seshibii lɛ fɛɛ* ahiɛ.+ 2 Shi Yehosheba, Maŋtsɛ Yehoram biyoo lɛ ni ji Ahazia nyɛmi yoo lɛ, mɔ Ahazia binuu Yehoash+ ni eju lɛ kɛjɛ maŋtsɛ bihii ni abaagbe amɛ lɛ ateŋ, ni ekɛ Yehoash kɛ yoo ni kwɛɔ lɛ lɛ yato sɛɛtsu ko mli. Amɛbɔ mɔdɛŋ amɛkɛ lɛ yato koni Atalia akana lɛ, no hewɔ lɛ agbeee lɛ. 3 Ehi eŋɔɔ yɛ Yehowa shĩa lɛ afii ekpaa, ni akɛ lɛ etee yɛ jɛmɛ. Nakai beiaŋ lɛ, Atalia miiye shikpɔŋ lɛ nɔ. 4 Yɛ afi ni ji kpawo lɛ nɔ lɛ, Yehoiada tsu ayatsɛ mɛi oha nɔkwɛlɔi ni kwɛɔ maŋtsɛ hebulɔi* kɛ maŋtsɛ shĩa bulɔi*+ lɛ anɔ lɛ koni amɛba eŋɔɔ yɛ Yehowa shĩa lɛ. Ekɛ amɛ kpaŋ kpaŋmɔ ni ehã amɛkã he kitã yɛ Yehowa shĩa lɛ, ni ekɛ maŋtsɛ binuu lɛ tsɔɔ amɛ.+ 5 Ni ewo amɛ kitã akɛ: “Nɔ ni nyɛbaafee nɛ: Nyɛjaa nyɛmli nyɛwoa kui etɛ mli. Kuu kome baabu yɛ Hejɔɔmɔ Gbi lɛ nɔ, ni amɛbaabu maŋtsɛ shĩa lɛ he jogbaŋŋ,+ 6 kuu kroko baabu agbó ni atsɛɔ lɛ Faneshi Agbó lɛ naa, ni kuu ni ji etɛ lɛ baabu agbó ni yɔɔ maŋtsɛ shĩa bulɔi lɛ asɛɛ lɛ naa. Nyɛbaato naa kɛbu shĩa lɛ he. 7 Nyɛteŋ bulɔi akui enyɔ ni tsuuu nii yɛ Hejɔɔmɔ Gbi lɛ nɔ lɛ baabu Yehowa shĩa lɛ he jogbaŋŋ koni mɔ ko mɔ ko akata maŋtsɛ lɛ he. 8 Nyɛbaabɔle maŋtsɛ lɛ he kɛkpe, ni nyɛteŋ mɔ fɛɛ mɔ baahiɛ etawuu nii yɛ edɛŋ. Mɔ fɛɛ mɔ ni baatsɔ asraafoi lɛ ateŋ lɛ abaagbe lɛ. Nyɛhia maŋtsɛ lɛ he kɛyaa he fɛɛ he ni ebaaya.”* 9 Mɛi oha nɔkwɛlɔi+ lɛ fee nɔ ni osɔfo Yehoiada wo amɛ kitã yɛ he lɛ pɛpɛɛpɛ. No hewɔ lɛ, amɛteŋ mɔ fɛɛ mɔ yatsɛ ehii ni baatsu nii yɛ Hejɔɔmɔ Gbi lɛ nɔ lɛ, kɛ mɛi ni tsuuu nii yɛ Hejɔɔmɔ Gbi lɛ nɔ lɛ fɛɛ, ni amɛtee osɔfo Yehoiada ŋɔɔ.+ 10 Kɛkɛ ni osɔfo lɛ kɛ Maŋtsɛ David akpɔlɔi kɛ etsɛŋi koklobii lɛ ni yɔɔ Yehowa shĩa lɛ hã mɛi oha nɔkwɛlɔi lɛ. 11 Kɛkɛ ni maŋtsɛ shĩa bulɔi+ lɛ yadamɔ amɛgbɛhei lɛ, kɛjɛ shĩa lɛ ninejurɔgbɛ kɛyashi shĩa lɛ abɛkugbɛ, yɛ afɔleshaa latɛ+ lɛ kɛ shĩa lɛ he, ni amɛbɔle maŋtsɛ lɛ he kɛkpe, mɔ fɛɛ mɔ hiɛ etawuu nii yɛ edɛŋ. 12 Kɛkɛ ni Yehoiada kɛ maŋtsɛ binuu+ lɛ je kpo ni ekɛ maŋtsɛ fai* lɛ bu lɛ ni ekɛ Odase*+ lɛ fɔ̃ enɔ, ni amɛwó lɛ maŋtsɛ ni amɛfɔ lɛ mu. Kɛkɛ ni amɛbɔi amɛdɛ̃ tswaa ni amɛkɛɛ akɛ: “Maŋtsɛ yi aná wala!”+ 13 Be ni Atalia nu maŋbii ni hiɛ foi lɛ ahoofeemɔ lɛ he lɛ, amrɔ nɔŋŋ ni etee maŋbii lɛ aŋɔɔ yɛ Yehowa shĩa lɛ.+ 14 Ni ena maŋtsɛ lɛ ni edamɔ akulashiŋ lɛ he tamɔ bɔ ni afeɔ yɛ kusum naa lɛ.+ No mli lɛ, tatsɛmɛi lɛ kɛ tɛtɛrɛmantɛrɛ kpãlɔi+ lɛ yɛ maŋtsɛ lɛ masɛi, ni shikpɔŋ lɛ nɔ bii lɛ fɛɛ miinya ni amɛmiikpã tɛtɛrɛmantɛrɛi lɛ. Kɛkɛ ni Atalia gbála etadei lɛ ni ebo akɛ: “Akpaŋ miyi nɔ! Akpaŋ miyi nɔ!” 15 Shi osɔfo Yehoiada fã mɛi oha nɔkwɛlɔi+ lɛ, ni ji mɛi ni ahala akɛ amɛkwɛ asraafoi lɛ anɔ lɛ, ni ekɛɛ amɛ akɛ: “Nyɛmɔa lɛ kɛjea asraafoi lɛ ateŋ, ni mɔ fɛɛ mɔ ni baanyiɛ esɛɛ lɛ, nyɛkɛ klante agbea lɛ!” Ejaakɛ osɔfo lɛ ekɛɛ akɛ: “Akagbe lɛ yɛ Yehowa shĩa lɛ.” 16 No hewɔ lɛ, amɛmɔ lɛ, ni be ni amɛkɛ lɛ shɛ* he ni okpɔŋɔi lɛ boteɔ maŋtsɛ lɛ shĩa+ lɛ mli yɛ lɛ, amɛgbe lɛ yɛ jɛmɛ. 17 Kɛkɛ ni Yehoiada hã maŋtsɛ lɛ kɛ maŋbii lɛ kɛ Yehowa kpaŋ kpaŋmɔ+ akɛ amɛbaaya nɔ amɛhi shi akɛ Yehowa maŋ, ni ehã maŋtsɛ lɛ kɛ maŋbii lɛ hu kpaŋ kpaŋmɔ.+ 18 No sɛɛ lɛ, shikpɔŋ lɛ nɔ bii lɛ fɛɛ tee Baal jamɔhe* lɛ, ni amɛyakumɔ efɔleshaa latɛi lɛ amɛshwie shi,+ ni amɛkumɔ emagai lɛ dukuduku,+ ni amɛgbe Matan, Baal osɔfo+ lɛ yɛ afɔleshaa latɛi lɛ ahiɛ. Kɛkɛ ni osɔfo lɛ hole nɔkwɛlɔi koni amɛkwɛ Yehowa shĩa lɛ nɔ.+ 19 Agbɛnɛ hu, ehã mɛi oha nɔkwɛlɔi+ lɛ, kɛ maŋtsɛ hebulɔi lɛ, kɛ maŋtsɛ shĩa bulɔi+ lɛ, kɛ shikpɔŋ lɛ nɔ bii lɛ fɛɛ fata ehe koni amɛkɛ maŋtsɛ lɛ akpeleke shi kɛjɛ Yehowa shĩa lɛ kɛyajie lɛ gbɛ, ni amɛtsɔ maŋtsɛ shĩa bulɔi lɛ agbó lɛ naa gbɛ lɛ nɔ kɛtee maŋtsɛ shĩa lɛ. Ni eyata maŋtsɛmɛi asɛi lɛ nɔ.+ 20 No hewɔ lɛ, shikpɔŋ lɛ nɔ bii lɛ fɛɛ nya, ni maŋ lɛ mli jɔ, ejaakɛ amɛkɛ klante egbe Atalia yɛ maŋtsɛ shĩa lɛ. 21 Be ni Yehoash+ batsɔ maŋtsɛ lɛ, no mli lɛ eye afii kpawo.+\n^ Hebri sht. ŋm., “maŋtsɛyeli lɛ wui lɛ fɛɛ.”\n^ Hebri sht. ŋm., “Karifoi.”\n^ Loo “Kɛ́ maŋtsɛ lɛ miije kpo jio, eeba shĩa jio, nyɛhia ehe.”\n^ Eeenyɛ efee akɛ eji wolokpo ko ni aŋmala Nyɔŋmɔ Mla lɛ yɛ mli.\n^ Loo “be ni eshɛ.”\n2 Maŋtsɛmɛi 11